4 การประกอบธุรกิจของแต่ละสายผลิตภัณฑ์

ลักษณะการให้บริการ

บริษัทเป็นหนึ่งในผู้นำในธุรกิจให้บริการโทรศัพท์เคลื่อนที่ในประเทศไทย
โดยดำเนินธุรกิจให้บริการโทรศัพท์เคลื่อนที่ภายใต้สัญญาร่วมการงานกับ กสท. มีอายุสัญญาสิ้นสุดในปี
2561 บริษัทให้บริการโทรศัพท์เคลื่อนที่กับลูกค้าในหลายรูปแบบด้วยกันทั้งแบบเสียง (Voice)
และแบบไม่มีเสียง (Non-Voice) โดยบริการแบบไม่มีเสียงรวมถึง การให้บริการ SMS
การให้บริการ MMS การดาวน์โหลดเสียงเรียกเข้า ภาพกราฟิก
และบริการอินเทอร์เน็ตทางโทรศัพท์เคลื่อนที่ รวมทั้งบริการเสริมอื่น ๆ
ซึ่งบริษัทดำเนินการร่วมกับผู้ให้บริการเสริมต่าง ๆ นอกจากนี้
บริษัทยังให้บริการโทรศัพท์ระหว่างประเทศร่วมกับผู้ให้บริการโทรศัพท์ระหว่างประเทศ
และให้บริการข้ามแดนอัตโนมัติแก่ลูกค้าที่นำโทรศัพท์เคลื่อนที่ไปใช้งานในต่างประเทศ
และลูกค้าของผู้ให้บริการโทรศัพท์เคลื่อนที่ในต่างประเทศที่เลือกใช้โครงข่ายของบริษัทเมื่อใช้โทรศัพท์เคลื่อนที่ระหว่างพำนักอยู่ในประเทศไทย
ทั้งนี้
ภายใต้ข้อตกลงการให้บริการข้ามแดนอัตโนมัติที่บริษัททำกับผู้ให้บริการโทรศัพท์เคลื่อนที่ในต่างประเทศ

ธุรกิจโทรศัพท์เคลื่อนที่ในประเทศไทยมีการเปลี่ยนแปลงอย่างต่อเนื่อง
โดยปัจจุบันประเทศไทยมีจำนวนผู้ใช้บริการโทรศัพท์เคลื่อนที่ต่อประชากรรวมมากกว่าร้อยละ 100
ทั้งนี้
เป็นผลมาจากการที่ผู้ให้บริการโทรศัพท์เคลื่อนที่หลายรายต่างขยายโครงข่ายและช่องทางการจัดจำหน่ายเพื่อขยายพื้นที่ให้บริการและเพื่อให้สินค้าและบริการเข้าถึงผู้ใช้บริการจำนวนมาก
นอกจากนี้ การคิดค่าบริการโทรศัพท์เคลื่อนที่ในอัตราที่เหมาะสม
และการใช้บริการระบบเติมเงินที่สามารถทำได้ง่ายเป็นอีกปัจจัยสำคัญที่ทำให้บริการโทรศัพท์เคลื่อนที่เข้าถึงประชากรที่มีฐานะทางเศรษฐกิจและสังคมที่หลากหลายมากขึ้น
ในปัจจุบันแม้ว่าผู้ใช้โทรศัพท์เคลื่อนที่จะใช้งานบริการเสียงเป็นหลัก
แต่บริการทางด้านข้อมูลโดยเฉพาะการใช้งานอินเทอร์เน็ตผ่านโทรศัพท์เคลื่อนที่มีแนวโน้มการเติบโตสูงขึ้นอย่างต่อเนื่อง
โดยส่วนหนึ่งมาจากความนิยมที่เพิ่มขึ้นของการใช้งานสมาร์ทโฟน และแอพพลิเคชั่นสังคมออนไลน์ต่าง
ๆ (Social Network Applications)

เมื่อเดือนธันวาคม 2555 บจก. ดีแทค เนทเวอร์ค
ได้รับใบอนุญาตให้ใช้คลื่นความถี่สำหรับกิจการโทรคมนาคมเคลื่อนที่สากล (International
Mobile Telecommunication - IMT) ย่าน 2.1 GHz
และได้รับใบอนุญาตประกอบกิจการโทรคมนาคมแบบที่สามบนคลื่นความถี่ดังกล่าว
นอกจากการให้บริการโทรศัพท์เคลื่อนที่บนคลื่นความถี่ย่าน 2.1 GHz แล้ว บจก. ดีแทค เนทเวอร์ค
ยังมีสิทธิให้บริการโทรคมนาคมในลักษณะของการให้บริการโครงข่ายโทรคมนาคม
เพื่อเช่าใช้และเพื่อให้บริการโทรคมนาคม (Network Provider and Service Provider)
และสิ่งอำนวยความสะดวกด้านโทรคมนาคม (Telecommunications Facility)
โดยมีขอบเขตในการประกอบกิจการโทรคมนาคมดังกล่าวทั่วราชอาณาจักรไทย ทั้งนี้
กิจการโทรคมนาคมที่ได้รับอนุญาตรวมถึงลักษณะและประเภทของบริการ ดังนี้

(1) บริการโครงข่ายโทรคมนาคมไร้สาย

(2) บริการโทรคมนาคม ดังนี้

(2.1) บริการโทรศัพท์เคลื่อนที่

(2.2) บริการพหุสื่อความเร็วสูง (Public Broadband Multimedia Service)

  (2.3) บริการมูลค่าเพิ่ม (Value-added Service) ของบริการโทรคมนาคมที่ได้รับอนุญาต

(2.4) บริการขายส่งบริการ สำหรับบริการในข้อ (2.1) (2.2) และ (2.3)

(3) บริการสิ่งอำนวยความสะดวกด้านโทรคมนาคม (Telecommunications Facility)

สำหรับการให้บริการโทรศัพท์เคลื่อนที่บนคลื่นความถี่ดังกล่าวข้างต้นนั้น บจก. ดีแทค เนทเวอร์ค
คาดการณ์ว่าจะสามารถเปิดให้บริการในเขตกรุงเทพมหานครได้ภายในช่วงกลางปี 2556
และสามารถให้บริการครอบคลุมได้ทุกจังหวัดและถึงร้อยละ 50 ของจำนวนประชากรได้ภายใน 2 ปี
นับจากวันที่ได้รับใบอนุญาต และเพิ่มขึ้นเป็นร้อยละ 80 ของจำนวนประชากรภายใน 4 ปี
นับจากวันที่ได้รับใบอนุญาต

ข้อมูลเกี่ยวกับฐานลูกค้าของบริษัทในระยะ 3 ปีที่ผ่านมาสิ้นสุดวันที่ 31 ธันวาคม 2555 ดังนี้

+------------------------------+---------+---------+---------+---------+
|                              |         | สิ้นสุดวันที่ |         |         |
|                              |         | 31      |         |         |
|                              |         | ธันวาคม  |         |         |
+==============================+=========+=========+=========+=========+
|                              |         | 2553    | 2554    | 2555    |
+------------------------------+---------+---------+---------+---------+
| จำนวนผู้ใช้บริการ⁽¹⁾ (หน่วย :     |         |         |         |         |
| พันเลขหมาย)                   |         |         |         |         |
+------------------------------+---------+---------+---------+---------+
|   ระบบรายเดือน                |         | 2,326.2 | 2,399.4 | 2,816.0 |
+------------------------------+---------+---------+---------+---------+
|   อัตราการเติบโต (ร้อยละ)       |         | 1.5     | 3.1     | 17.4    |
+------------------------------+---------+---------+---------+---------+
|   CAGR⁽²⁾ 2553 – 2555        |         | 7.1     |         |         |
+------------------------------+---------+---------+---------+---------+
|   ระบบเติมเงิน                 |         | 1       | 20,817  | 2       |
|                              |         | 9,294.2 |         | 2,491.8 |
+------------------------------+---------+---------+---------+---------+
|   อัตราการเติบโต (ร้อยละ)       |         | 11.1    | 7.9     | 8.0     |
+------------------------------+---------+---------+---------+---------+
|   CAGR⁽²⁾ 2553 – 2555        |         | 9.0     |         |         |
+------------------------------+---------+---------+---------+---------+
|   รวม                        |         | 2       | 2       | 2       |
|                              |         | 1,620.4 | 3,216.5 | 5,307.8 |
+------------------------------+---------+---------+---------+---------+
|   อัตราการเติบโต (ร้อยละ)       |         | 10.0    | 7.4     | 9.0     |
+------------------------------+---------+---------+---------+---------+
|   CAGR⁽²⁾ 2553 – 2555        |         | 8.8     |         |         |
+------------------------------+---------+---------+---------+---------+

หมายเหตุ

(1) จำนวนผู้ใช้บริการตามคำจำกัดความจะรวมทุกเลขหมายที่ยัง Active อยู่
โดยไม่รวมเลขหมายที่ไม่ได้ใช้งานเกิน 90 วัน

(2) CAGR (Compound Annual Growth Rate) หมายถึง อัตราการเติบโตเฉลี่ยต่อปี

ข้อมูลเกี่ยวกับรายได้เฉลี่ยต่อเลขหมายต่อเดือน (ARPU)[1]
โดยคำนวณจากรายได้สุทธิต่อจำนวนผู้ใช้บริการเฉลี่ย

+------------------------------+---------+---------+---------+---------+
|                              |         | 2553    | 2554    | 2555    |
+==============================+=========+=========+=========+=========+
| รายได้เฉลี่ยต่อเลขหมายต่อเดือน     |         |         |         |         |
| (หน่วย : บาท)                 |         |         |         |         |
+------------------------------+---------+---------+---------+---------+
|   ระบบรายเดือน                |         | 677     | 692     | 715     |
+------------------------------+---------+---------+---------+---------+
|   ระบบเติมเงิน                 |         | 221     | 218     | 219     |
+------------------------------+---------+---------+---------+---------+
| รวม                          |         | 270     | 266     | 270     |
+------------------------------+---------+---------+---------+---------+

4.1.1 การให้บริการโครงข่ายโทรศัพท์เคลื่อนที่

(ก) บริการด้านเสียงสำหรับลูกค้าในระบบรายเดือน

“ใช้สบาย จ่ายรายเดือน” คือ ลักษณะเด่นของบริการในระบบรายเดือนที่บริษัทให้บริการแก่ลูกค้า
ซึ่งเป็นการให้เครดิตโดยลูกค้าสามารถชำระค่าบริการภายหลังการใช้
การให้บริการในระบบรายเดือนเป็นการเสริมสร้างความแข็งแกร่งต่อจุดยืนของบริษัทในการเป็นผู้ให้บริการที่เป็นมิตรและให้ความใส่ใจต่อลูกค้าและเข้าใจถึงสถานการณ์ต่าง
ๆ ของลูกค้า

ลูกค้าที่ต้องการใช้บริการในระบบรายเดือนจะต้องทำการจดทะเบียนโดยกรอกแบบสัญญาขอใช้บริการ
โดยไม่เสียค่าธรรมเนียมและแนบเอกสารหลักฐานแสดงตนพร้อมแจ้งที่อยู่สำหรับจัดส่งใบแจ้งหนี้ค่าบริการ
สัญญาขอใช้บริการไม่มีกำหนดระยะเวลาการใช้บริการขั้นต่ำ ดังนั้น
ลูกค้าสามารถยกเลิกการใช้บริการได้โดยยื่นเอกสารตามที่กำหนด ณ
สำนักงานบริการลูกค้าของบริษัททุกสาขา
หรือโทรไปยกเลิกการใช้บริการได้ที่ศูนย์บริการลูกค้าของบริษัท
โดยไม่เสียค่าธรรมเนียมในการยกเลิกการใช้บริการ

ณ วันที่ 31 ธันวาคม 2555 บริษัทมีจำนวนผู้ใช้บริการในระบบรายเดือนรวม 2,815,952
เลขหมาย คิดเป็นร้อยละ 11.1 ของจำนวนผู้ใช้บริการทั้งหมด
เพิ่มขึ้นจากจำนวนผู้ใช้บริการในระบบรายเดือน ณ สิ้นปี 2554
เนื่องมาจากกระแสนิยมในเครือข่ายสังคมออนไลน์และการใช้อินเทอร์เน็ตบนโทรศัพท์เคลื่อนที่

  ------------------------------- --------- ----------- ----------- -----------
                                            สิ้นสุดวันที่ 31              
                                            ธันวาคม                  

                                            2553        2554        2555

  ผู้ใช้บริการในระบบรายเดือน (เลขหมาย)           2,326,174   2,399,371   2,815,952

  อัตราการเติบโต (ร้อยละ)                      1.5         3.1         17.4

  สัดส่วนต่อจำนวนผู้ใช้บริการทั้งหมด                 10.8        10.3        11.1
  (ร้อยละ)                                                           
  ------------------------------- --------- ----------- ----------- -----------

ข้อมูลเกี่ยวกับรายได้เฉลี่ยต่อเลขหมายต่อเดือน (ARPU) ของผู้ใช้บริการในระบบรายเดือน
โดยคำนวณจากรายได้สุทธิต่อจำนวนผู้ใช้บริการเฉลี่ย มีดังนี้

+------------------------------+--------+---------+---------+---------+
|                              |        | 2553    | 2554    | 2555    |
+------------------------------+--------+---------+---------+---------+
| รายได้เฉลี่ยต่อเลขหมายต่อเดือน     |        |         |         |         |
| (หน่วย : บาท)                 |        |         |         |         |
+------------------------------+--------+---------+---------+---------+
|   ระบบรายเดือน                |        | 677     | 692     | 715     |
+------------------------------+--------+---------+---------+---------+
|   อัตราการเติบโต (ร้อยละ)       |        | 2.9     | 2.2     | 3.3     |
+------------------------------+--------+---------+---------+---------+

ระหว่างปี 2553 ถึง 2555 รายได้เฉลี่ยต่อเลขหมายต่อเดือน (ARPU)
สำหรับลูกค้าในระบบรายเดือนจะอยู่ในช่วงระหว่าง 677 บาทถึง 715 บาท ทั้งนี้ เหตุที่ ARPU
ของบริษัทในปี 2555 เพิ่มขึ้น
เนื่องจากการเติบโตของบริการเสริมโดยเฉพาะบริการอินเทอร์เน็ตบนโทรศัพท์เคลื่อนที่ อนึ่ง ARPU
ของบริษัทสำหรับลูกค้าในระบบรายเดือนจะสูงกว่าลูกค้าในระบบเติมเงิน
ส่วนหนึ่งเป็นผลมาจากบริการในระบบรายเดือนสามารถตอบสนองความต้องการของลูกค้าที่มีปริมาณการใช้งานมาก
ส่วนบริการในระบบเติมเงินสามารถตอบสนองความต้องการของลูกค้าในวงกว้างแต่มีปริมาณการใช้งานโดยเฉลี่ยต่อคนน้อยกว่า

บริษัทได้นำเสนอรูปแบบการให้บริการและรูปแบบการคิดค่าบริการที่หลากหลายเพื่อตอบสนองกลุ่มผู้ใช้บริการแต่ละกลุ่มซึ่งมีความต้องการในการใช้งานและวิถีชีวิตที่แตกต่างกันออกไป
ทั้งนี้ ในการให้บริการทุกรูปแบบบริษัทจะคิดค่าบริการอัตราเดียวทั่วประเทศ
และได้รวมบริการเสริมพื้นฐาน เช่น บริการรับสายเรียกซ้อนและบริการโอนสายอัตโนมัติไว้ด้วย
และลูกค้ายังสามารถเปลี่ยนแปลงรูปแบบการให้บริการได้โดยอาจต้องเสียค่าธรรมเนียมในบางกรณี
นอกจากนี้
บริษัทได้นำเสนอบริการที่สามารถเปลี่ยนรูปแบบการให้บริการระหว่างบริการในระบบรายเดือนและบริการในระบบเติมเงินโดยลูกค้าไม่ต้องเปลี่ยนเลขหมายโทรศัพท์แต่อย่างใด

บริษัทนำเสนอรูปแบบการคิดค่าบริการใหม่ ๆ อย่างต่อเนื่องเพื่อจูงใจกลุ่มลูกค้า
และเป็นการสร้างความแปลกใหม่ต่อตลาด
รวมทั้งเป็นการเสนอบริการเพื่อตอบสนองต่อความต้องการที่หลากหลายของลูกค้าและสภาวะการแข่งขันในตลาด

รูปแบบการให้บริการหลักแก่ลูกค้าในระบบรายเดือนในช่วง 5 ปีที่ผ่านมา มีดังนี้

+----------------+--------------------------+--------------------------+
| ร              | จุดเด่น                    | กลุ่มลูกค้าเป้าหมาย           |
| ูปแบบการให้บริการ |                          |                          |
+================+==========================+==========================+
| WE             | -   อัตราค่าบริการพิเศษร     | กลุ่มลูกค้าที่โทรมาก           |
|                | ะหว่างเบอร์คู่ในแพ็คเกจเดียวกัน |                          |
+----------------+--------------------------+--------------------------+
| LITE           | -   ค่าบริการรายเดือนต่ำ     | กลุ่มลูกค้าที่โทรน้อยถึงปานกลาง  |
|                |                          | และต้องการรูปแ             |
|                | -   อัตราค่า               | บบการคิดค่าบริการแบบเรียบง่าย |
|                | บริการต่อนาทีเท่ากันทุกเครือข่าย | ไม่ซับซ้อน                  |
+----------------+--------------------------+--------------------------+
| HALF PRICE     | -                        | กลุ่มลูกค้าที่โทรปานกลางถึงสูง   |
|                | คิดค่าบริการเพียงครึ่งเดียวของจ | และต้องการรูปแ             |
|                | ำนวนการใช้งานที่ระดับราคาต่าง | บบการคิดค่าบริการแบบเรียบง่าย |
|                |     ๆ                    | ไม่ซับซ้อน                  |
+----------------+--------------------------+--------------------------+
| Goood          | -   คิดค                  | กลุ่มลูกค้าที่โทรมาก           |
|                | ่าบริการเหมาจ่ายในช่วงเวลาที่ก |                          |
|                | ำหนดสำหรับการโทรในเครือข่าย |                          |
+----------------+--------------------------+--------------------------+
| โสด            | -   โทรฟร                | กลุ่มลูกค้าโทรน้อยถึงปานกลาง   |
|                | ีในเครือข่ายในช่วงเวลาที่กำหนด |                          |
+----------------+--------------------------+--------------------------+
| SIM LITE FOR   | -   โทรฟรี 1 เบอร์คนพิเศษ   | กลุ่มลูกค้าที่มีปริมาณการ        |
| LOVE           |                          | โทรน้อยและเน้นโทรเฉพาะเบอร์ |
+----------------+--------------------------+--------------------------+
| โทรมันส์จิงดิ      | -   คิดค่าบริการเหมาจ่ายต    | ก                        |
|                | ่อนาทีราคาพิเศษที่ระดับราคาต่าง | ลุ่มลูกค้าโทรปานกลางถึงโทรมาก |
|                |     ๆ                    |                          |
|                |                          |                          |
|                |  และจำกัดการโทรนอกเครือข่าย |                          |
+----------------+--------------------------+--------------------------+
| ทศกัณฐ์          | -   ให้สิทธิโทรฟ            | กลุ่มลูกค้าที่โทรปานกลางถึงมาก  |
|                | รีต่อวันรวมในค่าบริการเหมาจ่าย |                          |
+----------------+--------------------------+--------------------------+
| โฟร์โม้          | -   โทรฟรี 4              | กลุ่มลูกค้าที่โทรเฉพาะเบอร์     |
|                |     เบอร์พิเศษ             |                          |
|                | ในช่วงเวลาจำกัดการโทรต่อครั้ง |                          |
+----------------+--------------------------+--------------------------+
| SMS Internet   | -   คิดค่าบริการส่งข้อความแ   | กลุ่มล                     |
| SIM            | ละใช้บริการด้านข้อมูลราคาพิเศษ | ูกค้าที่เน้นการใช้งานบริการเสริม |
|                |                          | หรือเป็น                   |
|                |                          | ซิมที่สองสำหรับลูกค้าที่มีซิมห     |
|                |                          | ลักสำหรับแพ็คเกจบริการเสียงอื่น |
|                |                          | ๆ                        |
+----------------+--------------------------+--------------------------+
| Sweetheart     | -   โทรฟรีเบอร์พิเศษ        | กลุ่มลูกค้าที่มีปริมาณการ        |
|                | ในช่วงเวลาจำกัดการโทรต่อครั้ง | โทรน้อยและเน้นโทรเฉพาะเบอร์ |
+----------------+--------------------------+--------------------------+
| เมาท์ S,M,L     | -   คิดค่าบริการ            | กลุ่มลูกค้าที่มีก               |
|                | เหมาจ่ายจำกัดการโทรในและนอ | ารใช้งานทั้งในและนอกเครือข่าย |
|                | กเครือข่ายตามปริมาณการใช้งาน |                          |
+----------------+--------------------------+--------------------------+
| one            | -   คิดค่าโทรในเครือข่า      | ลูกค้าทั่ว                   |
|                | ยและนอกเครือข่ายเท่ากันนาทีละ | ไปที่ต้องการแพ็กเกจที่เข้าใจง่าย |
|                |     1 บาท ตลอด 24 ชั่วโมง  | มีราคา                    |
|                |                          | และคุณภาพบริการที่เหมาะสม    |
+----------------+--------------------------+--------------------------+
| Blackberry     | -                        | กลุ่มลูกค้าที่ใช้โทรศัพท์         |
|                |  ค่าบริการอินเทอร์เน็ตเหมาจ่าย | Blackberry               |
|                |     หรือเน้นการแชท         |                          |
|                |     รับ-ส่งอีเมล หรือ Social |                          |
|                |     Network              |                          |
+----------------+--------------------------+--------------------------+
| iPhone         | -   ค่าบริก                | กลุ่มลูกค้าที่ใช้โทรศัพท์ iPhone  |
|                | ารใช้งานอินเทอร์เน็ตราคาพิเศษ |                          |
+----------------+--------------------------+--------------------------+
| สมาร์ทโฟน       | -   ค่าบริก                | กลุ่มลูกค้าที่ใช้โทรศัพท์สมาร์ทโฟน |
|                | ารใช้งานอินเทอร์เน็ตราคาพิเศษ |                          |
+----------------+--------------------------+--------------------------+
| Faster Series  | -   ค่าบริการตามความต้อง    | กลุ่มลูกค้าที่ใช้โทรศัพท์สมาร์ทโฟน |
|                | การใช้งานด้านข้อมูลที่หลากหลาย |                          |
|                |     ใช้บริการข้อมูลอย่างเดียว  |                          |
|                |     ห                    |                          |
|                | รือใช้บริการข้อมูลร่วมกับการโทร |                          |
|                |     หรือร่วมกับการส่งข้อความ  |                          |
|                |     SMS และ MMS          |                          |
+----------------+--------------------------+--------------------------+
| BB Me          | -   ค่าบริการใช้งาน         | กลุ่มลูกค้าที่ใช้โทรศัพท์         |
|                |     BlackBerry messenger | Blackberry               |
|                |     (BBM)                |                          |
|                |     และอินเทอร์เน็ตราคาพิเศษ |                          |
+----------------+--------------------------+--------------------------+
| MiniME         | -   โทรฟรี 1              | กลุ่มลูกค้าผู้ปกครอง           |
|                |     หมาย                 |                          |
|                | เลขโทรศัพท์ในช่วงเวลาที่กำหนด |                          |
|                |     และบริการป้องกันข้อ      |                          |
|                | ความสำหรับหลายเลขโทรศัพท์ลูก |                          |
+----------------+--------------------------+--------------------------+
| dtac Voice     | -   อัตราค่าบริการต         | กลุ่มลูกค้าที่เน้นการโทรศัพท์     |
|                | ่อนาทีพิเศษตามปริมาณการใช้งาน |                          |
+----------------+--------------------------+--------------------------+
| Voice Buffet   | -   อัตราค่าบริการต         | กลุ่มลูกค้าที่เน้นการโทรศัพท์     |
|                | ่อนาทีพิเศษตามปริมาณการใช้งาน |                          |
|                |     ซึ่งมีหลากหลายขนาด      |                          |
+----------------+--------------------------+--------------------------+
| แพ็กเกจเสริม     | -   เพิ่ม                  | กลุ่มลูกค้าที่เน้นการโทรศัพท์     |
| Voice          | การใช้งานการโทรในอัตราพิเศษ |                          |
+----------------+--------------------------+--------------------------+

ปี 2551

ในปี 2551 บริษัทได้เปิดตัวแพ็คเกจเพิ่มขึ้นอีกสำหรับผู้ใช้บริการในกลุ่มต่างๆ เช่น “WE”
“HALF-PRICE” และ “Goood” สำหรับกลุ่มลูกค้าที่มีปริมาณการใช้งานมาก และ “LITE”
สำหรับกลุ่มลูกค้าที่มีปริมาณการใช้งานน้อยถึงปานกลาง

ปี 2552

ในปี 2552
บริษัทได้นำเสนอแพ็คเกจเพิ่มเติมเพื่อตอบสนองความต้องการในการใช้งานของลูกค้าที่มีแนวโน้มใช้งานบริการเสริมโดยเฉพาะบริการด้านข้อมูล
(Data) มากขึ้น เช่น SMS Internet SIM
เหมาะสำหรับกลุ่มลูกค้าที่เน้นการใช้งานด้านข้อมูลและรับส่งข้อความโดยเฉพาะ นอกจากนี้
แนวโน้มการแข่งขันของผู้ประกอบการโทรศัพท์เคลื่อนที่ก็มุ่งเน้นการใช้งานในเครือข่ายมากขึ้น
โดยบริษัทได้เปิดตัวแพ็คเกจที่มีค่าโทรจูงใจในเครือข่ายสำหรับผู้ใช้บริการที่มีลักษณะการใช้งานต่าง
ๆ กันทั้งในด้านของปริมาณการใช้งาน ลักษณะการโทรต่อครั้ง เช่น “โสด” “SIM LITE in
LOVE” “Sweetheart” “ทศกัณฐ์” “โทรมันส์จิงดิ” และ “โฟร์โม้”

นอกจากนี้ บริษัทยังมุ่งมั่นที่จะพัฒนารูปแบบการให้บริการใหม่ ๆ
ที่หลากหลายเพื่อให้สอดคล้องกับความต้องการและวิถีชีวิตที่เป็นเอกลักษณ์เฉพาะของกลุ่มลูกค้าแต่ละกลุ่มเพื่อสร้างความพึงพอใจสูงสุดให้แก่ผู้ใช้บริการอย่างต่อเนื่อง
บริษัทยังให้บริการโทรศัพท์เคลื่อนที่แก่ลูกค้ากลุ่มองค์กรธุรกิจ อันได้แก่
กลุ่มธุรกิจขนาดกลางและขนาดย่อม (SMEs) (โปรดพิจารณารายละเอียดเพิ่มเติมในข้อ 4.1.1(ฉ)
– ลูกค้ากลุ่มองค์กรธุรกิจ)

ปี 2553

จากกระแสความนิยมโทรศัพท์เคลื่อนที่แบบสมาร์ทโฟน บริษัทจึงเริ่มเป็นตัวแทนจำหน่ายโทรศัพท์
Blackberry และ iPhone
และมีการนำเสนอโปรโมชั่นที่เหมาะสมกับการใช้งานของโทรศัพท์กลุ่มนี้
และเน้นการให้บริการด้านข้อมูลรวมถึงอินเทอร์เน็ตมากขึ้นเพื่อตอบสนองความต้องการของลูกค้า
นอกจากนี้ บริษัทยังมีการจำหน่ายอุปกรณ์เชื่อมต่ออินเทอร์เน็ตแบบไร้สายด้วย

ขณะเดียวกัน ในการให้บริการเสียง บริษัทยังรักษาภาพลักษณ์ feel goood
ซึ่งเน้นความเข้าใจง่ายไม่ซับซ้อน โปรโมชั่นที่นำเสนอใหม่อย่าง “one”
คิดค่าโทรในอัตราเดียวทุกเครือข่าย ไม่จำกัดช่วงเวลา
ทำให้ลูกค้าที่ต้องการใช้งานโทรปกติทั่วไปสามารถใช้งานได้ในราคาที่คุ้มค่า
สำหรับลูกค้าที่ต้องการใช้งานมากขึ้น สามารถเลือกแพ็กเสริมได้ตามความต้องการในการใช้งาน
และยังมีบริการเสริมเพื่อช่วยควบคุมค่าใช้จ่ายให้กับลูกค้า เช่น บริการเล่นเน็ตสบายใจหายห่วง
(Cap Max) และบริการแจ้งเตือนยอดการใช้งานผ่าน SMS (Internet Alert)
ฟรีโดยไม่ต้องสมัคร โดยบริษัทยังคงให้ลูกค้าใช้บริการได้ต่อเนื่อง
แต่เก็บค่าบริการเท่าที่กำหนดเท่านั้น

ปี 2554

ในปี 2554 ความต้องการใช้บริการด้านข้อมูลอยู่ในระดับสูงอย่างต่อเนื่อง
บริษัทได้เปิดตัวแพ็คเกจใหม่ Faster Series
ที่คิดค่าบริการตามความต้องการใช้งานของผู้ใช้สมาร์ทโฟนที่มีความหลากหลาย
มีทั้งแบบใช้บริการข้อมูลอย่างเดียว และแบบใช้บริการข้อมูลร่วมกับการโทร
หรือร่วมกับการส่งข้อความ SMS และ MMS และแพ็กเกจรายเดือน BB Me
ที่ตอบสนองความต้องการของผู้ใช้โทรศัพท์ BlackBerry ได้อย่างครบครัน

สำหรับการให้บริการเสียง
บริษัทยังคงมุ่งเน้นในการออกแบบแพ็คเกจให้ตรงตามความต้องการของลูกเค้า เช่น แพ็กเกจ
MiniME สำหรับผู้ปกครองและลูก เพื่อติดต่อถึงกันได้โดยไม่คิดค่าบริการในช่วงเวลาที่กำหนด
แพ็กเกจ dtac voice ที่มีอัตราค่าบริการต่อนาทีพิเศษตามการใช้งาน

ปี 2555

ด้วยความมุ่งมั่นของดีแทคภายใต้กลยุทธ์ ลูกค้าคือศูนย์กลาง (Customer Centricity) ในปี
2555
ดีแทคได้นำเสนอหลากหลายแพ็กเกจใหม่เพื่อให้สอดคล้องกับความต้องการที่หลากหลายของผู้ใช้บริการ
และในขณะเดียวกันเพื่อกระตุ้นการใช้งานของผู้ใช้บริการ แพ็กเกจยอดนิยม Voice Buffet
ซึ่งผู้ใช้บริการสามารถโทรฟรีไม่จำกัดได้ทุกเครือข่ายในช่วงเวลาที่กำหนด แพ็กเกจเสริม Voice
เพื่อเพิ่มปริมาณการโทรในอัตราพิเศษเพิ่มเติมจากแพ็กเกจหลัก

(ข) บริการด้านเสียงสำหรับลูกค้าในระบบเติมเงิน

บริษัทให้บริการแก่ลูกค้าระบบเติมเงินซึ่งมีจุดเด่นคือ “จ่ายง่าย ๆ ใช้ได้ทันที”
ลูกค้าระบบเติมเงินสามารถใช้บริการได้เมื่อซื้อซิมการ์ดระบบเติมเงิน
ซึ่งลูกค้าสามารถใช้บริการได้อย่างสะดวกรวดเร็วกว่าระบบรายเดือน นอกจากนี้
ลูกค้าไม่ต้องกังวลเกี่ยวกับการชำระค่าบริการตามใบแจ้งหนี้ทุก ๆ
เดือนหรือค่าบริการแบบเหมาจ่ายซึ่งลูกค้าอาจใช้ไม่ครบในบางเดือน
แม้ว่าจะต้องชำระค่าบริการล่วงหน้าแต่ลูกค้าระบบเติมเงินก็สามารถควบคุมค่าใช้จ่ายได้ตามที่ต้องการและมีความคล่องตัวในการใช้บริการสูง
บริการนี้ยังช่วยลดอุปสรรคสำหรับลูกค้าที่ประสงค์จะใช้บริการเพราะสามารถเข้าถึงได้ง่าย
ลูกค้าสามารถเติมเงินได้ตามความต้องการ
และใช้บริการได้อย่างต่อเนื่องตราบเท่าที่ยังมีจำนวนเงินและระยะเวลาการใช้งานเหลืออยู่
โดยเมื่อจำนวนเงินที่มีอยู่หมดลูกค้าจะไม่สามารถโทรออกได้
แต่จะยังสามารถรับสายได้ไปอีกระยะเวลาหนึ่ง บริษัทยังคงพัฒนารูปแบบการให้บริการใหม่ ๆ
ของระบบเติมเงินเพื่อตอบสนองความพอใจของลูกค้าอย่างต่อเนื่อง

บริษัทเริ่มให้บริการระบบเติมเงินภายใต้ชื่อ “Dprompt” ในปี 2542
โดยบริษัทเปลี่ยนตราสินค้าในการให้บริการและนำเสนอภายใต้ชื่อบริการ “Happy”
ในเดือนพฤษภาคม 2546 ซึ่งบริการดังกล่าวประสบความสำเร็จในด้านการตลาดเป็นอย่างมาก
ทำให้จำนวนลูกค้าระบบเติมเงินมีการเติบโตอย่างรวดเร็ว โดย ณ วันที่ 31 ธันวาคม 2555
บริษัทมีจำนวนผู้ใช้บริการในระบบเติมเงิน 22,491,843 คิดเป็นร้อยละ 88.9
ของจำนวนผู้ใช้บริการทั้งหมด ซึ่งส่งผลให้รายได้ของบริษัทเติบโตขึ้นอย่างต่อเนื่องตลอด 3
ปีที่ผ่านมา อย่างไรก็ดี รายได้เฉลี่ยต่อเลขหมายต่อเดือน (ARPU)
สำหรับผู้ใช้บริการในระบบเติมเงินเพิ่มขึ้นเล็กน้อยจากปีก่อนที่ร้อยละ 0.5
แต่มีปริมาณการใช้งานลดลง

  ------------------------------- --------- ------------ ------------ ------------
                                            สิ้นสุดวันที่ 31                
                                            ธันวาคม                    

                                            2553         2554         2554

  จำนวนผู้ใช้บริการในระบบเติมเงิน                 19,294,223   20,817,137   22,491,843
  (เลขหมาย)                                                           

  อัตราการเติบโต (ร้อยละ)                      11.1         7.9          8.0

  สัดส่วนต่อจำนวนผู้ใช้บริการทั้งหมด                 89.2         89.7         88.9
  (ร้อยละ)                                                             
  ------------------------------- --------- ------------ ------------ ------------

ข้อมูลเกี่ยวกับรายได้เฉลี่ยต่อเลขหมายต่อเดือน (ARPU) ของผู้ใช้บริการในระบบเติมเงิน
โดยคำนวณจากรายได้สุทธิต่อจำนวนผู้ใช้บริการเฉลี่ย มีดังนี้

+------------------------------+--------+---------+---------+---------+
|                              |        | 2553    | 2554    | 2555    |
+------------------------------+--------+---------+---------+---------+
| รายได้เฉลี่ยต่อเลขหมายต่อเดือน     |        |         |         |         |
| (หน่วย : บาท)                 |        |         |         |         |
+------------------------------+--------+---------+---------+---------+
|   ระบบเติมเงิน                 |        | 221     | 218     | 219     |
+------------------------------+--------+---------+---------+---------+
|   อัตราการเติบโต (ร้อยละ)       |        | -1.5    | -1.4    | 0.5     |
+------------------------------+--------+---------+---------+---------+

ปัจจุบันการให้บริการระบบเติมเงินของบริษัทค่อนข้างหลากหลายตามความต้องการใช้งานของลูกค้า
โดยเน้นเรื่องความประหยัดเพื่อตอบสนองต่อความต้องการของลูกค้า โดยในปี 2555
บริษัทได้นำเสนอรูปแบบการให้บริการด้านข้อมูลแก่ลูกค้าใหม่ ได้แก่ ซิมปาท่องโก๋และซิม 15 หยกๆ
16 หย่อนๆ ใหม่
ซึ่งมีรูปแบบการให้บริการที่เหมาะสำหรับการใช้งานในแต่ละประเภทที่แตกต่างกันออกไป อนึ่ง
เนื่องจากบริษัทตระหนักถึงประโยชน์ของการใช้กลยุทธ์เจาะจงเฉพาะกลุ่ม
(Micro-Segmentation) และการผสมผสานรูปแบบการให้บริการต่าง ๆ
เพื่อตอบสนองต่อความต้องการของลูกค้าแต่ละกลุ่มที่แตกต่างกันและสามารถให้บริการแก่ลูกค้าที่มีความต้องการหลากหลายและมีประสบการณ์ในการใช้มาแล้ว
บริษัทจึงได้ออกแพ็คเกจพิเศษสำหรับลูกค้าเก่าและแพ็คเกจเสริมที่ลูกค้าสามารถซื้อเพิ่มในช่วงเวลาที่ลูกค้าคาดว่าจะมีปริมาณการใช้งานมากได้
โดยแพ็คเกจและบริการเสริมของลูกค้าเก่าที่นำเสนอในปี 2555 ได้แก่ แฮปปี้ซุปเปอร์จิ๋ว นอกจากนี้
เมื่อคำนึงถึงสภาวะตลาดโดยรวมที่จำนวนผู้ใช้บริการต่อจำนวนประชากรสูงกว่าร้อยละ 100
บริษัทจึงได้พัฒนาและนำเสนอรูปแบบการให้บริการที่มุ่งเน้นการรักษาฐานลูกค้าปัจจุบันมากขึ้นอย่างต่อเนื่องโดยเฉพาะฐานลูกค้าที่มีคุณภาพ
โดยบริษัทได้เปิดตัวบริการภายใต้แนวความคิดใจดี ประกอบด้วย “ใจดีให้ยืม” “ใจดีให้แลก”
“ใจดีแจ้งเครือข่าย” “ใจดีให้โอน” “ใจดีแจกวัน” “ใจดีฉุกเฉิน” “ใจดีโทรผิดไม่คิดตังค์”
“ใจดีเจ้าบุญทุ่ม” และ “ใจดีให้ยืมบีบี” รวมทั้งจะเปิดให้บริการเพิ่มเติมอีกในอนาคต

รูปแบบการให้บริการหลักแก่ลูกค้าใหม่ในระบบเติมเงิน มีดังนี้

+----------------+--------------------------+--------------------------+
| ร              | จุดเด่น                    | กลุ่มลูกค้าเป้าหมาย           |
| ูปแบบการให้บริการ |                          |                          |
+================+==========================+==========================+
| ซิมรับสายรับทรัพย์  | -   อัตราค่า               | กลุ่ม                      |
|                | บริการต่ำสำหรับโทรในเครือข่าย | ลูกค้าที่มีปริมาณการโทรปานกลาง |
|                |                          | เน้นรับสายเป็นหลัก           |
|                | -   ได้ค่าโทรเพิ่มจากการ     |                          |
|                | รับสายที่โทรมาจากนอกเครือข่าย |                          |
+----------------+--------------------------+--------------------------+
| ซิมคงกระพัน      | -   อายุการใช้งานนานที่สุด    | ก                        |
|                |                          | ลุ่มลูกค้าที่มีปริมาณการใช้งานน้อย |
+----------------+--------------------------+--------------------------+
| ซิมเจียยู่อี่        | -   อัตรา                 | กลุ่มลูกค้าท                 |
|                | ค่าบริการอัตราเดียวทุกเครือข่าย | ี่มีปริมาณการโทรน้อยถึงปานกลาง |
+----------------+--------------------------+--------------------------+
| ซิม 15 หยก ๆ 16 | -                        | กลุ่มลูกค้าวัยรุ่น              |
| หย่อน ๆ         |    อัตราค่าบริการต่ำสำหรับโทร |                          |
|                | ในเครือข่ายในช่วงเวลาที่กำหนด |                          |
|                |     และอัตราค่าบริการ SMS   |                          |
|                |     ต่ำ                   |                          |
+----------------+--------------------------+--------------------------+
| ซิมโก๊ะสุดประหยัด  | -   อัตราค่า               | กลุ่มลูกค้าท                 |
|                | บริการต่ำสำหรับโทรในเครือข่าย | ี่มีปริมาณการโทรน้อยถึงปานกลาง |
|                |                          |                          |
|                |   และราคาซิมถูกกว่าประเภทอื่น |                          |
+----------------+--------------------------+--------------------------+
| ซิมกันแดด        | -                        | กลุ่มลูกค้าเพศหญิงที่มีป         |
|                | อัตราค่าบริการต่ำในช่วงกลางวัน | ริมาณการโทรมากในช่วงกลางวัน |
+----------------+--------------------------+--------------------------+
| ซิมสะตอ         | -   อัตราค่าบริกา           | กลุ่มลูกค้าคนใต้              |
|                | รต่ำสำหรับการโทรระยะเวลาสั้น |                          |
+----------------+--------------------------+--------------------------+
| ซ              | -                        | กลุ่มลูกค้าที่ใช้โทรศัพท์สมาร์ทโฟน |
| ิมแฮปปี้อินเทอร์เน็ต | ค่าบริการอินเทอร์เน็ตราคาพิเศษ |                          |
+----------------+--------------------------+--------------------------+
| ซิม             | -   ค่าอินเทอร์เน็ต 5 บาท/MB | กลุ่มลูกค้าที่ใช้โทรศัพท์ iPhone  |
| ไอโฟนอินเทอร์เน็ต |     แ                    |                          |
|                | ละค่าโทรอัตราเดียวทุกเครือข่าย |                          |
+----------------+--------------------------+--------------------------+
| ซิมแบล็คเบอร์รี่    | -                        | กลุ่มลูกค้าที่ใช้โทรศัพท์         |
|                |  ค่าบริการอินเทอร์เน็ตเหมาจ่าย | Blackberry               |
|                |     หรือเน้นการแชท         |                          |
|                |     รับ-ส่งอีเมล หรือ Social |                          |
|                |     Network              |                          |
+----------------+--------------------------+--------------------------+
| ซิมม่วนซื่นทั้งปี     | -                        | กลุ่มลูกค้าท                 |
|                | อัตราค่าบริการพิเศษช่วงเทศกาล | ี่มีปริมาณการโทรมากช่วงเทศกาล |
+----------------+--------------------------+--------------------------+
| ซิมแฮปปี้โซเชียล   | -   บริการ Application    | กลุ่มลูกค้าวัย                |
|                |     ประเภทโซเชียลเน็ตเวิร์ก  | รุ่นที่ต้องการใช้โซเชียลเน็ตเวิร์ก |
+----------------+--------------------------+--------------------------+
| ซิมแฮปปี้ทัวร์ริสต์   | -   อัตราค                | กลุ่มลูกค้านักท่องเที่ยวต่างชาติ   |
|                | ่าบริการพิเศษสำหรับบริการเสียง |                          |
|                |     บริการด้านข้อมูล         |                          |
|                |     และบริการโทรต่างประเทศ |                          |
+----------------+--------------------------+--------------------------+
| ซิมแฮปปี้นาทีละ 40 | -   อัตราค่าบริการ          | กลุ่มลูกค้าที่มีปริมาณการโทรมาก  |
| สตางค์          | ต่ำสำหรับการโทรระยะเวลานาน |                          |
+----------------+--------------------------+--------------------------+
| ซิมแฮปปี้สมาร์ทโฟน | -                        | กลุ่มลูกค้าที่ใช้โทรศัพท์สมาร์ทโฟน |
|                | ค่าบริการอินเทอร์เน็ตราคาพิเศษ |                          |
+----------------+--------------------------+--------------------------+
| ซิมปาท่องโก๋      | -   2                    | กลุ่มลูก                    |
|                |     ซิมในแพ็ก              | ค้าที่ต้องการโทรหาเบอร์คนพิเศษ |
|                | เกจเดียวกันเพื่อให้ผู้ใช้บริการโท |                          |
|                | รหาเบอร์คู่กันในอัตราพิเศษตลอด |                          |
|                |     24 ชั่วโมง             |                          |
+----------------+--------------------------+--------------------------+
| ซิม 15 หยกๆ 16  | -                        | กลุ่มลูกค้าวัยรุ่น              |
| หย่อนๆ (ใหม่)    |    อัตราค่าบริการต่ำสำหรับโทร |                          |
|                | ในเครือข่ายในช่วงเวลาที่กำหนด |                          |
|                |     อัตราค่าบริการ SMS      |                          |
|                |                          |                          |
|                |    ต่ำและค่าบริการอินเทอร์เน็ต |                          |
|                | บนโทรศัพท์เคลื่อนที่ในอัตราพิเศษ |                          |
+----------------+--------------------------+--------------------------+

รูปแบบการให้บริการแก่ลูกค้าเก่าและแพ็คเกจเสริมในระบบเติมเงิน มีดังนี้

+----------------+--------------------------+--------------------------+
| ร              | จุดเด่น                    | กลุ่มลูกค้าเป้าหมาย           |
| ูปแบบการให้บริการ |                          |                          |
+================+==========================+==========================+
| แฮปป           | -   โทรฟรีเวลากลางคืน      | กลุ่มลูกค้าที่มีป               |
| ี้บุฟเฟต์ในเครือข่าย |                          | ริมาณการใช้งานมากในช่วงเวลา |
| 4 ทุ่ม - 11      |                          |                          |
| โมงเช้า         |                          |                          |
+----------------+--------------------------+--------------------------+
| แฮปป           | -   โทรฟรีเวลากลางวัน      | กลุ่มลูกค้าที่มีป               |
| ี้บุฟเฟต์ในเครือข่าย |                          | ริมาณการใช้งานมากในช่วงเวลา |
| ตี 5 - 5 โมงเย็น |                          |                          |
+----------------+--------------------------+--------------------------+
| แฮปปี้เบอร์คนโปรด | -                        | กลุ่มลูกค้าที่โทรเฉพาะเลขหมาย  |
|                |  ค่าโทรต่ำสำหรับเลขหมายพิเศษ |                          |
+----------------+--------------------------+--------------------------+
| นาทีละ 25 สต.   | -   ค่าโทรต่ำในกรณีโทรนาน   | กลุ่มล                     |
| นาทีแรก 2 บาท   |                          | ูกค้าที่มีปริมาณการโทรมากต่อครั้ง |
+----------------+--------------------------+--------------------------+
| นาทีละ 1.25 บาท | -   อัตราค่าโ              | กลุ่มลูกค้าที่มีป               |
|                | ทรเดียวทุกเครือข่ายทุกช่วงเวลา | ริมาณการใช้งานน้อยถึงปานกลาง |
+----------------+--------------------------+--------------------------+
| แฮปปี้ซุปเปอร์เม้าท์ | -                        | กลุ่มลูกค้าทั่วไปเพื่อเพิ่มป       |
|                |   แพ็คเกจเสริมให้ลูกค้าซื้อเพิ่มใ | ริมาณการใช้งานจากแพ็คเกจหลัก |
|                | นช่วงที่คาดว่าจะมีการใช้งานมาก |                          |
+----------------+--------------------------+--------------------------+
| แฮปปี้ 15 สต.    | -   โทรนาทีละ 16 สตางค์    | กลุ่มล                     |
|                |     (รวม VAT) ในเครือ     | ูกค้าที่เน้นการใช้งานในเครือข่าย |
|                |     ข่ายระหว่างเวลา 4 ทุ่มถึง |                          |
|                |     6 โมงเย็น             |                          |
+----------------+--------------------------+--------------------------+
| BB Mini        | -                        | กลุ่มลูกค้าที่เน้นการใช้ BBM     |
|                |  อัตราค่าบริการเหมาจ่ายสำหรับ |                          |
|                |     BBM ไม่จำกัด           |                          |
+----------------+--------------------------+--------------------------+
| แฮ             | -   แพ็กเกจแบบไม่จำก       | กลุ่มลูกค้าท                 |
| ปปี้ซุปเปอร์เม้าท์จิ๋ว | ัดขนาดเล็กสำหรับผู้ใช้บริการที่ต้อ | ั่วไปเพื่อเพิ่มปริมาณการใช้งานจา |
|                | งการเลือกใช้บริการใดบริการหน | กแพ็คเกจหลักที่มีงบประมาณจำกัด |
|                | ึ่งโดยเฉพาะในแต่ละช่วงเวลาได้ |                          |
+----------------+--------------------------+--------------------------+

รูปแบบการให้บริการหลักแก่ลูกค้าในระบบเติมเงินในช่วง 5 ปีที่ผ่านมา มีดังนี้

ปี 2551

ในเดือนกุมภาพันธ์ 2551 บริษัทได้เปิดตัว “ซิมสุริยัน-จันทรา”
ซึ่งคิดค่าบริการพิเศษอัตราเดียวทุกเครือข่ายในช่วงเวลากลางวันสำหรับซิมสุริยัน
และในช่วงเวลากลางคืนสำหรับซิมจันทรา เพื่อเป็นการบริหารปริมาณการใช้งานเครือข่าย
(Traffic) ของบริษัทในช่วงเวลาต่าง ๆ กันของวัน จากนั้นในเดือนมิถุนายน 2551
บริษัทได้เปิดตัว “ซิมแฮปปี้ 75 สตางค์” ซึ่งได้รับการตอบรับเป็นอย่างดี
โดยเป็นการคิดค่าบริการอัตราเดียวทุกเครือข่ายตลอด 24 ชั่วโมง

ต่อมาในเดือนสิงหาคม 2551 บริษัทได้เปิดตัว “ซิมรับสายรับทรัพย์”
ซึ่งคิดอัตราค่าบริการเป็นแบบในและนอกเครือข่าย
และให้ผู้ใช้บริการได้รับค่าโทรเพิ่มจากการรับสายที่โทรมาจากนอกเครือข่าย นอกจากนี้
บริษัทยังขยายระยะเวลาจำหน่ายซิมประหยัด ซิมม่วนซื่น ซิมบุฟเฟ่ต์ และยังร่วมมือกับ KFC
ในการออก “KFC Happy SIM”

ปี 2552

ในเดือนมกราคม 2552 บริษัทได้เปิดตัว “ซิมเจียยู่อี่” ซึ่งคิดค่าบริการอัตราเดียวทุกเครือข่าย 24
ชั่วโมงเพื่อทดแทนโปรโมชั่นเดิมที่หมดระยะเวลาการเปิดใช้บริการไป จากนั้นในเดือนมีนาคม 2552
บริษัทได้เปิดตัว “ซิมคงกระพัน” โดยมีจุดเด่นคือมีวันใช้งานยาวนานถึง 1,000 ชั่วโมง (ประมาณ
41 วัน) นานที่สุดในแพ็คเกจที่มีอยู่ในตลาด

ในเดือนพฤษภาคม 2552 บริษัทได้เปิดตัว “ซิม 15 หยก ๆ 16 หย่อน ๆ”
โดยเน้นอัตราค่าโทรและค่าบริการ SMS
ต่ำในเครือข่ายเพื่อตอบสนองสภาวะทางเศรษฐกิจที่ชะลอตัวและเพิ่มปริมาณการโทรในเครือข่ายให้มากขึ้นเพื่อลดต้นทุนค่าเชื่อมต่อโครงข่าย
ต่อมาในเดือนมิถุนายน 2552 บริษัทได้เปิดตัว “ซิมโก๊ะสุดประหยัด”
ซึ่งมีค่าบริการโทรในเครือข่ายต่ำ รวมทั้งราคาซิมที่ถูกพิเศษกว่า
ซิมอื่น ๆ เพื่อกระตุ้นยอดขายในภาวะเศรษฐกิจอ่อนตัว

ในเดือนกันยายน 2552 บริษัทได้เปิดตัว “ซูเปอร์เมาท์”
โดยเป็นแพ็คเกจเสริมให้ลูกค้าสามารถเลือกซื้อเพิ่มเมื่อต้องการใช้งานได้มีให้เลือกทั้งแบบเน้นการโทรในเครือข่ายและการโทรนอกเครือข่าย
โดยลูกค้าสามารถบริหารการใช้งานได้คุ้มค่าที่สุดและเป็นการกระตุ้นการใช้งานโดยรวม

นอกจากนั้น บริษัทได้พัฒนาระบบตอบรับโทรศัพท์อัตโนมัติ (Interactive Voice Response)
เพื่อนำเสนอแพ็คเกจต่าง ๆ รวมทั้งบริการเสริมต่าง ๆ เช่น บริการใจดี ให้แก่ลูกค้าในปัจจุบัน
ซึ่งลูกค้าสามารถโทรไปที่หมายเลข *1003 เพื่อรับฟังและเลือกแพ็คเกจที่ต้องการได้
ทำให้บริษัทมีความคล่องตัวสูงในการนำเสนอแพ็คเกจต่าง ๆ ให้กับลูกค้า
อีกทั้งยังเป็นการช่วยให้บริษัทสามารถสื่อสารข้อมูลของแพ็คเกจใหม่ ๆ
ให้กับลูกค้าได้อย่างรวดเร็วเพื่อตอบสนองภาวะการแข่งขันที่เปลี่ยนแปลงอย่างรวดเร็วในปัจจุบัน

บริษัทมีกลยุทธ์สำหรับนวัตกรรมด้านผลิตภัณฑ์และบริการอย่างชัดเจน
และการที่บริษัทได้พัฒนามาอย่างต่อเนื่องสะท้อนให้เห็นถึงวัตถุประสงค์หลักของบริษัทในการตอบสนองความต้องการของลูกค้าและสร้างความพึงพอใจสูงสุดของผู้ใช้บริการ

ปี 2553

จากแพ็กเกจ “ซูเปอร์เมาท์” ที่ประสบความสำเร็จอย่างดีในปีที่ผ่านมา
บริษัทจึงขยายระยะเวลาการใช้งานต่อมาในปี 2553 ด้วย
และบริษัทได้ต่อยอดความสำเร็จจากกลยุทธ์ Micro Segmentation ผนวกกับ Target
Intelligence เพื่อใช้เป็นแนวทางหลักในการมัดใจลูกค้า
เจาะกลุ่มลูกค้าแยกตามภาคโดยนำเสนอ “ซิมสะตอ” สำหรับคนใต้ เน้นพฤติกรรมพูดเร็ว
โทรยิ่งสั้นยิ่งถูก 30 วินาทีแรกจ่ายแค่ 30 สตางค์

นอกจากนี้ บริษัทยังเปิดตัวบริการใหม่ “แฮปปี้อินเทอร์เน็ตเว็บไซต์”
สำหรับลูกค้าที่ใช้แฮปปี้อินเทอร์เน็ตซิม ไมโครซิม และ dtac aircard แบบเติมเงิน
ช่วยเพิ่มความสะดวกให้กับลูกค้าให้สามารถเช็คยอดเงินและแพ็กเกจ ยอดการใช้งาน
เติมเงินด้วยบัตรเติมเงินหรือสมัครแพ็กเกจแฮปปี้อินเทอร์เน็ตได้ตลอด 24 ชั่วโมง
เพียงใส่ซิมในอุปกรณ์เชื่อมต่ออินเทอร์เน็ตต่าง ๆ เช่น โน๊ตบุ๊ค เน็ตบุ๊ค แอร์การ์ด หรือ iPad
แล้วเข้าไปที่ www.happy.co.th/internetwebservices ก็สามารถใช้งานได้ทันที
โดยไม่ต้องสมัครบริการและไม่ต้องล็อคอิน

ปี 2554

เพื่อมุ่งสู่ความเป็น King of Voice ในตลาดมือถือแบบเติมเงิน
โดยรุกสู่ภาคอีสานของประเทศไทย บริษัทเปิดตัว “ซิมม่วนซื่นทั้งปี” ให้สิทธิลูกค้าโทรฟรี 5
เทศกาลวันหยุด เทศกาลละ 100 นาที ใช้ได้นาน 3 วัน ในเครือข่ายของบริษัทตลอด 24 ชั่วโมง
และ “ซิมแฮปปี้นาทีละ 40 สตางค์” จากกลยุทธ์ Customer Centricity
ซึ่งเป็นซิมสำหรับกลุ่มลูกค้าที่มีพฤติกรรมการโทรหาปลายทางหลากหลายเครือข่ายและต้องการความคุ้มค่าเมื่อโทรนาน

ในปี 2554 กระแสความนิยมในเครือข่ายสังคมออนไลน์ส่งผลมาถึงผู้ใช้บริการระบบเติมเงิน
บริษัทได้ริเริ่ม “โซเชียลแอพ” และ “ซิมแฮปปี้โซเชียล”
เพื่อเปิดโอกาสให้ลูกค้าที่ไม่ได้ใช้สมาร์ทโฟนสามารถเข้าถึงโลกสังคมออนไลน์ได้
โดยเป็นศูนย์รวมแอพพลิเคชั่นประเภทสังคมออนไลน์ยอดนิยมครบทุกรายการ Facebook Twitter
MSN (Windows Live Messenger) Google Talk และ Hi5 นอกจากนี้ สำหรับลูกค้า
Blackberry บริษัทได้เปิดตัว “BB Mini” ที่ให้ลูกค้าใช้บริการ BBM ได้ไม่จำกัด และบริการ
“ใจดีให้ยืมบีบี” เพื่อลูกค้าใช้งานได้อย่างต่อเนื่องแม้กระทั่งในช่วงเงินหมด

จากกลยุทธ์ Customer Centricity นี้
บริษัทได้คิดค้นบริการที่ตรงตามความต้องการของลูกค้าเฉพาะกลุ่ม เช่น “ซิมแฮปปี้ทัวร์ริสต์”
เพื่อนักท่องเที่ยวที่มาเยือนประเทศไทยโดยเฉพาะ ด้วยค่าโทรอัตราพิเศษ พร้อมใช้งานอินเทอร์เน็ต
และอำนวยความสะดวกให้นักท่องเที่ยวติดต่อสื่อสารกันได้ในราคาประหยัดด้วยค่าโทรไปต่างประเทศอัตราพิเศษ
“ซิมแฮปปี้สมาร์ทโฟน” สำหรับลูกค้าที่ใช้สมาร์ทโฟน แท็บเล็ต
และแอร์การ์ดที่ต้องการใช้งานด้านข้อมูลความเร็วสูง โดยคิดค่าบริการตามปริมาณเมกะไบต์ที่ใช้งาน
(Volume Based)

ปี 2555

จากกลยุทธ์ ลูกค้าคือศูนย์กลาง (Customer Centricity) ในปี 2555 ดีแทคได้นำเสนอ
ซิมปาท่องโก๋ ที่มี 2 ซิมในแพ็กเกจเดียวกันเพื่อให้ผู้ใช้บริการโทรหาเบอร์คู่กันในอัตราพิเศษตลอด
24 ชั่วโมง แฮปปี้ซุปเปอร์เม้าท์จิ๋ว
ซึ่งเป็นแพ็กเกจแบบไม่จำกัดขนาดเล็กสำหรับผู้ใช้บริการที่ต้องการเลือกใช้บริการใดบริการหนึ่งโดยเฉพาะในแต่ละช่วงเวลาได้
และ แฮปปี้ซุปเปอร์เม้าท์ ซึ่งเป็นแพ็กเกจที่เหมาค่าโทรตามช่วงเวลาและวันที่กำหนด ซิม 15 หยกๆ
16 หย่อนๆ ซึ่งเป็นซิมระบบเติมเงินที่ขายดีที่สุดกลับมาเปิดตัวอีกครั้ง
ตอบสนองความต้องการของผู้ใช้บริการโดยเฉพาะกลุ่มวัยรุ่นที่ต้องการโทรภายในเครือข่ายในอัตราที่ต่ำมากในช่วงเวลาที่กำหนด
ซิม 15 หยกๆ 16 หย่อนๆ นี้ ได้รับการตอบรับเป็นอย่างดีจากผู้ใช้บริการ
ส่งผลให้จำนวนผู้ใช้บริการใหม่สุทธิของดีแทคเพิ่มขึ้นสูงอย่างมากภายหลังการเปิดตัว

ช่องทางการเติมเงิน

บริษัทตระหนักถึงความสำคัญของช่องทางการเติมเงินในระบบเติมเงินจึงได้นำเสนอช่องทางใหม่ ๆ
เพิ่มเติมอย่างต่อเนื่องเพื่อความสะดวกของผู้ใช้บริการและเพิ่มทางเลือกในการเติมเงินนอกเหนือจากการซื้อบัตรเติมเงินเท่านั้น
ช่องทางการเติมเงินในปัจจุบันที่บริษัทให้บริการ ได้แก่

(1) ช่องทางบัตรเติมเงิน ซึ่งมีจำหน่ายที่สำนักงานบริการลูกค้าสาขาย่อย
สำนักงานบริการทุกสาขาทั่วประเทศ และร้านของตัวแทนจำหน่ายสินค้าอุปกรณ์โทรคมนาคม
รวมทั้งร้านค้าทั่วไปที่มิใช่ร้านค้าที่จำหน่ายสินค้าโทรคมนาคมโดยตรง อาทิ ร้านสะดวกซื้อ
สถานีบริการน้ำมัน ซุปเปอร์มาร์เก็ต เป็นต้น

(2) ช่องทางแฮปปี้ออนไลน์ (E-Refill) คือบริการเติมเงินผ่านมือถือ
ซึ่งลูกค้าสามารถเติมเงินกับเครือข่ายแฮปปี้ออนไลน์ที่มีอยู่ทั่วประเทศและมีอัตราการโตของเครือข่ายค่อนข้างสูง
เนื่องจากเป็นช่องทางที่ลูกค้าหรือบุคคลทั่วไปสามารถสมัครเข้าร่วมเครือข่ายเป็นอาชีพเสริมได้

(3) ช่องทางอิเล็กโทรนิกส์ โดยลูกค้าสามารถเติมเงินผ่านคู่ค้าของบริษัทที่ให้บริการเติมเงิน อาทิ
ร้านสะดวกซื้อ ห้างสรรพสินค้า ศูนย์การค้าปลีก (Discount Store) ร้านหนังสือ
ที่ทำการไปรษณีย์ไทย ซุปเปอร์มาร์เก็ต ธนาคาร บริการเติมเงินผ่านตู้เอทีเอ็ม บริการเติมเงินด่วน
(Express Refill) ที่สำนักงานบริการลูกค้าสาขาย่อย

(4) ช่องทางอินเทอร์เน็ต โดยการตัดชำระจากบัตรเครดิต
ลูกค้าสามารถสมัครใช้บริการและทำรายการได้เองผ่านอินเทอร์เน็ต

บริษัทยังคงขยายช่องทางการจำหน่ายซิมการ์ดและช่องทางการเติมเงิน
ทั้งร้านค้าปลีกและเครือข่ายผู้ให้บริการเติมเงินแบบแฮปปี้ออนไลน์ รวมทั้งช่องทางอิเล็กโทรนิกส์อื่น
ๆ อย่างต่อเนื่องตามการขยายเครือข่ายโทรศัพท์เคลื่อนที่ของบริษัทไปยังพื้นที่ห่างไกลในชนบท
เพื่อรองรับการขยายตัวของผู้ใช้บริการที่ยังคงเติบโตอย่างต่อเนื่องในพื้นที่ดังกล่าว

(ค) บริการเสริม (Value Added Services)

บริการเสริม ได้แก่ บริการทางเสียงและบริการที่มิใช่บริการทางเสียง

(1) บริการเสริมที่เป็นบริการทางเสียง (Voice Based)

-   บริการด้าน Call Management
    เป็นบริการที่อำนวยความสะดวกสำหรับลูกค้าในการใช้งานโทรเข้ารับสายเป็นหลัก เช่น
    บริการรับฝากข้อความด้วยเสียง บริการแจ้งเตือนสายที่ไม่ได้รับ บริการประชุมทางโทรศัพท์
    บริการโอนสายอัตโนมัติ บริการเลื่อกรับสายและเลื่อกไม่รับสาย เป็นต้น

-   บริการออดิโอเท็กซ์ ได้แก่ บริการดูดวงชะตา บริการตรวจผลรางวัลสลากกินแบ่ง
    บริการรายงานผลกีฬา เป็นต้น

-   บริการเสียงเพลงขณะเรียกรอสายหรือ Ring4U

-   บริการข้อมูลทางโทรศัพท์ที่ให้บริการร่วมกับพันธมิตร ได้แก่ บริการ BUG 1113 เป็นต้น

    (2) บริการเสริมที่มิใช่บริการทางเสียง (Non-Voice)

-   บริการ SMS

-   บริการ MMS

-   บริการอินเทอร์เน็ตทางโทรศัพท์เคลื่อนที่ผ่านทางโครงข่าย WAP 3G และ EDGE

-   บริการ WiFi

-   บริการ Social Applications

-   บริการ Deezer

-   บริการด้าน Content ต่างๆ เช่น บริการดาวน์โหลดเสียงเรียกเข้า โลโก้ สกรีนเซฟเวอร์
    เกมส์ เป็นต้น

    รายได้จากบริการเสริมเปรียบเทียบกับรายได้จากบริการทั้งหมด

  ----------------------------------------------------- ----- ---- --------- --------- ---------
                                                                   สิ้นสุดวันที่             
                                                                   31 ธันวาคม           

                                                                   2553      2554      2555

  รายได้จากบริการเสริม (ล้านบาท)                                       7,511     10,169    15,175

  รายได้จากบริการเสริมคิดเป็นร้อยละของรายได้รวมจากการให้บริการ              10.9      13.9      19.4
  ----------------------------------------------------- ----- ---- --------- --------- ---------

รายได้จากบริการเสริมต่าง ๆ มีการขยายตัวอย่างรวดเร็วเนื่องจากมีการใช้บริการเพิ่มมากขึ้น
โดยเฉพาะอย่างยิ่งภายหลังจากที่บริษัทได้นำเครื่องสมาร์ทโฟนเข้ามาจำหน่าย
สะท้อนถึงสัดส่วนรายได้จากบริการเสริมต่อรายได้รวมจากการให้บริการของบริษัทที่เพิ่มสูงขึ้นอย่างต่อเนื่อง

อย่างไรก็ดี
อนาคตสำหรับธุรกิจด้านบริการเสริมยังคงสามารถพัฒนาได้อีกมากโดยเฉพาะการใช้บริการอินเทอร์เน็ตผ่านโทรศัพท์เคลื่อนที่ซึ่งมีแนวโน้มขยายตัวเพิ่มมากขึ้นเนื่องจากการเติบโตของตลาดโทรศัพท์สมาร์ทโฟน
(Smartphone) และอุปกรณ์เสริมสำหรับการใช้งานอินเทอร์เน็ตผ่านคอมพิวเตอร์ (Aircard)
ซึ่งช่วยกระตุ้นปริมาณการใช้งานบริการเสริมโดยเฉพาะการใช้งานบริการอินเทอร์เน็ต

ในปัจจุบัน รายได้จากการให้บริการเสริมมีสัดส่วนไม่มากเท่ากับรายได้จากการให้บริการเสียง
แต่นับเป็นแหล่งรายได้ที่มีอัตราการเติบโตสูงและมีศักยภาพการเติบโตในอนาคต
เนื่องจากการชะลอตัวของการขยายตัวของจำนวนผู้ใช้บริการรวมอันเป็นผลมาจากอัตราผู้ใช้บริการต่อประชากรรวม
(Penetration Rate) ที่ปัจจุบันอยู่ในระดับสูงและส่งผลต่อการเติบโตของรายได้จากบริการเสียง
ประกอบกับแนวโน้มการเติบโตของตลาดอินเทอร์เน็ตไร้สายความเร็วสูง (Wirelss Broadband)
ที่จะช่วยกระตุ้นการใช้งานด้านข้อมูล อนึ่ง
บริษัทตระหนักถึงความต้องการการใช้งานดังกล่าวจึงได้เตรียมความพร้อมภายในองค์กรเพื่อรองรับการให้บริการเชิงพาณิชย์ที่จะเกิดขึ้นในอนาคต

บริษัทได้ดำเนินกลยุทธ์ต่าง ๆ เพื่อกระตุ้นให้มีการใช้บริการเสริมมากขึ้น
จากการดำเนินการพบว่าปัจจัยดังต่อไปนี้มีผลอย่างมากในการตัดสินใจใช้บริการเสริมของผู้ใช้บริการ

(1) คุณภาพของโครงข่าย

ในปี 2555 ดีแทคได้ยกระดับเครือข่าย 2G ทั่วประเทศและได้ขยายพื้นที่การให้บริการ 3G
บนคลื่นความถี่ 850 เมกะเฮิร์ตซ์ เพื่อมอบประสบการณ์ด้านข้อมูล (Internet)
และประสบการณ์เสียงที่ดีที่สุดให้กับลูกค้า

หนึ่งในเป้าหมายที่ท้าทายของดีแทค คือ การยกระดับเครือข่ายทั้งหมดให้แล้วเสร็จภายในปี 2555
ระหว่างการดำเนินการในปี 2555 ส่วนประกอบทั้งหมดของ Core Switch ซึ่งรวมถึง Home
Location Register (HLR) Circuit และ Packet Switch ได้ถูกเปลี่ยนใหม่ทั้งหมด
นอกจากนี้ ดีแทคได้นำวิธีการดำเนินงานที่ดีที่สุดมาปรับใช้ เช่น การทำซ้ำสำรองทางภูมิศาสตร์
(Geographical Redundancy) การดึงทรัพยากรมาใช้อัตโนมัติ (Automatic Resource
Pooling) และการยกขีดระดับความสามารถของโครงสร้างพื้นฐานให้ทันสมัย
เพื่อรองรับการรับส่งบริการด้านข้อมูลอย่างมีคุณภาพ นอกจากนี้
ดีแทคยังได้ดำเนินการยกระดับเครือข่ายสายส่ง (Transmission Network) จากแบบดั้งเดิม
event-based สู่เทคโนโลยี IP-RAN
ซึ่งการยกระดับนี้ทำให้ดีแทคมีความพร้อมสำหรับรองรับเทคโนโลยีใหม่ๆและการขยายเครือข่ายได้อย่างรวดเร็วในแบบ
‘plug and play’ ต่อไปในอนาคต

ณ สิ้นปี 2555 ร้อยละ 99 ของสถานีฐาน 2G ได้ถูกเปลี่ยนใหม่ทั้งหมด เหลือเพียงสถานีฐานใน 3
จังหวัดชายแดนภาคใต้ ซึ่งคาดว่าจะดำเนินการแล้วเสร็จภายในเดือนมกราคม 2556
เนื่องจากประเด็นด้านความปลอดภัยในพื้นที่ จากการยกระดับเครือข่ายที่เสร็จสมบูรณ์ในครั้งนี้
ทำให้ดีแทคสามารถรองรับการเติบโตของบริการได้มากขึ้น ลดจำนวนความไม่คล่องตัวของเครือข่าย
และเพิ่มศักยภาพของบริการด้านข้อมูล 2G ได้อย่างชัดเจน

เพื่อตอบสนองความต้องการประสบการณ์บริการด้านข้อมูลที่มีสูงขึ้นมาก
ดีแทคยังได้ขยายพื้นที่การให้บริการ 3G บนคลื่นความถี่ 850 เมกะเฮิร์ตซ์ทั่วประเทศอย่างรวดเร็ว
จาก 2,000 สถานีฐานในเดือนพฤษภาคม 2,555 เป็น 5,000 สถานีฐาน ณ สิ้นเดือนธันวาคม
2555 การยกระดับเครือข่าย 2G ทั่วประเทศและการขยายพื้นที่การให้บริการ 3G บนคลื่นความถี่
850 เมกะเฮิร์ตซ์ตามที่กล่าวมาข้างต้น
ส่งผลให้ดีแทคสามารถตอบสนองความต้องการของลูกค้าได้ดียิ่งกว่าที่ผ่านมา

(2) ปัจจัยด้านราคา

บริษัทมีรายการส่งเสริมการขายสำหรับบริการ SMS บริการ MMS และบริการดาวน์โหลดต่าง ๆ
ผ่านโครงข่าย 3G/EDGE โดยนำเสนอแพ็คเกจหลากหลายที่คุ้มค่า
ซึ่งลูกค้าสามารถเลือกใช้บริการในการส่ง SMS และ/หรือ MMS
ในอัตราค่าบริการต่อครั้งที่ต่ำกว่าอัตราปกติโดยคิดค่าบริการเป็นรายเดือน หรือเลือกแพ็คเกจ
3G/EDGE เพื่อดาวน์โหลดผ่านโครงข่าย 3G/EDGE
โดยลูกค้าสามารถเลือกแพ็คเกจที่เหมาะสมกับลักษณะการใช้งาน ได้แก่
แพ็คเกจค่าบริการเป็นรายเดือนคิดตามเวลาที่ใช้งาน
หรือแพ็คเกจค่าบริการรายเดือนคิดตามปริมาณข้อมูลที่ดาวน์โหลด หรือแพ็คเกจค่าบริการเป็นรายวัน
ซึ่งแพ็คเกจค่าบริการดังกล่าวมีส่วนช่วยให้ปริมาณการใช้บริการเสริมเพิ่มสูงขึ้น
เนื่องจากลูกค้าได้รับความคุ้มค่ามากขึ้นจากอัตราค่าบริการต่อครั้งที่ต่ำลง

(3) คุณลักษณะของเครื่องโทรศัพท์เคลื่อนที่ในปัจจุบัน

สมาร์ทโฟนและแท็ปเล็ทเป็นแรงขับเคลื่อนที่สำคัญของการเติบโตของบริการอินเทอร์เน็ตในปี 2555
โดยดีแทคได้มีการนำเสนอสมาร์ทโฟนและแท็ปเล็ทรุ่นใหม่ ๆ อย่างต่อเนื่องตลอดทั้งปี
ซึ่งเป็นส่วนหนึ่งของความพยายามที่จะกระตุ้นการใช้งานบริการข้อมูล นอกจากนี้
ดีแทคยังได้ร่วมกับผู้ผลิตโทรศัพท์ชั้นนำต่าง ๆ
ในการนำเสนอแพ็กเกจข้อมูลควบคู่ไปกับการจำหน่ายเครื่องโทรศัพท์เพื่อให้ผู้ใช้บริการสามารถใช้งานได้ทันที

เพื่อเสริมสร้างความแข็งแกร่งให้กับดีแทคในตลาดสมาร์ทโฟนและแท็ปเล็ท
สำหรับรองรับการใช้งานบนเครือข่าย 3G บนคลื่นความถี่ 850 เมกะเฮิร์ตซ์และบนเครือข่ายใหม่
3G บนคลื่นความถี่ 2.1 กิกะเฮิร์ตซ์ในอนาคต ดีแทคได้ทำการแต่งตั้ง Brightstar
ซึ่งเป็นบริษัทชั้นนำระดับโลกในด้านการบริหารจัดการระบบ Device Supply Chain
แบบครบวงจร ทั้งในด้านการจัดหาสินค้าเชิง
กลยุทธ์ การบริหารจัดการสินค้า การวางแผนระบบ Supply Chain
การสนับสนุนช่องทางการจัดจำหน่าย และการบริหารคลังสินค้าและบริการจัดส่ง โดยในปี 2555
บริการระบบ Supply Chain แบบครบวงจรของ Brightstar
ช่วยให้ดีแทคมีสินค้าโทรศัพท์เคลื่อนที่ที่หลากหลายไว้ตอบสนองความต้องการของผู้ใช้บริการแต่ละกลุ่มได้

ในปี 2556 ดีแทคตระหนักถึงความท้าทายในตลาดสมาร์ทโฟนและแท็ปเล็ทในหลาย ๆ ด้าน
รวมถึงความต้องการของผู้ใช้บริการที่จะสูงขึ้นอย่างรวดเร็วจากการเปิดให้บริการ 3G
ใหม่บนคลื่นความถี่ 2.1 กิกะเฮิร์ตซ์ การแข่งขันเรื่องผลิตภัณฑ์ของผู้ผลิต
และผู้ให้บริการโทรศัพท์เคลื่อนที่และตัวแทนจำหน่ายที่มีช่องทางการจัดจำหน่ายและคุณภาพของการให้บริการที่สูงขึ้น
ดังนั้นระบบ Device Supply Chain
แบบครบวงจรจะช่วยให้ดีแทคสามารถพัฒนาประสิทธิภาพในการดำเนินงาน
การบริหารสินค้าและการจัดจำหน่ายสินค้าได้ดียิ่งขึ้น
เพื่อเติมเต็มความต้องการของผู้ใช้บริการที่หลากหลายและเพิ่มขีดความสามารถในการจัดจำหน่ายและการให้บริการ
ณ ทุกช่องทางการจัดจำหน่ายและจุดบริการ

(4) การตั้งค่าโทรศัพท์

บริษัทได้พัฒนาระบบการให้บริการ Terminal Management
เพื่อให้พนักงานทราบว่าผู้ใช้บริการใช้โทรศัพท์เคลื่อนที่รุ่นใดและสามารถช่วยเหลือผู้ใช้บริการในการตั้งค่าโทรศัพท์เพื่อใช้บริการ
MMS หรือ 3G/EDGE ได้สะดวกและง่ายยิ่งขึ้น ทั้งนี้ ผู้ใช้บริการสามารถติดต่อ Call Center
ของบริษัทหรือเข้าไปยังเว็บไซต์ของบริษัทเพื่อขอรับบริการตั้งค่าโทรศัพท์อย่างรวดเร็วผ่านทางบริการ
SMS ด้วยตนเอง

(5) ผู้ให้บริการด้าน Content และโปรแกรมการใช้งานต่าง ๆ

การขยายตัวของการใช้บริการเสริมขึ้นอยู่กับจำนวนผู้ให้บริการด้าน Content และแอพพลิเคชั่นต่าง
ๆ ที่มีความหลากหลาย ปัจจุบันบริษัทได้ร่วมกับพันธมิตรทางธุรกิจผู้พัฒนา Content
หลายรายเพื่อนำเสนอสินค้าและบริการในด้านนี้แก่ผู้ใช้บริการ
รวมถึงการสร้างโมเดลทางธุรกิจแบบใหม่เพื่อตอบสนองความต้องการของตลาด เช่น Deezer
บริการมิวสิคสตรีมมิ่งและแพ็กเกจพิเศษ Facebook
ซึ่งออกแบบมาเพื่อตอบสนองความต้องการของลูกค้าเฉพาะกลุ่ม
บริการนี้มอบทั้งความคุ้มค่าให้กับลูกค้า กระตุ้นการใช้งานทางด้าน 3G/EDGE
และสร้างรายได้ให้กับบริษัทอย่างต่อเนื่อง

(6) กิจกรรมการให้ความรู้และกิจกรรมด้านการตลาด

ในกรณีที่ลูกค้าไม่คุ้นเคยกับบริการเสริมต่าง ๆ
บริษัทได้จัดกิจกรรมให้ความรู้แก่ลูกค้าเกี่ยวกับบริการใหม่ ๆ และวิธีการใช้บริการอย่างต่อเนื่อง
รวมทั้งยังมีทีมงานด้านบริการเสริม (VAS Genius)
ให้ความรู้ความเข้าใจแก่ลูกค้าประจำอยู่ทุกศูนย์บริการเพื่อแนะนำบริการที่เหมาะสมกับลูกค้าอีกด้วย

บริษัทยังคงพัฒนาและนำเสนอเทคโนโลยีใหม่ ๆ
เพื่อปรับปรุงคุณภาพในการให้บริการเสริมอย่างต่อเนื่อง
รวมทั้งลดอุปสรรคในการใช้งานบริการเสริมด้านข้อมูลโดยกำหนดอัตราค่าบริการที่เหมาะสมและจูงใจ
และร่วมงานอย่างใกล้ชิดกับพันธมิตรผู้พัฒนา Content และแอพพลิเคชั่นต่าง ๆ
และพันธมิตรผู้จัดจำหน่ายโทรศัพท์สมาร์ทโฟน
รวมทั้งจัดกิจกรรมให้ความรู้ความเข้าใจแก่ผู้ใช้บริการเสริมอย่างต่อเนื่อง

(ง) บริการระหว่างประเทศ

บริการระหว่างประเทศ ได้แก่
บริการโทรศัพท์ระหว่างประเทศที่ให้ลูกค้าของบริษัทสามารถโทรออกต่างประเทศโดยตรงผ่านโทรศัพท์เคลื่อนที่และบริการข้ามแดนอัตโนมัติ
(International Roaming) ซึ่งบริษัทให้บริการแก่ลูกค้าของบริษัทเมื่อเดินทางออกนอกประเทศ
(Outbound) และแก่ผู้เดินทางมายังประเทศไทยและเชื่อมโยงโครงข่ายกับบริษัท (Inbound)

ทั้งนี้ ลูกค้าของบริษัทที่โทรออกไปยังต่างประเทศผ่านโครงข่ายของ กสท หรือทีโอที
บริษัทจะรวมค่าใช้บริการของ กสท
ไว้ในใบเรียกเก็บค่าบริการของลูกค้าระบบรายเดือนที่ใช้บริการผ่านโครงข่ายของ กสท
เพื่ออำนวยความสะดวกให้แก่ลูกค้าของบริษัทมากยิ่งขึ้น
ส่วนลูกค้าระบบเติมเงินจะมีการตัดยอดค่าใช้บริการโดยอัตโนมัติจากบริษัท
โดยบริษัทจะนำไปชำระหนี้ค่าบริการกับ กสท หรือ
ทีโอทีในภายหลังตามที่ กสท และทีโอทีเรียกเก็บ

ในเดือนกุมภาพันธ์ 2550 บจก. ดีแทค เนทเวอร์ค
ซึ่งเป็นบริษัทย่อยของบริษัทได้รับใบอนุญาตประกอบกิจการโทรคมนาคมในการให้บริการโทรศัพท์ทางไกลระหว่างประเทศจาก
กทช. ปัจจุบัน บจก. ดีแทค เนทเวอร์ค ได้เปิดให้บริการดังกล่าวแล้ว

สำหรับบริการข้ามแดนอัตโนมัติ
ลูกค้าของบริษัททั้งในระบบรายเดือนและระบบเติมเงินเมื่อเดินทางไปต่างประเทศจะสามารถใช้โทรศัพท์เคลื่อนที่ผ่านเครือข่ายผู้ร่วมให้บริการโทรศัพท์เคลื่อนที่ในต่างประเทศได้ทั่วโลกทั้งบริการเสียง
บริการเสริม และบริการรับส่งข้อมูล โดย ณ วันที่ 31 ธันวาคม 2555
บริการดังกล่าวครอบคลุมพื้นที่ให้บริการทั้งหมด 159 ประเทศ

รายได้จากการให้บริการข้ามแดนอัตโนมัติสำหรับลูกค้าที่เดินทางออกนอกประเทศและผู้เดินทางมายังประเทศไทยนับเป็นหนึ่งในบริการที่บริษัทให้ความสำคัญ
ทั้งนี้
ปัจจัยหลักที่มีผลกระทบต่อการเติบโตของรายได้จากการให้บริการข้ามแดนอัตโนมัติคือการขยายตัวของธุรกิจท่องเที่ยวนอกเหนือจากสภาพเศรษฐกิจโดยรวมของประเทศ

  -----------------------------------------------------------------------
                                            สิ้นสุดวันที่             
                                            31 ธันวาคม           
  ------------------------------------- --- --------- --------- ---------
                                            2553      2554      2555

  รายได้จากการให้บริการข้ามแดนอัตโนมัติ            2,580     2,106     2,285
  (ล้านบาท)                                                      

  รายได้จากการให้บริการข้ามแดนอัตโนมัติ            3.8       2.9       2.9
  คิดเป็นร้อยละของรายได้รวมจากการให้บริการ                            
  -----------------------------------------------------------------------

ในสภาวะปกติช่วงไตรมาสที่ 2 และไตรมาสที่ 3 ถือเป็นช่วงนอกฤดูกาลท่องเที่ยวของประเทศไทย
รายได้จากการให้บริการข้ามแดนอัตโนมัติในรอบระยะเวลาดังกล่าวจึงต่ำกว่าในช่วงไตรมาสที่ 1
และ ไตรมาสที่ 4 โดยในปี 2555 สัดส่วนรายได้ในส่วนนี้ในปี 2555 ทรงตัวจากปีก่อนที่ร้อยะ 2.9
ของรายได้รวมจากการให้บริการ

บริษัทให้บริการแพ็คเกจ Daily Data Roaming ให้ลูกค้าได้ใช้บริการข้อมูลในต่างประเทศใน 50
ประเทศยอดฮิตทั่วโลก ทั้งในยุโรป อเมริกา เอเชีย ออสเตรเลีย ตะวันออกกลาง และแอฟริกา
เพื่อตอบสนองรูปแบบการใช้งานด้านข้อมูลของลูกค้าสมาร์ทโฟน
โดยมีจำนวนวันให้เลือกใช้ได้ตามความต้องการ คือ แพ็คเกจแบบ 1 วัน 3 วัน และ 7 วัน
นอกจากนี้ บริษัทยังมี SMS Roaming
ให้ลูกค้าสามารถส่งข้อความข้ามแดนในอัตราเดียวจากต่างประเทศ โดยในปี 2555
บริษัทได้เพิ่มบริการ WiFi Roaming
ที่รองรับการใช้งานอินเทอร์เน็ตแบบไม่จำกัดในต่างประเทศกว่า 7 แสนจุด อาทิ สนามบิน โรงแรม
ร้านค้า และศูนย์การค้าชั้นนำต่าง ๆ ใน 117 ประเทศทั่วโลก

(จ) การให้บริการอินเทอร์เน็ต

บจก. ดีแทค เนทเวอร์ค
ได้รับอนุญาตให้ประกอบกิจการให้บริการอินเทอร์เน็ตจากคณะกรรมการกิจการโทรคมนาคมแห่งชาติ
และได้เริ่มให้บริการอินเทอร์เน็ตในรูปแบบของการให้บริการอินเทอร์เน็ตความเร็วสูงแบบ
Dedicated Broadband Internet Access แก่กลุ่มลูกค้าประเภทองค์กร ตั้งแต่วันที่ 1 ตุลาคม
2552 ด้วยการเชื่อมต่อวงจรเฉพาะลูกค้าแต่ละราย (Dedicated Access)
ผ่านโครงข่ายวงจรเช่า (Ethernet)

ในการให้บริการอินเทอร์เน็ตของ บจก. ดีแทค เนทเวอร์ค นั้น บจก. ดีแทค เนทเวอร์ค
ได้เชื่อมต่อตรงกับ Internet Gateway ของผู้ให้บริการ Internet Gateway
รายใหญ่ของประเทศไทย รวมทั้งเชื่อมต่อตรงกับ International Internet Gateway
และผู้ให้บริการ IP Transit ชั้นนำในต่างประเทศ เพื่อให้ผู้ใช้บริการของ บจก. ดีแทค
เนทเวอร์ค สามารถรับ-ส่งข้อมูลอินเทอร์เน็ตทั้งในประเทศ และไปยังประเทศปลายทางต่าง ๆ
ทั่วโลก ได้อย่างสะดวกและรวดเร็ว พร้อมกันนี้ บจก. ดีแทค เนทเวอร์ค
ยังได้นำเสนอบริการด้านเทคโนโลยีสารสนเทศ (ICT) ให้กับผู้ใช้บริการควบคู่ไปด้วย ดังนี้

- บริการเพิ่มความปลอดภัยการใช้งานอินเทอร์เน็ต (Security Solution) อาทิ Firewall,
Anti-virus และ Anti-SPAM

- บริการด้านอีเมลเพื่อติดต่อธุรกิจ (Business Email Solution)

-
บริการเพื่อการจัดเก็บข้อมูลการใช้งานอินเทอร์เน็ตเพื่อรองรับการปฏิบัติตามพระราชบัญญัติว่าด้วยการกระทำความผิดเกี่ยวกับคอมพิวเตอร์
พ.ศ. 2550 (Log Management Solution)

- บริการปิดกั้นเว็บไซต์ที่ไม่เหมาะสม (Web blocking/ URL Filtering Solution) เป็นต้น

(ฉ) ลูกค้ากลุ่มองค์กรธุรกิจ

ลูกค้าในกลุ่มองค์กรธุรกิจประกอบด้วยลูกค้าองค์กรที่เป็นนิติบุคคลทั้งกลุ่มธุรกิจขนาดใหญ่และกลุ่มธุรกิจขนาดกลางและขนาดย่อม
(SMEs) ซึ่งครอบคลุมธุรกิจในหลากหลายอุตสาหกรรม เช่น การธนาคารและการเงิน (Banking
and Finance) ธุรกิจการผลิต (Manufacturing) ธุรกิจค้าส่งและค้าปลีก (Wholesale and
Retail) การค้าและบริการ (Services) ธุรกิจก่อสร้างและอสังหาริมทรัพย์ (Construction
and Property) ธุรกิจเทคโนโลยีและโซลูชั่นพาร์ทเนอร์ รัฐวิสาหกิจ และหน่วยงานราชการ
(State Enterprise and Government)

บริษัทมุ่งเน้นให้มีการพัฒนาและนำเสนอบริการและโซลูชั่นแก่ลูกค้ากลุ่มองค์กรธุรกิจอย่างต่อเนื่อง
ด้วยความหลากหลายและเหมาะสมของบริการและโซลูชั่นสำหรับแต่ละประเภทของอุตสาหกรรม
เพื่อช่วยเพิ่มศักยภาพในการแข่งขันทางธุรกิจขององค์กรในแต่ละภาคอุตสาหกรรม
เพื่อให้มีประสิทธิภาพและประสิทธิผลเพิ่มมากขึ้น โดยปัจจุบัน
บริษัทได้นำเสนอบริการและโซลูชั่นเพิ่มเติมสำหรับลูกค้าธุรกิจ
เพื่อรองรับความต้องการของลูกค้าที่หลากหลายมากขึ้นดังนี้

-   Corporate Prepaid
    บริการที่ช่วยลูกค้ากลุ่มองค์กรธุรกิจบริหารงบประมาณค่าโทรศัพท์ได้เต็มประสิทธิภาพสำหรับค่าโทรของพนักงานในแต่ละเดือน
    โดยลูกค้าสามารถจัดสรรค่าโทรให้พนักงานได้อย่างเหมาะสม
    พนักงานสามารถเลือกใช้โปรโมชั่น
    ต่าง ๆ จากบริษัทหรือแฮปปี้ที่ลงตัวกับการใช้งานของแต่ละคนและสามารถเปลี่ยนแปลงได้
    เมื่อพนักงานใช้ค่าโทรที่ลูกค้าจัดสรรให้หมดแล้วก็สามารถเติมเงินได้เองด้วยบัตรเติมเงินหรือผ่านช่องทางอื่น
    ๆ ที่บริษัทจัดให้ รวมถึงปรับเพิ่มหรือลดค่าโทรให้กับพนักงานได้ทุกเวลาตามความต้องการ

-   Vehicle Monitoring System
    บริการที่ช่วยเพิ่มประสิทธิภาพในการบริหารงานระบบขนส่งอย่างเต็มประสิทธิภาพตามกำหนดการและแผนที่วางไว้
    เพียงใช้ Data SIM
    ของบริษัทลูกค้าสามารถติดตามสถานะการปฏิบัติงานที่แท้จริงของทั้งยานพาหนะและพนักงานผู้ขับขี่ได้แบบ
    Real Time ด้วยเครือข่ายส่งข้อมูลความเร็วสูง 3G/EDGE
    ของบริษัทที่ครอบคลุมพื้นที่ให้บริการทั่วประเทศ

-   Withholding Tax Calculation Service บริการที่ช่วยจัดการการคำนวณภาษีหัก ณ
    ที่จ่ายโดยอัตโนมัติ พร้อมแสดงยอดในใบแจ้งค่าใช้บริการทุกรอบชำระเงินอย่างแม่นยำ
    โดยไม่ต้องสมัครหรือเสียค่าใช้จ่ายใด ๆ เพิ่มเติม

    นอกจากนี้
    บริษัทยังมุ่งเน้นให้ความสำคัญในเรื่องการให้บริการต่อลูกค้ากลุ่มองค์กรธุรกิจอย่างต่อเนื่อง
    โดยแต่ละองค์กรจะได้รับการบริการหลังการขายจากทีมงานที่จัดสรรมาดูแลโดยเฉพาะ
    รวมถึงได้รับสิทธิพิเศษและกิจกรรมต่าง ๆ ที่จัดขึ้นให้โดยเฉพาะสำหรับลูกค้ากลุ่มองค์กรธุรกิจ

(ช) การให้บริการลูกค้า

การให้บริการแก่ลูกค้าของบริษัทเป็นปัจจัยสำคัญประการหนึ่งที่ทำให้บริษัทแตกต่างจากคู่แข่งขัน ดังนั้น
ปรัชญาองค์กรของบริษัทจึงเน้นในเรื่องการให้บริการที่เป็นมิตร ดูแลใส่ใจ
และให้บริการสอดคล้องกับความต้องการของลูกค้า
ซึ่งเป็นการตอกย้ำถึงความตั้งใจของบริษัทที่จะให้บริการอันเป็นเลิศและมอบประสบการณ์ที่ดีที่สุดแก่ลูกค้า
โดยบริษัทมุ่งพัฒนาการให้บริการแก่ลูกค้าผ่านช่องทางต่าง ๆ อย่างต่อเนื่อง ดังนี้

(1) Call Center

ณ วันที่ 31 ธันวาคม 2555 บริษัทมี Call Center 3 แห่ง ได้แก่ กรุงเทพมหานคร
จังหวัดปทุมธานี และจังหวัดเชียงใหม่ โดยมีพนักงานให้บริการลูกค้าทางโทรศัพท์ประมาณ 1,200
คน ซึ่งทำหน้าที่ให้คำแนะนำการใช้บริการใหม่ ๆ ตอบข้อซักถามและแก้ไขปัญหาการใช้บริการ
เปลี่ยนแปลงประเภทการใช้บริการ ให้ข้อมูลเกี่ยวกับค่าใช้บริการ
รับแจ้งปัญหาการใช้บริการโครงข่ายและปัญหาอื่น ๆ รวมทั้งรับแจ้งเหตุฉุกเฉินต่าง ๆ จากลูกค้า
โดยสามารถให้บริการทั้งในภาษาไทย ภาษาอังกฤษ ภาษายาวี ภาษาจีน ภาษาพม่า ภาษาลาว
และภาษาญี่ปุ่น และในอนาคตจะเปิดให้บริการภาษาอื่น ๆ เพิ่มเติมอีก

ลูกค้าสามารถติดต่อ Call Center ที่หมายเลข 1678
ได้ทั้งจากโทรศัพท์เคลื่อนที่และโทรศัพท์พื้นฐานตลอด 24 ชั่วโมง ทุกวันไม่มีวันหยุด
รวมทั้งสามารถติดต่อผ่านเว็บไซต์ของบริษัท แชตแบบออนไลน์หรือทางอีเมล์ได้เช่นกัน

บริษัทตระหนักถึงความสำคัญอย่างยิ่งต่อเป้าหมายการให้บริการที่ดีเยี่ยมแก่ลูกค้าจึงได้นำกลยุทธ์การให้บริการลูกค้าเป็นกลุ่มย่อยมาปรับใช้
โดยจัดแบ่งพนักงานให้บริการออกเป็นกลุ่มเพื่อให้บริการและสร้างความสัมพันธ์กับลูกค้าในแต่ละกลุ่มและรองรับความต้องการของลูกค้าได้ตรงจุดมากยิ่งขึ้น
อาทิ ลูกค้าระบบรายเดือน ลูกค้าระบบเติมเงิน ลูกค้าวัยรุ่นที่สนใจบริการเสริมต่าง ๆ ลูกค้า SMEs
และลูกค้ากลุ่มองค์กรธุรกิจอื่น ๆ นอกจากนี้
บริษัทยังได้จัดทีมงานเฉพาะเพื่อดูแลกลุ่มลูกค้าที่ใช้บริการรับส่งข้อมูลบนคอมพิวเตอร์ผ่านระบบ 3G
และ EDGE เพื่อให้คำแนะนำหรือแก้ไขปัญหาให้แก่ลูกค้า
รวมทั้งทีมงานรับแจ้งเหตุฉุกเฉินเพื่อให้บริการแจ้งเลขหมายโทรศัพท์ของหน่วยงานราชการ
โรงพยาบาลต่าง ๆ หรือช่วยเหลือในการประสานงานให้แก่ลูกค้า

สำหรับการสนับสนุนการให้บริการข้อมูลต่าง ๆ นั้น บริษัทได้พัฒนาระบบให้บริการ Terminal
Management
เพื่อให้พนักงานทราบว่าผู้ใช้บริการใช้โทรศัพท์เคลื่อนที่รุ่นใดและสามารถช่วยเหลือผู้ใช้บริการในการตั้งค่าโทรศัพท์เพื่อใช้งานบริการ
MMS 3G หรือ EDGE ได้อย่างรวดเร็วและสะดวกมากขึ้น

นอกจากนี้ บริษัทยังได้พัฒนาระบบโทรศัพท์อัตโนมัติ (Interactive Voice Response System)
ซึ่งจะทำให้ผู้ใช้บริการที่ติดต่อมายัง Call Center
สามารถทำรายการบางประเภทได้ด้วยตนเองจากระบบอัตโนมัติที่ได้ตั้งไว้โดยไม่ต้องผ่านพนักงาน
เช่น การตั้งค่าโทรศัพท์เพื่อใช้บริการ 3G หรือ EDGE และการสมัครบริการเสริมต่าง ๆ
ได้ด้วยตนเอง นอกจากนี้ บริษัทยังมีบริการสำรวจความพึงพอใจของลูกค้า (Post Call
Satisfaction Survey) และการแจ้งข้อมูลระหว่างลูกค้ารอสายพนักงาน (Message on
Hold) เพื่อเพิ่มความสะดวกให้กับลูกค้าในการใช้บริการ Call Center มากยิ่งขึ้น ทั้งนี้
บริษัทยังอยู่ระหว่างการพัฒนาบริการใหม่ ๆ เพิ่มขึ้นอีกอย่างต่อเนื่อง
ซึ่งจะเน้นการให้บริการที่ทำให้ลูกค้าใช้บริการได้อย่างสะดวกและมีคุณภาพมากยิ่งขึ้น

(2) สำนักงานบริการ (Service Hall)

ในปี 2555 ดีแทคนำกลยุทธ์ลูกค้าเป็นศูนย์กลาง (Customer Centricity)
สร้างแนวคิดศูนย์บริการรูปแบบใหม่
ปรับมาตรฐานทุกร้านให้สร้างประสบการณ์ที่ดีกับลูกค้าอย่างเท่าเทียมกัน
ศูนย์บริการดีแทคได้ปรับเปลี่ยนและลงทุนครั้งใหญ่โดยนำความต้องการของลูกค้ากลุ่มเป้าหมายมาเป็นโจทย์ในการออกแบบบริการต่าง
ๆ ตามแนวคิด Customer Centricity แนวคิดใหม่ที่มีคุณภาพเป็นมาตรฐานเดียวกัน
ซึ่งสุดท้ายดีแทคได้จัดรูปแบบร้านเป็น 3 รูปแบบคือ ดีแทคฮอลล์ ดีแทคเซ็นเตอร์
และดีแทคเอ็กซ์เพรส

วิธีการหลัก ๆ ที่บริษัทใช้ในการนำเสนอสินค้าและบริการของทุกร้านให้เป็นแบบเดียวกันมี 2
วิธีการคือ การขายและบริการแบบครบวงจร (Sales & Service Integration)
ซึ่งมีมุมที่ลูกค้าจะได้ทดลองใช้งานและเลือกซื้อสมาร์ทโฟนและอุปกรณ์ต่าง ๆ
มีบริการแนะนำการใช้งานเครื่องและเลือกแพ็กเกจที่เหมาะสม
บริการหลังการขายรวมถึงบริการพื้นฐานต่าง ๆ
และการจัดข้อเสนอตามความต้องการลูกค้าแต่ละกลุ่มที่มาใช้บริการภายในศูนย์ฯ (Segmentation)
ซึ่งให้บริการโดยพนักงานที่ได้รับการอบรมให้มีความรู้ที่จะสามารถแนะนำการใช้งานและลือกแพ็กเกจที่เหมาะสมได้

สำหรับลูกค้าที่ต้องการใช้เวลาพิจารณาด้วยตัวเอง เราเพิ่มเติมมุมบริการแบบ DIY (Do It
Yourself) ในร้านระดับดีแทคฮอลล์ที่จะให้ลูกค้าได้เลือกชมมือถือ แท็บเล็ต
โปรโมชั่นข้อเสนอพิเศษและเลือกแพ็กเกจหรือบริการเสริมตามความต้องการ
นับเป็นเครื่องมือช่วยตัดสินใจให้กับลูกค้าก่อนที่จะเลือกใช้งานจริง

ศูนย์บริการดีแทครูปแบบใหม่เปิดตัวสาขาแรกกรกฎาคม 2555
เป็นต้นแบบการให้บริการครบวงจรทั้งการขายและบริการ พร้อมจัดข้อเสนอให้ตรงใจลูกค้าแต่ละกลุ่ม
ซึ่งวางแผนจะเปิดให้บริการลูกค้าครบ 70 สาขาทั่วประเทศภายในสิ้นปีนี้ และเปิดให้ครบ 300
สาขาภายในปี 2557 นี้

ด้วยแนวคิดศุนย์บริการรูปแบบใหม่นี้
ลูกค้าจะได้รับประโยชน์และความสะดวกในการใช้บริการอย่างครบวงจรในลักษณะ One Stop
Service ได้รับความสบายใจจากการให้คำแนะนำปรึกษา จำหน่าย
และบริการหลังการขายที่ต่อเนื่องเป็นระบบเดียวกันในรูปแบบ Sales & Service Integration
มีประสบการณ์ที่ดีมากยิ่งขึ้น (Better Experience)
จากบรรยากาศและระบบบริการที่พัฒนาเพื่อให้มีประสิทธิภาพตอบรับกับความต้องการลูกค้าอย่างแท้จริง
รวมทั้ง ได้รับข้อมูลในการช่วยตัดสินใจจากการจัดข้อเสนอที่แบ่งตามลักษณะการใช้งานในเซ็กเม้นต์
(Segment) ต่าง ๆ เหนือสิ่งอื่นใด
รูปแบบใหม่ของศูนย์บริการนี้จะก่อให้เกิดความรู้สึกและความผูกพันที่ดีระหว่างดแทคกับลูกค้า
และสร้างความแตกต่างในธุรกิจให้กับเราในระยะยาวด้วย

บริการต่าง ๆ ที่สำนักงานบริการจัดเตรียมไว้สำหรับลูกค้า อาทิ

-   บริการครบครัน ณ จุดเดียวหรือ One-Stop Service ซึ่งลูกค้าสามารถทำรายการต่าง ๆ
    เช่น เปิดใช้บริการ ชำระค่าบริการ เปลี่ยนโปรโมชั่น
    เปิดหรือระงับการโทรศัพท์ทางไกลระหว่างประเทศ เปลี่ยนชื่อผู้จดทะเบียนใช้บริการ
    โอนเลขหมาย ขอซิมการ์ดใหม่ สมัครบริการเสริม และกิจกรรมสร้างความสัมพันธ์กับลูกค้า
    เป็นต้น

-   ‘Segment Wall’ เพื่อแสดงเครื่องโทรศัพท์และแพ็กเกจต่างๆ
    ที่เหมาะสมกับกลุ่มลูกค้าแต่ละกลุ่ม

-   มุมให้บริการเสริม เป็นจุดนำเสนอบริการเสริมใหม่ ๆ
    ให้ลูกค้าได้รับทราบและทดลองใช้ด้วยตนเอง รวมทั้งบริการตั้งค่าโทรศัพท์เพื่อใช้บริการ MMS
    3G หรือ EDGE บริการพิมพ์ภาพ ซึ่งลูกค้าสามารถพิมพ์ภาพจากเครื่องโทรศัพท์ได้ด้วยตนเอง

-   มุมบริการตนเอง ซึ่งลูกค้าสามารถดูข้อมูลหรือทำรายการต่าง ๆ
    ทางอินเทอร์เน็ตหรือผ่านคอมพิวเตอร์ออนไลน์ได้ด้วยตนเอง นอกจากนี้
    ยังมีกล้องเว็บแคมเพื่อให้บริการโทรศัพท์ติดต่อกับเจ้าหน้าที่ผู้ให้บริการผ่านวีดีทัศน์

-   บริการ Queue Plus
    ซึ่งบริษัทจัดทำขึ้นเพื่อจัดลำดับการให้บริการและเพื่อให้บริการได้ตรงตามความประสงค์ของลูกค้าแต่ละกลุ่ม

    (3) กลยุทธ์การบริหารงานลูกค้าสัมพันธ์ (CRM)

    เนื่องจากปัจจุบันอัตราส่วนผู้ใช้บริการโทรศัพท์เคลื่อนที่ต่อประชากรรวมอยู่ในระดับสูงมาก
    การบริหารความสัมพันธ์ที่ดีกับลูกค้าจึงมีบทบาทสำคัญมากขึ้น
    โดยบริษัทมุ่งเน้นกิจกรรมเพื่อรักษาฐานลูกค้าที่มีคุณภาพเพิ่มมากขึ้น
    นอกเหนือไปจากการนำเสนอโปรโมชั่นจูงใจและแคมเปญทางการตลาดต่าง ๆ แล้ว
    บริษัทได้คิดค้นแนวทางใหม่ ๆ ในการทำงานที่จะมุ่งไปสู่การปฏิบัติงานที่ดีเลิศ (Operational
    Excellence) เพื่อสร้างความพอใจสูงสุดแก่ลูกค้า

    ในปี 2552 บริษัทได้นำระบบปฏิบัติการเครือข่ายรูปแบบใหม่ หรือ dsmart
    เข้ามาใช้ในองค์กรซึ่งเป็นระบบเฝ้าระวัง จัดการเครือข่าย
    และดูแลด้านการให้บริการแก่ลูกค้าอย่างครบวงจรจากจุดเดียว
    โดยเพิ่มขีดความสามารถในการตรวจสอบหาที่มาของปัญหาและแก้ไขได้รวดเร็วมากขึ้น
    รวมทั้งช่วยป้องกันข้อผิดพลาดที่เกิดขึ้นภายในระบบอย่างทันท่วงทีก่อนที่จะเกิดผลกระทบกับการใช้งานของลูกค้า
    การลงทุนครั้งนี้
    บริษัทถือเป็นส่วนสำคัญต่อเป้าหมายในการให้บริการที่ดีเลิศรวมทั้งเป็นการสร้างประสบการณ์ที่ดีต่อลูกค้าในระยะยาว

    บริการใจดีก็เป็นอีกหนึ่งแนวทางในการรักษาฐานลูกค้าที่สำคัญ
    รวมทั้งช่วยเสริมสร้างภาพลักษณ์ของการเป็นผู้ให้บริการที่เน้นความคุ้มค่าและเป็นมิตรกับลูกค้า
    บริการใจดีเป็นหัวใจหลักของแบรนด์ที่สะท้อนความเป็นผู้ให้บริการที่ใจดีและเข้าใจความต้องการที่แท้จริงของลูกค้า

    อนึ่ง หลังจากการปรับภาพลักษณ์ตราสินค้าสำหรับบริการในระบบเติมเงินมาเป็น “แฮปปี้”
    ตั้งแต่ปี 2546 บริษัทได้ทยอยเปิดตัวบริการใจดีออกมาอย่างต่อเนื่อง ได้แก่ “ใจดีให้ยืม”
    บริการเติมเงินฉุกเฉินเมื่อเงินใกล้หมด “ใจดีแปลให้”
    บริการแปลภาษาไทย/อังกฤษเพื่อการสนทนาในชีวิตประจำวัน “ใจดีแจ้งเครือข่าย”
    บริการเสียงแจ้งให้ลูกค้าทราบหากเลขหมายปลายทางอยู่ในเครือข่ายของบริษัท “ใจดีให้โอน”
    บริการโอนค่าโทรคงเหลือในระบบเติมเงินให้เลขหมายอื่นในระบบเติมเงินของบริษัท
    “ใจดีแจกวัน” บริการเพิ่มจำนวนวัน “ใจดีฉุกเฉิน”
    บริการส่งข้อความสั้นให้หมายเลขปลายทางโทรกลับ “ใจดีโทรผิดไม่คิดตังค์”
    คืนค่าโทรให้เมื่อโทรผิดไปทุกเครือข่าย และ “ใจดีเจ้าบุญทุ่ม”
    ให้เลขหมายที่กำหนดโทรหาลูกค้าฟรี โดยลูกค้าเป็นผู้จ่ายค่าโทรให้ ทั้งนี้
    บริษัทจะยังคงพัฒนานวัตกรรมด้าน CRM
    เพื่อรักษาและพัฒนาความสัมพันธ์ที่ดีกับกลุ่มลูกค้าอย่างต่อเนื่อง

    (4) การปรับปรุงและพัฒนาบุคลากร

บริษัทมุ่งมั่นในการรักษามาตรฐานการให้บริการ
โดยได้จัดทำระบบติดตามตรวจสอบและทบทวนเพื่อดูแลมาตรฐานการให้บริการของเจ้าหน้าที่ Call
Center และสำนักงานบริการอย่างต่อเนื่อง
รวมทั้งกำหนดดัชนีและระดับค่ามาตรฐานเพื่อวัดประเมินประสิทธิภาพของเจ้าหน้าที่บริการ อาทิ
ระยะเวลารอรับบริการเมื่อลูกค้าโทรเข้ามายัง Call Center หรือลูกค้าติดต่อสำนักงานบริการ
จำนวนครั้งที่โทรมารับบริการ จำนวนสายที่รับ ความถูกต้องของข้อมูลที่ให้กับลูกค้า
การวัดความพึงพอใจของผู้ใช้บริการ เป็นต้น นอกจากนี้
บริษัทยังได้จัดโครงการฝึกอบรมพนักงานอย่างต่อเนื่องเพื่อรักษาระดับมาตรฐานการให้บริการไว้

4.1.2 การจำหน่ายและช่องทางการจำหน่าย

(ก) กิจกรรมทางการตลาด

บริษัทใช้ชื่อ “ดีแทค” (dtac) เป็นชื่อทางการค้ามาตั้งแต่ปี 2544
ซึ่งกลายเป็นชื่อที่ได้รับการยอมรับอย่างกว้างขวางในประเทศไทย
บริษัทเป็นผู้ริเริ่มนำเสนอนวัตกรรมต่าง ๆ ด้านการตลาด รวมถึงการเปิดตัวผลิตภัณฑ์ บริการ
และรายการส่งเสริมการขายใหม่ ๆ อย่างต่อเนื่อง
กิจกรรมทางการตลาดนับเป็นกลยุทธ์สำคัญที่จะสื่อสารให้ลูกค้ารับทราบและเข้าใจในบริการต่าง ๆ
ที่บริษัทนำเสนอและตระหนักว่าบริษัทเป็นส่วนหนึ่งของธุรกิจและการดำเนินชีวิตของลูกค้า
กิจกรรมทางการตลาดนอกเหนือจากการเปิดตัวผลิตภัณฑ์แล้วยังประกอบด้วยกิจกรรมเพื่อเสริมสร้างฐานะทางการตลาด
ภาพลักษณ์ขององค์กร และกิจกรรมเพื่อสังคม นอกจากนี้
บริษัทยังทำการสำรวจตลาดอย่างต่อเนื่องเพื่อให้เข้าใจความต้องการของลูกค้า
ซึ่งจะช่วยให้การจัดทำกิจกรรมทางการตลาดมีประสิทธิภาพและสร้างความพึงพอใจสูงสุดให้แก่ลูกค้าได้มากยิ่งขึ้น

บริษัทยังจัดกิจกรรมทางการตลาดกับร้านค้าตัวแทนจำหน่ายและตัวแทนจำหน่ายประจำเขต
(Distributor)
เกี่ยวกับผลิตภัณฑ์และบริการเพื่อให้ร้านค้าและตัวแทนจำหน่ายประจำเขตเข้าใจถึงนวัตกรรมต่าง ๆ
ด้านการบริการ บริการเสริม และกลยุทธ์ด้านราคา รวมทั้งการพัฒนาโครงข่ายของบริษัท นอกจากนี้
ยังมีกิจกรรมที่ตัวแทนของบริษัทไปเยี่ยมร้านค้าเพื่อรับฟังข้อคิดเห็นและตรวจสอบการดำเนินงานและการให้บริการกับลูกค้าของร้านค้าแต่ละรายเพื่อให้เป็นไปตามนโยบายและมาตรฐานการให้บริการของบริษัท

(ข) การจัดจำหน่าย

การจัดจำหน่ายนับเป็นเครื่องมือและช่องทางที่สำคัญในการสนับสนุนการดำเนินธุรกิจของบริษัทและการขยายเครือข่ายการจัดจำหน่ายเพื่อให้ลูกค้าสามารถใช้ผลิตภัณฑ์และบริการของบริษัทได้อย่างแพร่หลายและสะดวกสบายยิ่งขึ้น
ขณะเดียวกันก็เป็นการขยายฐานลูกค้ารายใหม่และรักษากลุ่มลูกค้าปัจจุบันไว้ ทั้งนี้
การจัดจำหน่ายชุดเลขหมายและบัตรเติมเงินของบริษัทมี 4 ช่องทางหลักคือ

(1) การจำหน่ายผ่านสำนักงานบริการลูกค้าสาขาย่อย (เดิมคือร้านดีแทค)

(2) การจำหน่ายผ่านตัวแทนจำหน่ายประจำเขต
    ซึ่งจะเป็นผู้ช่วยกระจายสินค้าให้ร้านค้าตัวแทนจำหน่าย

(3) การจำหน่ายผ่านร้านค้าปลีกที่มีเครือข่าย (Chain Store)

(4) การจำหน่ายโดยบริษัทไปยังลูกค้าโดยตรง

ทั้งนี้ การจำหน่ายในช่องทางที่ 1-3 จะกระทำผ่านยูดี ซึ่งเป็นบริษัทร่วมของบริษัท
(โดยบริษัทถือหุ้นร้อยละ 25 ของจำนวนหุ้นที่ได้จำหน่ายแล้วทั้งหมดของยูดี) ส่วนช่องทางที่ 4
บริษัทจะทำการจำหน่ายโดยตรงให้กับลูกค้า

ทั้งนี้ การจัดจำหน่ายสินค้าและบริการของบริษัทดังกล่าวอยู่ภายใต้สัญญา Service Level
Agreement ที่ยูดีเข้าทำกับบริษัท
ซึ่งสัญญาดังกล่าวได้กำหนดเงื่อนไขเกี่ยวกับการตั้งราคาและผลการดำเนินงาน
โดยยูดีมีหน้าที่ให้บริการเกี่ยวกับช่องทางการจัดจำหน่ายชุดเลขหมายและบัตรเติมเงิน
ซึ่งรวมถึงการจัดจำหน่าย การเก็บรักษา การเรียกคืนสินค้า
และการประเมินความน่าเชื่อถือของตัวแทนจำหน่ายประจำเขต อย่างไรก็ตาม
บริษัทยังคงบริหารงานการจัดจำหน่ายในส่วนที่เกี่ยวกับการติดต่อกับตัวแทนจำหน่ายประจำเขตและร้านค้า
เพื่อดูแลให้ตัวแทนจำหน่ายประจำเขตและร้านค้าได้รับสินค้าอย่างเพียงพอและได้รับข้อมูลเกี่ยวกับผลิตภัณฑ์และบริการใหม่
ๆ ของบริษัทอยู่ตลอดเวลา

สำนักงานบริการลูกค้าสาขาย่อย (dtac Center)

สำนักงานบริการลูกค้าสาขาย่อย (dtac Center) พัฒนามาจากร้านดีแทค (dtac Shop)
ที่เป็นแฟรนไชส์ โดยเป็นช่องทางในการจัดจำหน่ายและให้บริการลูกค้าของบริษัท
สำนักงานบริการลูกค้าสาขาย่อยนับเป็นหนึ่งในเครือข่ายร้านค้าปลีกโทรศัพท์เคลื่อนที่และอุปกรณ์
ซิมการ์ดในระบบรายเดือนและเติมเงิน รวมถึงการให้บริการหลังการขายในด้านอื่น ๆ
ซึ่งลูกค้าสามารถเลือกซื้อเครื่องโทรศัพท์ ชุดเลขหมาย บัตรเติมเงิน
และบริการเติมเงินอิเล็กทรอนิกส์ อุปกรณ์สื่อสารอื่น ๆ
รวมทั้งรับชำระค่าใช้บริการและให้บริการหลังการขายแก่ลูกค้า
และบางสาขายังให้บริการซ่อมเครื่องโทรศัพท์เคลื่อนที่อีกด้วย

ในปัจจุบันบริษัทมีระบบตรวจเช็คและตรวจสอบการให้บริการและการดำเนินธุรกิจอย่างเป็นมาตรฐาน
โดยจัดตั้งทีมงานปฏิบัติการ กล่าวคือ ผู้ให้การปรึกษาทางธุรกิจ (Business Consultant)
ของบริษัทเข้าไปให้คำปรึกษาถึงการทำงานอย่างเป็นระบบเพื่อให้เกิดความพึงพอใจสูงสุดแก่ลูกค้าในทุกระดับ
อีกทั้งได้เน้นการฝึกอบรมให้แก่พนักงานของร้านแฟรนไชส์ในทุกระดับเพื่อให้มีความรู้ความสามารถในการให้บริการกับลูกค้าอย่างเป็นมืออาชีพ

ร้านค้าตัวแทนจำหน่ายย่อยที่เป็นร้านจำหน่ายโทรศัพท์ (Telecommunications Dealer)
และร้านค้าทั่วไป (Non-Telecommunications Dealer)

นอกจากสำนักงานบริการลูกค้าสาขาย่อยแล้ว
บริษัทยังมีเครือข่ายการจัดจำหน่ายสินค้าทั่วประเทศผ่านตัวแทนจำหน่าย
ซึ่งส่วนใหญ่เป็นร้านค้าปลีกหรือร้านค้าปลีกที่มีเครือข่าย (Chain Stores)
ที่จำหน่ายสินค้าและบริการด้านโทรศัพท์เคลื่อนที่ให้แก่ผู้บริโภคเป็นหลักหรือในบางกรณีอาจจำหน่ายสินค้าต่อให้กับตัวแทนจำหน่ายรายอื่นโดยการจำหน่ายผ่านยูดี

ร้านค้าทั่วไป ได้แก่ ร้านค้าปลีกซึ่งจำหน่ายสินค้าต่าง ๆ เช่น ร้านสะดวกซื้อ ซุปเปอร์มาร์เก็ต
ร้านขายหนังสือ และสถานีบริการน้ำมัน เป็นต้น
ซึ่งไม่มีธุรกิจหลักเกี่ยวข้องกับการจำหน่ายเครื่องโทรศัพท์หรืออุปกรณ์โทรคมนาคม
รวมถึงตัวแทนให้บริการเติมเงินแบบอิเล็กทรอนิกส์ “แฮปปี้ออนไลน์”
ซึ่งปัจจุบันบริษัทได้ขยายช่องทางจำหน่ายผ่านร้านค้าทั่วไปและตัวแทนจำหน่ายแฮปปี้ออนไลน์ครอบคลุมพื้นที่ทั่วประเทศ

4.1.3 การพัฒนาด้านโครงข่าย

ข้อมูลเกี่ยวกับสถานีโครงข่าย GSM มีดังนี้

  ------------------------------- --------- --------- --------- ---------
                                            สิ้นสุดวันที่             
                                            31 ธันวาคม           

                                            2553      2554      2555

  จำนวนสถานีฐาน (แห่ง)                        10,112    10,488    10,713
  ------------------------------- --------- --------- --------- ---------

ณ สิ้นปี 2555 บริษัทมีจำนวนสถานีฐานทั้งหมด 10,713 สถานีทั่วประเทศ เพิ่มขึ้น 225 สถานี
เพิ่มขึ้นมากเมื่อเทียบกับจำนวนสถานีฐานใหม่ในปีก่อน
ซึ่งเกิดจากความต้องการในการใช้เทคโนโลยีรูปแบบใหม่ โดยเฉพาะบริการด้านข้อมูล ทั้งนี้
บริษัทยังคงมุ่งเน้นการลงทุนเพื่อพัฒนาคุณภาพของสัญญาณและการให้บริการมากขึ้นอีกด้วย เช่น
การยกระดับเครือข่ายทั้งหมด การขยายพื้นที่การให้บริการ 3G บนคลื่นความถี่ 850 เมกะเฮิร์ตซ์
การลงทุนในการปรับปรุงตรวจสอบคุณภาพของโครงข่ายและคุณภาพสัญญาณ
ซึ่งครอบคลุมถึงเสียงสัญญาณที่ชัดเจน สายไม่หลุด หรือโทรออกไม่ได้
สามารถรองรับความต้องการใช้บริการด้านข้อมูล
และสามารถรองรับสัญญาณในช่วงเวลาที่มีการใช้งานสูงได้
บริษัทมุ่งมั่นที่จะริเริ่มนวัตกรรมด้านโครงข่ายเพื่อการบริการที่ดีและเหนือกว่าคู่แข่งเพื่อให้ลูกค้าเกิดความพอใจสูงสุดเสมอ
โดยตั้งแต่ปี 2552 บริษัทลงทุนในระบบ dsmart ซึ่งเป็นระบบเฝ้าระวัง
จัดการเครือข่ายที่ช่วยเพิ่มขีดความสามารถในการตรวจสอบหาที่มาของปัญหาและแก้ไขได้รวดเร็วมากขึ้น
รวมทั้งปรับปรุงพัฒนาระบบ Call Center
เพื่อช่วยให้ตอบสนองความต้องการของลูกค้าได้ตรงจุดและรวดเร็วมากยิ่งขึ้น

ภาวะอุตสาหกรรมและการแข่งขัน

4.2.1 ตลาดการให้บริการโทรศัพท์เคลื่อนที่

ในปัจจุบันตลาดการให้บริการโทรศัพท์เคลื่อนที่มีผู้ประกอบการหลัก 3 ราย ได้แก่ เอไอเอส
(รวมดีพีซี ซึ่งเป็นบริษัทย่อยของเอไอเอส) ทรูมูฟ และบริษัท
โดยบริษัทให้บริการโทรศัพท์เคลื่อนที่ภายใต้ชื่อทางการค้า “ดีแทค” (dtac) ตั้งแต่ปี 2544
ด้วยนโยบายการนำเสนอนวัตกรรมด้านผลิตภัณฑ์และบริการที่ตอบสนองความต้องการของผู้ใช้บริการ

ในการให้บริการด้านโทรคมนาคมในประเทศไทยนั้น
ผู้ประกอบการเอกชนมีส่วนร่วมในการให้บริการด้านการสื่อสาร
โดยเป็นการให้บริการภายใต้สัญญาร่วมการงานกับรัฐวิสาหกิจสองแห่ง
ซึ่งปัจจุบันได้แปลงสภาพเป็นบริษัทมหาชนจำกัดแล้ว ได้แก่ ทีโอที (เดิมคือ
องค์การโทรศัพท์แห่งประเทศไทย) และ กสท (เดิมคือ การสื่อสารแห่งประเทศไทย) ทั้งนี้
ได้มีการเข้าทำสัญญาร่วมการงานในช่วงหลังปี 2533
เพื่อให้รัฐวิสาหกิจทั้งสองแห่งนั้นสามารถตอบสนองต่อความต้องการด้านโทรคมนาคมและการให้บริการด้านการสื่อสารไร้สายที่เพิ่มขึ้นในประเทศได้

ในลักษณะการดำเนินการแบบ “สร้าง-โอน-ดำเนินการ” (Build-Transfer-Operate) นั้น
ผู้ประกอบการเอกชนในฐานะผู้รับสัมปทานจะเป็นผู้ลงทุนสร้างโครงข่ายพร้อมกับโอนกรรมสิทธิในอุปกรณ์โครงข่ายเหล่านั้นให้แก่หน่วยงานเจ้าของสัมปทาน
โดยหน่วยงานเจ้าของสัมปทานให้สิทธิแก่ผู้ประกอบการเอกชนในการใช้อุปกรณ์โครงข่ายเหล่านั้นตลอดอายุสัญญาร่วมการงานแต่เพียงผู้เดียว
และมีสิทธิดำเนินกิจการให้บริการโทรศัพท์เคลือนที่แก่ประชาชนโดยต้องชำระส่วนแบ่งรายได้ให้กับหน่วยงานเจ้าของสัมปทานเพื่อแลกเปลี่ยนกับสิทธิในการใช้คลื่นความถี่ที่ได้รับการจัดสรร

บริษัทให้บริการโทรศัพท์เคลื่อนที่ในประเทศไทยในย่านความถี่ 800 เมกะเฮิรตซ์ และในย่านความถี่
1800 เมกะเฮิรตซ์ โดยบริษัทได้รับสัมปทานจาก กสท
ในการให้บริการโทรศัพท์เคลื่อนที่เป็นระยะเวลา 27 ปี
ภายใต้สัญญาร่วมการงานในรูปแบบของสัญญา “สร้าง-โอน-ดำเนินการ”
(Build-Transfer-Operate) ซึ่งสัญญาร่วมการงานดังกล่าวจะสิ้นสุดในปี 2561
และบริษัทต้องชำระส่วนแบ่งรายได้ให้แก่ กสท ตั้งแต่ปี 2534
(โปรดพิจารณารายละเอียดเพิ่มเติมในข้อ 12.1.1 -
รายละเอียดสัญญาร่วมการงานและสัญญาแก้ไขเพิ่มเติม)

อนึ่ง ปัจจุบันบริษัทมุ่งเน้นเป้าหมายการเติบโตของส่วนแบ่งทางการตลาดของรายได้เพิ่มมากขึ้น
เนื่องจากจำนวนผู้ใช้บริการรวมต่อประชากรอยู่ในระดับสูงจึงทำให้การเติบโตของจำนวนผู้ใช้บริการรวมลดความสำคัญลงไป
ณ สิ้นปี 2555 บริษัทมีส่วนแบ่งทางการตลาดของรายได้ประมาณร้อยละ 31
โดยแนวโน้มการเพิ่มขึ้นของส่วนแบ่งทางการตลาดของรายได้เป็นผลมาจากการนำเสนอบริการที่มีคุณภาพ
ตอบสนองความต้องการของผู้ใช้บริการ

นอกจากนี้ สมาร์ทโฟนกำลังได้รับความนิยมและมีอัตราการใช้งานที่เติบโตอย่างรวดเร็ว อีกทั้ง
ราคาเฉลี่ยของสมาร์ทโฟนในตลาดมีอัตราที่ลดลง
ทำให้ผู้บริโภคสามารถเข้าถึงสมาร์ทโฟนรวมทั้งบริการอินเทอร์เน็ตผ่านสมาร์ทโฟนได้ง่ายมากยิ่งขึ้น
ส่งผลให้ปริมาณการใช้งานและรายได้จากการให้บริการด้านข้อมูลเติมโตขึ้นอย่างก้าวกระโดด
ซึ่งในปี 2556 นี้ บจก. ดีแทค เนทเวอร์ค จะเปิดให้บริการโทรศัพท์เคลื่อนที่บนคลื่นความถี่ 2.1
GHz ซึ่งเป็นคลื่นความถี่มาตรฐานสำหรับการให้บริการ HSPA
ซึ่งนอกจากนี้จะเป็นการส่งเสริมให้กลุ่มบริษัทมีรายได้จากการให้บริการด้านข้อมูลมายิ่งขึ้นแล้ว
ยังจะช่วยส่งเสริมธุรกิจการขายเครื่องสมาร์ทโฟนของบริษัทให้เพิ่มมากขึ้นด้วยเช่นกัน

ในส่วนของจำนวนผู้ใช้บริการของบริษัท ในปี 2555 บริษัทมีจำนวนผู้ใช้บริการเพิ่มขึ้นสุทธิอยู่ที่
2,091,287 ราย และมียอดผู้ใช้บริการรวม ทั้งสิ้น 25,307,795 ราย
มีส่วนแบ่งทางการตลาดของจำนวนผู้ใช้บริการโทรศัพท์เคลื่อนที่ประมาณร้อยละ 30
และมีส่วนแบ่งทางการตลาดของรายได้จากการให้บริการรวมของบริษัทประมาณร้อยละ 31

ส่วนแบ่งทางการตลาดของจำนวนผู้ใช้บริการโทรศัพท์เคลื่อนที่และรายได้ของบริษัท

[]

หมายเหตุ

(1) ในเดือนเมษายน 2548
บริษัทได้เปลี่ยนนโยบายการตัดเลขหมายออกจากระบบจึงทำให้จำนวนเลขหมายที่ถูกตัดออกจากระบบสูงกว่าปกติและส่งผลต่อการคำนวณส่วนแบ่งทางการตลาดในปี
2548 – 2551

(2) ในปี 2550
บริษัทได้เปลี่ยนวิธีนับจำนวนผู้ใช้บริการระบบเติมเงินเพื่อให้สอดคล้องกับหลักปฏิบัติที่ใช้ในต่างประเทศ
จากรวมทุกเลขหมายที่ยังอยู่ในระยะเวลา 45 วันหลังจากสิ้นสุด Validity
ตามอายุที่กำหนดไว้ของซิมการ์ด เป็นรวมทุกเลขหมายที่ยัง Active อยู่
โดยไม่รวมเลขหมายที่ไม่ได้ใช้งานเกิน 90 วัน แม้ว่ายังคงมี Validity
ตามอายุที่กำหนดไว้ของซิมการ์ดก็ตาม ซึ่งส่งผลต่อการคำนวณส่วนแบ่งทางการตลาดในปี 2550
เป็นต้นไป

(3) แหล่งข้อมูลของเอไอเอส ดีพีซี ทรูมูฟ และทรูมูฟ เอช
ได้มาจากข้อมูลที่เปิดเผยอยู่ในเว็บไซต์ของบริษัทดังกล่าวและข้อมูลจากการประมาณการของบริษัท

สัดส่วนฐานลูกค้าระบบเติมเงินและระบบรายเดือน

(ล้านเลขหมาย)

[]

หมายเหตุ

(1) คำจำกัดความของจำนวนผู้ใช้บริการที่บริษัทใช้เป็นคำจำกัดความที่อ้างอิงกับหลักปฏิบัติที่ใช้ในต่างประเทศ
    อนึ่ง ตั้งแต่ปี 2550
    บริษัทได้เปลี่ยนคำจำกัดความของจำนวนผู้ใช้บริการของระบบเติมเงินใหม่เพื่อให้สะท้อนตัวเลขจำนวนผู้ใช้บริการที่มีการใช้งานจริง
    จากรวมทุกเลขหมายที่ยังอยู่ในระยะเวลา 45 วันหลังจากสิ้นสุด Validity
    ตามอายุที่กำหนดไว้ของซิมการ์ด เป็นรวมทุกเลขหมายที่ยัง Active อยู่
    โดยไม่รวมเลขหมายที่ไม่ได้ใช้งานเกิน 90 วัน แม้ว่ายังคงมี Validity
    ตามอายุที่กำหนดไว้ของซิมการ์ดก็ตาม

ตลาดโทรศัพท์เคลื่อนที่ของประเทศไทยนับว่ามีการเติบโตอย่างต่อเนื่องเป็นอย่างมากในช่วง 3-4
ปีที่ผ่านมา โดยมีอัตราผู้ใช้บริการโทรศัพท์เคลื่อนที่ต่อจำนวนประชากร (Penetration Rate)
ขยายตัวเพิ่มขึ้นจากประมาณร้อยละ 94 ในปี 2551 เป็นประมาณร้อยละ 99 ในปี 2552
ประมาณร้อยละ 107 ในปี 2553 ประมาณร้อยละ 120 ในปี 2554 และประมาณร้อยละ 137 ในปี
2555
บริษัทเชื่อว่าตลาดโทรศัพท์เคลื่อนที่จะยังคงขยายตัวต่อไปทั้งในด้านรายได้และจำนวนผู้ใช้บริการแต่ในอัตราที่ลดลงจากในอดีตที่ผ่านมา

Penetration Rate ในประเทศไทย

[]

แหล่งข้อมูล ประมาณการของบริษัท

ณ สิ้นปี 2555 บริษัทมียอดผู้ใช้บริการโทรศัพท์เคลื่อนที่ประมาณ 25.3 ล้านราย เพิ่มขึ้นจากจำนวน
23.2 ล้านราย ในปี 2554 หรือคิดเป็นอัตราการเติบโตร้อยละ 9.0
โดยมียอดผู้ใช้บริการระบบเติมเงินประมาณ 22.5 ล้านราย หรือคิดเป็นร้อยละ 88.9
ของจำนวนผู้ใช้บริการทั้งหมดของบริษัท

ตั้งแต่ปี 2548
ธุรกิจการให้บริการโทรศัพท์เคลื่อนที่มีการแข่งขันด้านราคาเพิ่มขึ้นเพื่อดึงดูดลูกค้าในรูปแบบของผลิตภัณฑ์ใหม่ที่นำออกสู่ตลาดและปริมาณของรายการส่งเสริมการขายที่ผู้ให้บริการแต่ละรายนำเสนอ
ส่งผลให้บริษัทต้องปรับกลยุทธ์ทางการตลาดโดยเน้นการจัดอัตราค่าบริการสำหรับลูกค้าทั้งระบบเติมเงินและระบบรายเดือนให้เหมาะสมกับการใช้งานของลูกค้าในแต่ละกลุ่ม
ต่อมา ในเดือนกุมภาพันธ์ 2550
ได้มีการคิดค่าเชื่อมต่อโครงข่ายระหว่างผู้ให้บริการโทรคมนาคมเป็นครั้งแรก
ซึ่งส่งผลกระทบต่อการแข่งขันระหว่างผู้ให้บริการโทรศัพท์เคลื่อนที่อย่างมีนัยสำคัญโดยผู้ให้บริการต่างหันมามุ่งเน้นการใช้งานในเครือข่ายเพิ่มมากขึ้น
อนึ่ง รายได้เฉลี่ยต่อเลขหมายต่อเดือนของลูกค้า (ARPU) ในระบบเติมเงินลดลงจาก 298
บาทในปี 2548 เป็น 269 บาทในปี 2549
แต่จากการนำค่าเชื่อมต่อโครงข่ายเข้ามารวมในการคำนวณ
ทำให้รายได้เฉลี่ยต่อเลขหมายต่อเดือนของลูกค้าในระบบเติมเงินเพิ่มขึ้นเป็น 297 บาทในปี 2550
และลดลงเหลือ 255 บาท ในปี 2551 225 บาท ในปี 2552 221 บาทในปี 2553 และ 218
ในปี 2554 ซึ่งเพิ่มขึ้นเล็กน้อยเป็น 219 บาทในปี 2555
สำหรับรายได้เฉลี่ยต่อเลขหมายต่อเดือนของลูกค้าระบบรายเดือนลดลงจาก 953 บาทในปี 2548
เป็น 809 บาทในปี 2549 แต่จากการนำค่าเชื่อมต่อโครงข่ายเข้ามารวมในการคำนวณ
ทำให้รายได้เฉลี่ยต่อเลขหมายต่อเดือนของลูกค้าระบบรายเดือนเพิ่มขึ้นเป็น 823 บาทในปี 2550
ลดลงเป็น 711 บาท และ 658 ในปี 2551 และปี 2552 จากนั้นเพิ่มขึ้นเป็น 677 บาท ในปี
2553 และ 692 บาท ในปี 2554 แต่ได้ปรับตัวเพิ่มขึ้นเป็น 715 บาทในปี 2555
จากรายได้บริการเสริม โดยเฉพาะอินเทอร์เน็ตบนโทรศัพท์เคลื่อนที่ ดังนั้น
รายได้เฉลี่ยต่อเลขหมายต่อเดือนของทั้งสองระบบ (Blended ARPU) จึงลดลงจาก 406 บาทในปี
2548 เป็น 356 บาทในปี 2549 ก่อนจะเพิ่มขึ้นเป็น 374 บาทในปี 2550 ลดลงเป็น 309
บาทในปี 2551 และเป็น 266 บาทในปี 2554
โดยรายได้เฉลี่ยต่อเลขหมายของทั้งสองระบบปัจจุบัน ณ สิ้นปี 2555 เพิ่มขึ้นเล็กน้อยเป็น 270 บาท
ซึ่งสาเหตุที่ ARPU ลดลงจากภาพรวมในปี 2548
เนื่องมาจากการนำเสนอรายการส่งเสริมการขายรูปแบบใหม่ในรูปแบบบุฟเฟ่ต์หรือแบบ Per Call
โดยรายการส่งเสริมการขายรูปแบบนี้ได้จำกัดค่าใช้จ่ายที่ลูกค้าต้องชำระต่อเดือนทำให้ไม่เกิดความสัมพันธ์ระหว่างปริมาณการใช้งานโทรศัพท์ของลูกค้าและรายได้ที่บริษัทได้รับจากลูกค้ารายนั้น
ๆ และสาเหตุที่ ARPU เพิ่มขึ้นในปี 2550
เนื่องมาจากการรวมค่าเชื่อมต่อโครงข่ายเข้าไปในการคำนวณ
ซึ่งถ้าหากไม่รวมค่าเชื่อมต่อโครงข่ายแล้ว ARPU จะลดลงอย่างต่อเนื่อง
โดยมีสาเหตุหลักมาจากการเพิ่มขึ้นของจำนวนผู้ใช้บริการที่ใช้บริการโทรศัพท์เคลื่อนที่มากกว่าหนึ่งเลขหมายและสภาวะเศรษฐกิจที่ไม่เอื้ออำนวยที่เริ่มส่งผลตั้งแต่ปลายปี
2551 อย่างไรก็ดี อัตรา ARPU มีแนวโน้มเพิ่มขึ้นเล็กน้อยในปี 2555
จากกระแสความนิยมในเครือข่ายสังคมออนไลน์ทำให้มีรายได้จากบริการอินเทอร์เน็ตบนโทรศัพท์เคลื่อนที่เพิ่มสูงขึ้น

จากภาวะการแข่งขันดังกล่าวข้างต้น รวมถึงสภาวะเศรษฐกิจที่ไม่เอื้ออำนวย
บริษัทต้องเผชิญกับความท้าทายในการรักษาส่วนแบ่งทางการตลาด
โดยเน้นความคุ้มค่าในการใช้บริการด้านเสียง ด้านข้อมูล การพัฒนาคุณภาพโครงข่าย
และการขยายช่องทางการจัดจำหน่าย

บริษัทมีความมุ่งมั่นที่จะเป็นผู้นำทางนวัตกรรม ซึ่งรวมถึงความหลากหลาย คุณภาพของสินค้า
การบริการในด้านต่าง ๆ และการพัฒนาศักยภาพของเครือข่ายให้มีคุณภาพและครอบคลุมทั่วประเทศ

4.2.2 กลยุทธ์หลักของบริษัท

บริษัทให้ความสำคัญกับการเติบโตของรายได้และสัดส่วนการขยายตัวของตลาด
และบรรลุผลตามที่ได้ตั้งเป้าหมายไว้ด้วยกลยุทธ์หลักดังต่อไปนี้

-   การนำเสนอนวัตกรรมด้านบริการ

แนวคิดการนำเสนอนวัตกรรมที่บริษัทนำมาใช้มิได้เกี่ยวข้องกับเรื่องเทคโนโลยีเท่านั้น
แต่รวมถึงนวัตกรรมด้านบริการรูปแบบใหม่ ๆ
ที่สามารถตอบสนองต่อความต้องการและวิถีชีวิตของลูกค้าได้เป็นอย่างดี
นวัตกรรมด้านการจัดจำหน่ายและนำเสนอบริการต่อลูกค้า
รวมทั้งการพัฒนานวัตกรรมด้านช่องทางการจัดจำหน่าย เพื่อให้บริการลูกค้าได้ดียิ่งขึ้น

บริษัทเป็นผู้นำที่ริเริ่มรูปแบบใหม่ ๆ ในการประกอบธุรกิจด้านโทรคมนาคมของประเทศ
โดยลูกค้าต่างให้การยอมรับว่า ”ดีแทค” (dtac) คือ ผู้ให้บริการซึ่งเป็นผู้นำด้านนวัตกรรมต่าง ๆ
(โปรดพิจารณารายละเอียดเพิ่มเติมในข้อ 4.1 – ลักษณะการให้บริการ)

-   การเสริมสร้างฐานะทางการตลาดให้แข็งแกร่ง

บริษัทได้สร้างฐานะทางการตลาดของบริษัทให้แข็งแกร่งโดยมุ่งเน้นกลยุทธ์ใน 3
ด้านเพื่อสร้างความแตกต่างจากคู่แข่ง ดังนี้

(1) การวางตำแหน่งทางการตลาด

บริษัทได้วางตำแหน่งทางการตลาดให้เป็นทางเลือกหนึ่งที่ถูกใจลูกค้า
ไม่ว่าจะเป็นด้านคุณภาพของการให้บริการ การคิดค้นผลิตภัณฑ์และบริการใหม่ ๆ
ให้เหมาะสมกับความต้องการของลูกค้า

(2) ช่องทางการจัดจำหน่าย

บริษัทได้ขยายช่องทางการจัดจำหน่ายไปสู่ร้านค้าประเภทอื่นนอกเหนือจากร้านค้าโทรศัพท์มากขึ้น
เพื่อให้สามารถเข้าถึงและกระจายการจัดจำหน่ายไปสู่ลูกค้าได้มากขึ้น
รวมถึงการเพิ่มจำนวนผู้ให้บริการเติมเงินแบบอิเล็กทรอนิกส์
โดยเฉพาะการขยายช่องทางการจัดจำหน่ายไปพร้อมกับการขยายสัญญาณโทรศัพท์เคลื่อนที่ไปยังพื้นที่ห่างไกลในชนบท
เพื่อรองรับจำนวนลูกค้าที่เพิ่มขึ้นในพื้นที่เหล่านั้น

(3) การบริการลูกค้า

บริษัทตระหนักดีถึงความสำคัญในคุณภาพการให้บริการลูกค้า
โดยบริษัทใส่ใจในทุกรายละเอียดและมุ่งมั่นที่จะช่วยเหลือดูแลลูกค้าอย่างรวดเร็วและมีประสิทธิภาพในทุก
ๆ ด้านที่มีการให้บริการ นอกจากนี้ บริษัทได้ออกแคมเปญ “feel goood” เมื่อประมาณปลายปี
2550 ซึ่งได้เปิดตัวบริการที่ทำให้ลูกค้าประทับใจอย่างต่อเนื่องจนถึงปัจจุบัน
รวมทั้งสร้างประสบการณ์ในการใช้บริการที่ดีให้กับลูกค้า
และยังเป็นการเสริมสร้างแบรนด์ของบริษัทให้แข็งแกร่งยิ่งขึ้น

-   โครงสร้างองค์กรที่มีประสิทธิภาพ

บริษัทเชื่อมั่นและตระหนักถึงความสำคัญของการมีโครงสร้างองค์กรที่มีประสิทธิภาพ
อันจะช่วยส่งเสริมและสนับสนุนการดำเนินธุรกิจของบริษัทให้บรรลุเป้าหมายทางธุรกิจที่บริษัทได้ตั้งไว้
จุดเด่นประการหนึ่งขององค์กรของบริษัทคือความพร้อมที่จะเปลี่ยนแปลงและมีทัศนคติในเชิงบวกเพื่อให้สามารถรับมือกับการเปลี่ยนแปลงที่เป็นไปอย่างรวดเร็วและการแข่งขันที่รุนแรงในตลาด
ปัจจุบัน บริษัทได้ปรับโครงสร้างองค์กรเพื่อเพิ่มประสิทธิภาพในการบริหารจัดการ การพัฒนาปรับปรุง
และการประสานงานระหว่างหน่วยงานให้สอดคล้องกับตลาดและสภาวะการแข่งขันที่มีการเปลี่ยนแปลงอยู่ตลอดเวลา
โดยแบ่งฝ่ายงานหลักออกเป็น 7 กลุ่ม รายงานตรงต่อประธานเจ้าหน้าที่บริหาร ดังนี้

(1) กลุ่มพาณิชย์ รับผิดชอบการจำหน่ายและการจัดจำหน่าย
รวมทั้งการแนะนำผลิตภัณฑ์ใหม่และรายการส่งเสริมการขาย บริการเสริมต่าง ๆ
และกิจกรรมที่เกี่ยวข้องกับการให้บริการในระบบเติมเงินและระบบรายเดือน

(2) กลุ่มลูกค้า รับผิดชอบการบริการหลังการขาย ซึ่งประกอบด้วยการบริการลูกค้า ดีแทคช็อป
ศูนย์บริการลูกค้า และ Call Center

(3) กลุ่มเทคโนโลยี
รับผิดชอบการพัฒนาเทคโนโลยีทั้งหมดเพื่อสนับสนุนธุรกิจและการประกอบการของบริษัท
รวมถึงงานพัฒนาโครงข่ายและระบบสารสนเทศ

(4) กลุ่มการเงินและบัญชี รับผิดชอบการบริหารงานด้านการเงิน การบัญชี งบประมาณทั้งหมด
รวมทั้งตรวจสอบและควบคุมการใช้จ่ายของทุกหน่วยงานในบริษัท การลงทุน และการระดมทุน

(5) กลุ่ม People รับผิดชอบการบริหารงานด้านบุคลากร การพัฒนาองค์กร
และกระบวนการทำงาน

(6) กลุ่มกลยุทธ์ รับผิดชอบการกำหนดทิศทางในการดำเนินธุรกิจของบริษัท

(7) กลุ่มกิจการองค์กร รับผิดชอบการรักษาความสัมพันธ์ที่ดีกับหน่วยงานภายนอก

4.2.3 แนวโน้มภาวะอุตสาหกรรม

การประมูลใบอนุญาต 3G บนคลื่นความถี่ 2.1 กิกะเฮิร์ตซ์ได้ดำเนินการแล้วเสร็จในปี 2555
ถือว่าเป็นจุดเปลี่ยนของอุตสาหกรรมโทรคมนาคมไทยจากระบบสัญญาสัมปทานเป็นระบบใบอนุญาต
ซึ่งไม่เพียงแต่จะก่อให้เกิดความเท่าเทียมกันในการแข่งขัน บริการ 3G เต็มรูปแบบบนคลื่นความถี่
2.1 กิกะเฮิร์ตซ์จะยิ่งเร่งการเติบโตของตลาดอินเทอร์เน็ตไร้สาย
ซึ่งผลจากการเติบโตครั้งนี้จะช่วยกระตุ้นเศรษฐกิจโดยรวมของประเทศ
เมื่อสมาร์ทโฟนมีราคาลดลงประกอบกับความนิยมของแอปพลิเคชั่นเครือข่ายสังคมออนไลน์ที่ยังเติบโตต่อเนื่อง
ดีแทคคาดว่าการใช้งานอินเทอร์เน็ตไร้สายและรายได้จากบริการข้อมูลจะยิ่งเติบโตสูงขึ้นในปี 2556

นโยบายของภาครัฐที่มีแผนจะกระตุ้นการใช้จ่ายภายในประเทศและการเข้าสู่ประชาคมเศรษฐกิจอาเซียน
(AEC) จะมีส่วนช่วยส่งเสริมโอกาสของประเทศให้เติบโตยิ่งขึ้น ทั้งนี้
บริษัทได้วางแผนงานเพื่อรองรับการเปลี่ยนแปลง โดยพัฒนาระบบสารสนเทศ ระบบ call center
ระบบการบริหารจัดการ Device Supply Chain ช่องทางการจัดจำหน่าย
และได้ปรับโครงสร้างองค์กรเตรียมพร้อมเข้าสู่ยุค 3G

ในปี 2556 ดีแทคจะยังคงยึดปรัชญา ลูกค้าคือศูนย์กลาง (Customer Centricity)
เพื่อมอบประสบการณ์ที่ดีที่สุดและสร้างความพึงพอใจสูงสุดให้แก่ลูกค้า
และเพื่อสอดรับกับความต้องการด้านข้อมูลที่เพิ่มสูงขึ้น
เราจะเร่งสร้างเครื่อข่ายที่ดีที่สุดและคาดว่าจะสามารถให้บริการ 3G บนคลื่นความถี่ 2.1
กิกะเฮิร์ตซ์ได้ในไตรมาส 2 ของปี 2556

นอกจากกลยุทธ์เพื่อสร้างความเติบโตในปัจจุบัน บริษัทได้วางแผนขยายธุรกิจใหม่ เช่น
การให้บริการทางการเงินและการพัฒนาแอปพลิเคชั่นที่ตอบสนองการใช้งานต่างๆ บนเครือข่าย 3G
อย่างไรก็ตาม
บริษัทได้ตระหนักถึงหลักความสมดุลระหว่างการผลักดันการเติบโตทางธุรกิจและการสร้างผลการดำเนินงานทางการเงินที่แข็งแกร่ง
โดยจะยึดหลักการดำเนินมาตรการการควบคุมค่าใช้จ่ายภายในองค์กรอย่างมีประสิทธิภาพ

4.2.4 การกำกับดูแลการประกอบกิจการโทรคมนาคมในประเทศไทย

ในปัจจุบัน การประกอบกิจการโทรคมนาคมอยู่ภายใต้กฎหมายหลักสองฉบับ ได้แก่ พรบ.
องค์กรจัดสรรคลื่นความถี่ และ พรบ.การประกอบกิจการโทรคมนาคม

(1) การกำกับดูแลการประกอบกิจการโทรคมนาคมภายใต้กฎหมายเดิม

แต่เดิม
การประกอบกิจการโทรคมนาคมในประเทศไทยอยู่ภายใต้การกำกับดูแลของหน่วยงานราชการหลายหน่วยงานและรัฐวิสาหกิจซึ่งประกอบกิจการโทรคมนาคม
ซึ่งประกอบด้วยกระทรวงคมนาคม กรมไปรษณีย์โทรเลข องค์การโทรศัพท์แห่งประเทศไทย (ปัจจุบัน
คือ ทีโอที) และการสื่อสารแห่งประเทศไทย (ปัจจุบัน คือ กสท) โดยทีโอทีและ กสท
มีสิทธิผูกขาดในการให้บริการด้านโทรคมนาคม
บุคคลอื่นที่ประสงค์จะให้บริการด้านโทรคมนาคมจะต้องได้รับอนุญาตจากทีโอทีหรือ กสท
(แล้วแต่กรณี) โดยทั่วไป ทีโอที และ กสท
จะอนุญาตให้เอกชนให้บริการด้านโทรคมนาคมโดยวิธีการเข้าทำสัญญากับเอกชน
โดยมีข้อผูกพันที่เรียกว่าการ “สร้าง-โอน-ดำเนินการ” (Build-Transfer-Operate) กล่าวคือ
เอกชนผู้รับดำเนินการภายใต้สัญญาจะเป็นผู้ลงทุนในการจัดหาเครื่องและอุปกรณ์ที่ใช้ในการประกอบกิจการโทรคมนาคม
และจะต้องโอนกรรมสิทธิเครื่องและอุปกรณ์เหล่านี้ให้แก่ทีโอที และ กสท (แล้วแต่กรณี)
โดยเอกชนมีสิทธิใช้ประโยชน์จากเครื่องและอุปกรณ์ที่โอนให้แก่ทีโอที และ กสท (แล้วแต่กรณี)
ตลอดอายุของสัญญา

อนึ่ง บริษัทได้รับอนุญาตให้ประกอบกิจการโทรคมนาคมในประเทศไทยจาก กสท
โดยเข้าทำสัญญาร่วมการงานกับ กสท ภายใต้เงื่อนไขและภาระผูกพันหลายประการ
ซึ่งรวมถึงเงื่อนไขการ “สร้าง-โอน-ดำเนินการ” ดังกล่าวข้างต้น แต่อย่างไรก็ดี
ตามสัญญาร่วมการงานดังกล่าว บริษัทมีสิทธิแต่เพียงผู้เดียวในการครอบครองและดำเนินการต่าง ๆ
เกี่ยวกับโครงข่าย อุปกรณ์
และทรัพย์สินที่ใช้ในการประกอบกิจการโทรคมนาคมตลอดระยะเวลาของสัญญา

(2) การกำกับดูแลการประกอบกิจการโทรคมนาคมภายใต้กฎหมายใหม่

    (1) การแข่งขันโดยเสรีและเป็นธรรม

จุดเปลี่ยนแปลงที่สำคัญต่อการกำกับดูแลการประกอบกิจการโทรคมนาคมในประเทศไทยได้แก่การตรา
พรบ. องค์กรจัดสรรคลื่นความถี่ พ.ศ. 2543 และ พรบ. การประกอบกิจการโทรคมนาคม
ซึ่งโดยผลของกฎหมายใหม่ทั้งสองฉบับดังกล่าว สิทธิและอำนาจผูกขาดของทีโอที และ กสท
ที่เคยมีอยู่ตามกฎหมายเดิม (กล่าวคือ พรบ. องค์การโทรศัพท์แห่งประเทศไทย พ.ศ. 2497 และ
พรบ. การสื่อสารแห่งประเทศไทย พ.ศ. 2519 ตามลำดับ) ได้ถูกยกเลิก
และกฎหมายใหม่ทั้งสองฉบับได้บัญญัติให้ผู้ประกอบกิจการโทรคมนาคมทุกรายต้องแข่งขันกันโดยเสรีและเป็นธรรม

พรบ. องค์กรจัดสรรคลื่นความถี่ พ.ศ. 2553 กำหนดให้จัดตั้ง กสทช.
เพื่อทำหน้าที่ในการจัดสรรคลื่นความถี่และกำกับดูแลการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม ซึ่ง กสทช. ได้มีการจัดตั้งขึ้นเมื่อวันที่ 7 ตุลาคม 2554

พรบ. การประกอบกิจการโทรคมนาคม เป็นกฎหมายอีกฉบับหนึ่งที่กำหนดกรอบเงื่อนไขต่าง ๆ
ในการประกอบกิจการโทรคมนาคม
รวมถึงเงื่อนไขการประกอบกิจการโทรคมนาคมของผู้ประกอบการที่ให้บริการอยู่ก่อนแล้วก่อนการประกาศใช้
พรบ. การประกอบกิจการโทรคมนาคม เงื่อนไขในการออกใบอนุญาตประกอบกิจการโทรคมนาคม
หลักเกณฑ์เกี่ยวกับการใช้และเชื่อมต่อโครงข่ายโทรคมนาคม และการคุ้มครองผู้ใช้บริการ โดย
กสทช. จะเป็นองค์กรที่มีอำนาจหน้าที่รับผิดชอบในการบังคับใช้ พรบ.
การประกอบกิจการโทรคมนาคม รวมทั้งกำหนดกฎระเบียบที่ออกภายใต้ พรบ.
การประกอบกิจการโทรคมนาคม เพื่อประโยชน์สาธารณะ ที่ผ่านมา กสทช.
ได้ออกประกาศและกฎระเบียบต่าง ๆ หลายฉบับ
รวมถึงกฎระเบียบเกี่ยวกับการใช้และเชื่อมต่อโครงข่ายโทรคมนาคมและเงื่อนไขในการออกใบอนุญาตประกอบกิจการโทรคมนาคม
ทั้งนี้ กสทช.
ได้ออกใบอนุญาตประกอบกิจการโทรคมนาคมหลายประเภทให้แก่ผู้ประกอบการแล้วหลายราย

(3) กสทช.

พรบ. องค์กรจัดสรรคลื่นความถี่ พ.ศ. 2553 กำหนดให้ กสทช.
มีอำนาจหน้าที่กำกับดูแลการประกอบกิจการโทรคมนาคม ซึ่งสรุปสาระสำคัญโดยสังเขปได้ ดังนี้

-   จัดทำแผนแม่บทการบริหารคลื่นความถี่ ตารางกำหนดคลื่นความถี่แห่งชาติ
    แผนแม่บทกิจการโทรคมนาคม แผนความถี่วิทยุ และแผนเลขหมายโทรคมนาคม

-   กำหนดการจัดสรรคลื่นความถี่ที่ใช้ในกิจการโทรคมนาคม

-   พิจารณาอนุญาตและกำกับดูแลการใช้คลื่นความถี่และเครื่องวิทยุคมนาคมในการประกอบกิจการโทรคมนาคม

-   พิจารณาอนุญาตและกำกับดูแลการประกอบกิจการโทรคมนาคม
    และกำหนดหลักเกณฑ์และวิธีการเกี่ยวกับการอนุญาต เงื่อนไข และค่าธรรมเนียมการอนุญาต

-   พิจารณาอนุญาตและกำกับดูแลการใช้เลขหมายโทรคมนาคม
    และกำหนดหลักเกณฑ์และวิธีการเกี่ยวกับการอนุญาต เงื่อนไข และค่าธรรมเนียมการอนุญาต

-   กำหนดมาตรฐานและลักษณะพึงประสงค์ด้านเทคนิคของกิจการโทรคมนาคม

-   กำหนดหลักเกณฑ์และวิธีการในการใช้และเชื่อมต่อโครงข่ายโทรคมนาคม
    และกำหนดหลักเกณฑ์และวิธีการในการกำหนดอัตราค่าใช้หรือค่าเชื่อมต่อโครงข่ายโทรคมนาคม

-   กำหนดโครงสร้างอัตราค่าธรรมเนียมและโครงสร้างอัตราค่าบริการในกิจการโทรคมนาคม

-   กำหนดมาตรการให้มีการกระจายบริการด้านโทรคมนาคมให้ทั่วถึงและเท่าเทียมกัน

-   กำหนดมาตรการเพื่อป้องกันมิให้มีการผูกขาดหรือก่อให้เกิดความไม่เป็นธรรมในการแข่งขันในกิจการโทรคมนาคม

-   คุ้มครองสิทธิและเสรีภาพของประชาชนที่เกี่ยวข้องกับกิจการโทรคมนาคม ฯลฯ

(4) ใบอนุญาตประกอบกิจการโทรคมนาคม

    (1) ผู้ประกอบการเดิม

แม้ พรบ. การประกอบกิจการโทรคมนาคม
จะกำหนดให้ผู้ประสงค์จะประกอบกิจการโทรคมนาคมต้องได้รับใบอนุญาตจาก กสทช.
แต่ผู้ประกอบกิจการโทรคมนาคมตามมาตรา 80 แห่ง พรบ. การประกอบกิจการโทรคมนาคม
สามารถประกอบกิจการโทรคมนาคมต่อไปได้โดยไม่ต้องขอรับใบอนุญาต

มาตรา 80 แห่ง พรบ. การประกอบกิจการโทรคมนาคม กำหนดให้บุคคลที่เป็นคู่สัญญากับทีโอทีหรือ
กสท ซึ่งให้บริการโทรคมนาคมอยู่ก่อนวันที่ พรบ. การประกอบกิจการโทรคมนาคม มีผลใช้บังคับ
ยังคงมีสิทธิประกอบกิจการโทรคมนาคมตามขอบเขตและสิทธิที่มีอยู่เดิมตามสัญญาจนกว่าการอนุญาตหรือสัญญาดังกล่าวจะสิ้นสุดลง
ดังนั้น
บริษัทในฐานะคู่สัญญาร่วมการงานจึงมีสิทธิในการประกอบกิจการโทรคมนาคมตามสัญญาร่วมการงานได้โดยไม่ต้องได้รับใบอนุญาตประกอบกิจการโทรคมนาคม
ทั้งนี้ จนกว่าสัญญาร่วมการงานจะสิ้นสุดลง

(2) ผู้ประกอบการใหม่

ภายใต้ พรบ. การประกอบกิจการโทรคมนาคม
บุคคลใดที่ประสงค์จะประกอบกิจการโทรคมนาคมนอกเหนือจากการให้บริการโทรคมนาคมที่มีอยู่เดิมตามมาตรา
80 แห่ง พรบ. การประกอบกิจการโทรคมนาคม จะต้องขอรับใบอนุญาตจาก กสทช.

พรบ. การประกอบกิจการโทรคมนาคม กำหนดให้มีใบอนุญาตประกอบกิจการโทรคมนาคม 3 แบบ
ดังนี้

-   ใบอนุญาตแบบที่หนึ่ง ได้แก่
    ใบอนุญาตสำหรับผู้ประกอบกิจการโทรคมนาคมที่ประสงค์จะประกอบกิจการโทรคมนาคม
    แต่ไม่มีโครงข่ายเป็นของตนเอง และเป็นกิจการที่ กสทช.
    เห็นว่ามีลักษณะสมควรให้มีการบริการได้โดยเสรี โดย กสทช.
    จะออกใบอนุญาตให้ผู้ขอรับใบอนุญาตทุกรายที่มีคุณสมบัติครบถ้วน

-   ใบอนุญาตแบบที่สอง ได้แก่
    ใบอนุญาตสำหรับผู้ประกอบกิจการโทรคมนาคมที่ประสงค์จะให้บริการด้านโทรคมนาคมจำกัดเฉพาะกลุ่มบุคคล
    หรือเป็นการประกอบกิจการโทรคมนาคมที่ไม่มีผลกระทบโดยนัยสำคัญต่อการแข่งขันโดยเสรีและเป็นธรรมหรือต่อประโยชน์สาธารณะและผู้บริโภค
    โดย กสทช.
    จะออกใบอนุญาตให้กับผู้ขอรับใบอนุญาตหากผู้ขอรับใบอนุญาตนั้นได้ปฏิบัติถูกต้องครบถ้วนตามหลักเกณฑ์ที่
    กสทช. กำหนด และ

-   ใบอนุญาตแบบที่สาม ได้แก่
    ใบอนุญาตสำหรับผู้ประกอบกิจการโทรคมนาคมที่มีโครงข่ายเป็นของตนเองและเป็นกิจการโทรคมนาคมที่มีวัตถุประสงค์ในการให้บริการแก่บุคคลทั่วไปจำนวนมาก
    หรือเป็นการให้บริการที่อาจมีผลกระทบโดยนัยสำคัญต่อการแข่งขันโดยเสรีและเป็นธรรม
    หรืออาจกระทบต่อประโยชน์สาธารณะ หรือมีเหตุจำเป็นต่อการคุ้มครองผู้บริโภคเป็นพิเศษ
    กสทช. มีดุลพินิจในการพิจารณาออกใบอนุญาตให้กับผู้ขอรับใบอนุญาต

ปัจจุบัน บริษัทย่อยของบริษัท (กล่าวคือ บจก. ดีแทค เนทเวอร์ค) ได้รับใบอนุญาตที่สำคัญจาก
กสทช. กล่าวคือ (ก) ใบอนุญาตแบบที่สามในการให้บริการโทรศัพท์ระหว่างประเทศ (ข)
ใบอนุญาตแบบที่หนึ่งในการให้บริการอินเตอร์เน็ต และล่าสุดเมื่อเดือนธันวาคม 2555 ได้รับ (ค)
ใบอนุญาตแบบที่สามเพิ่มเติมซึ่งเป็นใบอนุญาตสำหรับใช้คลื่นความถี่สำหรับกิจการโทรคมนาคมเคลื่อนที่สากล
(International Mobile Telecommunication - IMT) ย่าน 2.1 GHz
เพื่อใช้ประกอบกิจการให้บริการโทรศัพท์เคลื่อนที่

เมื่อเดือนธันวาคม 2555 กสทช. ได้มีประกาศ กสทช. เรื่อง
ค่าธรรมเนียมใบอนุญาตประกอบกิจการโทรคมนาคม
กำหนดให้ผู้รับใบอนุญาตประกอบกิจการโทรคมนาคมทุกแบบ (ไม่รวมผู้รับสัมปทาน เช่น บริษัท)
มีหน้าที่ต้องชำระค่าธรรมเนียมใบอนุญาตตามอัตราขั้นบันไดที่ กสทช. กำหนด ในอัตราที่เท่ากัน
โดยมีอัตราสูงสุดที่ร้อยละ 1.5 ของรายได้จากการประกอบกิจการโทรคมนาคมตามใบอนุญาต
โดยบริษัทย่อยของบริษัทที่ได้รับใบอนุญาตมีหน้าที่ต้องชำระค่าธรรมเนียมใบอนุญาตตามประกาศนี้

(5) การจัดสรรคลื่นความถี่

เดิมกรมไปรษณีย์โทรเลขเป็นหน่วยงานของรัฐที่มีอำนาจในการจัดสรรและบริหารคลื่นความถี่
ต่อมาเมื่อมีการประกาศใช้ พรบ. องค์กรจัดสรรคลื่นความถี่ พ.ศ. 2543 กสทช.
เป็นผู้มีอำนาจในการจัดสรรและบริหารคลื่นความถี่โทรคมนาคมแต่ผู้เดียว

เมื่อวันที่ 3 เมษายน 2555 กสทช. ได้ออกประกาศ กสทช. เรื่อง
แผนแม่บทการบริหารคลื่นความถี่ (พ.ศ. 2555) แผนแม่บทกิจการกระจายเสียง
และกิจการโทรทัศน์ ฉบับที่ 1 (พ.ศ. 2555 - 2559) และแผนแม่บทกิจการโทรคมนาคม ฉบับที่ 1
(พ.ศ. 2555 - 2559) ซึ่งประกาศลงราชกิจจานุเบกษาเมื่อวันที่ 4 เมษายน 2555 แล้ว และ
กสทช. ได้มีประกาศ กสทช. เรื่อง
หลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคมเคลื่อนที่สากล
(International Mobile Telecommunication - IMT) ย่าน 2.1 GHz พ.ศ. 2555
และได้จัดการประมูลคลื่นความถี่ตามประกาศนี้ขึ้นในเดือน ตุลาคม 2555 ซึ่งในเดือนธันวาคม 2555
บจก. ดีแทค เนทเวอร์ค
ซึ่งเป็นหนึ่งในผู้ชนะการประมูลคลื่นความถี่ก็ได้รับใบอนุญาตให้ใช้คลื่นความถี่สำหรับกิจการโทรคมนาคมเคลื่อนที่สากล
(International Mobile Telecommunication - IMT) ย่าน 2.1 GHz
เพื่อใช้สำหรับการประกอบกิจการให้บริการโทรศัพท์เคลื่อนที่ต่อไป

(6) การกำหนดอัตราค่าบริการและการควบคุมราคา

กสทช.
มีอำนาจหน้าที่ในการกำหนดโครงสร้างอัตราค่าธรรมเนียมและโครงสร้างอัตราค่าบริการในกิจการโทรคมนาคม
รวมถึงอัตราค่าใช้และเชื่อมต่อโครงข่ายโทรคมนาคม โดยคำนึงถึงประโยชน์สาธารณะเป็นสำคัญ

สำหรับโครงสร้างอัตราค่าธรรมเนียมและโครงสร้างอัตราค่าบริการในกิจการโทรคมนาคม เมื่อวันที่
28 กันยายน 2549 กทช. ได้ออกประกาศ กทช. เรื่อง
อัตราขั้นสูงของค่าบริการและการเรียกเก็บเงินค่าบริการล่วงหน้าในกิจการโทรคมนาคม พ.ศ.
2549 โดยผู้ให้บริการโทรคมนาคม (รวมถึงบริษัท)
ไม่มีสิทธิเรียกเก็บค่าบริการโทรคมนาคมนอกเหนือหรือเกินกว่าอัตราขั้นสูง เมื่อวันที่ 28 มีนาคม
2555 กสทช. ได้ออกประกาศ กสทช. เรื่อง
อัตราขั้นสูงของค่าบริการโทรคมนาคมสำหรับบริการโทรศัพท์เคลื่อนที่ประเภทเสียงภายในประเทศ
พ.ศ. 2555 ซึ่งลงประกาศในราชกิจจานุเบกษา เมื่อวันที่ 3 เมษายน 2555
โดยประกาศฉบับดังกล่าว กสทช. ห้ามมิให้บริษัท ซึ่ง กสทช. ถือเป็น
“ผู้มีอำนาจเหนือตลาดอย่างมีนัยสำคัญ” เรียกเก็บค่าบริการประเภทเสียงจากผู้ใช้บริการเกินกว่า
99 สตางค์ต่อนาที ซึ่งบริษัทไม่เห็นชอบด้วยประกาศดังกล่าวของ กสทช.
ที่ใช้บังคับกับผู้ให้บริการเพียงบางราย จึงได้โต้แย้งเหตุดังกล่าวต่อศาล ขณะนี้
คดีอยู่ระหว่างการพิจารณาของศาล

นอกจากนี้ กสทช. ได้กำหนดให้ผู้รับใบอนุญาตประกอบกิจการโทรคมนาคมโดยใช้คลื่นความถี่ย่าน
2.1 GHz ซึ่งรวมถึงบริษัทย่อย (กล่าวคือ บจก. ดีแทค เนทเวอร์ค)
ต้องลดอัตราค่าบริการลงโดยเฉลี่ยไม่น้อยกว่าร้อยละสิบห้าของอัตราค่าบริการเฉลี่ยของบริการประเภทเสียง
(Voice) และบริการที่ไม่ใช่ประเภทเสียง (Non-voice) ที่มีการให้บริการอยู่ในตลาด ณ
วันที่ได้รับใบอนุญาต ซึ่งบริษัทเห็นว่าเงื่อนไขเรื่องการลดอัตราค่าบริการดังกล่าวยังมีความไม่ชัดเจน
ซึ่ง บจก.ดีแทค เนทเวอร์ค และผู้รับใบอนุญาตรายอื่นจะต้องร่วมหารือกับ กสทช.
เพื่อทราบความชัดเจนต่อไป (โปรดพิจารณารายละเอียดเพิ่มเติมในข้อ 2.1.2(ซ) –
การกำหนดอัตราค่าบริการขั้นสูงโดย กสทช.)

(7) ข้อกำหนดเกี่ยวกับการใช้และเชื่อมต่อโครงข่าย (Access and Interconnection)

พรบ. การประกอบกิจการโทรคมนาคม
กำหนดให้การเรียกเก็บค่าตอบแทนการใช้หรือเชื่อมต่อโครงข่ายโทรคมนาคมต้องเป็นไปอย่างสมเหตุสมผลและเป็นธรรมต่อผู้รับใบอนุญาตที่มีโครงข่ายโทรคมนาคมและผู้ขอใช้หรือเชื่อมต่อโครงข่ายโทรคมนาคม
และต้องให้เท่าเทียมกันในระหว่างผู้ขอใช้หรือเชื่อมต่อโครงข่ายโทรคมนาคมทุกราย ปัจจุบัน กสทช.
อยู่ระหว่างการจัดทำมาตรฐานการคำนวณอัตราค่าตอบแทนการเชื่อมต่อโครงข่ายโทรคมนาคม
ซึ่งหากมาตรฐานการคำนวณดังกล่าวมีผลใช้บังคับ
อาจส่งผลกระทบต่ออัตราค่าตอบแทนการเชื่อมต่อโครงข่ายโทรคมนาคมที่บริษัทเรียกเก็บจากผู้ประกอบการรายอื่นในปัจจุบัน

นอกจากนี้ พรบ. การประกอบกิจการโทรคมนาคม
ยังกำหนดให้ผู้รับใบอนุญาตประกอบกิจการโทรคมนาคมที่มีโครงข่ายเป็นของตนเองต้องยินยอมให้ผู้รับใบอนุญาตรายอื่นใช้หรือเชื่อมต่อโครงข่ายโทรคมนาคมของตน
ตามหลักเกณฑ์และวิธีการที่ กสทช. กำหนด
แม้ในกรณีที่ผู้รับใบอนุญาตรายอื่นนั้นยังมิได้ตกลงชำระค่าใช้หรือเชื่อมต่อโครงข่ายโทรคมนาคมดังกล่าว
การปฏิเสธไม่ให้ใช้โครงข่ายสามารถทำได้ก็ต่อเมื่อพิสูจน์ได้ว่าโครงข่ายที่ตนมีอยู่ไม่เพียงพอแก่การให้ผู้รับใบอนุญาตรายอื่นใช้โครงข่ายได้
หรือการให้ใช้โครงข่ายดังกล่าวอาจเป็นผลให้เกิดปัญหาด้านเทคนิคที่ก่อให้เกิดการรบกวนหรือเป็นเหตุขัดขวางการโทรคมนาคมได้
หรือกรณีอื่นที่ กสทช. ประกาศกำหนด

และเมื่อ กทช. ออกประกาศว่าด้วยการใช้และเชื่อมต่อโครงข่ายโทรคมนาคม
มีผลทำให้ทั้งทีโอทีและ บริษัทมีหน้าที่ต้องปฏิบัติตามประกาศดังกล่าว
โดยบริษัทเห็นว่าอัตราค่าเชื่อมโยงโครงข่าย (Access Charge)
ของทีโอทีตามข้อตกลงเชื่อมโยงโครงข่ายที่จัดทำขึ้นภายใต้กฎหมายเดิมไม่สอดคล้องกับ พรบ.
การประกอบกิจการโทรคมนาคม และประกาศ กทช.
ว่าด้วยการใช้และเชื่อมต่อโครงข่ายโทรคมนาคมอีกต่อไป (โปรดพิจารณารายละเอียดเพิ่มเติมในข้อ
2.1.3(ค) – ความไม่แน่นอนในเรื่องข้อพิพาทเกี่ยวกับการชำระค่าเชื่อมต่อโครงข่ายโทรคมนาคม)

นอกจากนี้ หลายปีที่ผ่านมา ผู้ประกอบการกิจการโทรคมนาคมและ กสทช.
ต่างพยายามที่จะบังคับให้ผู้ประกอบกิจการโทรคมนาคม เช่น บริษัท
พิจารณาปรับลดอัตราค่าตอบแทนการใช้และเชื่อมต่อโครงข่ายโทรคมนาคม โดย กสทช.
ได้กำหนดอัตราค่าตอบแทนชั่วคราว (Termination Rate) ที่นาทีละ 0.50 บาท (จากปัจจุบัน 1
บาท) สำหรับใช้บังคับระหว่างผู้ประกอบกิจการโทรคมนาคมที่มีข้อพิพาทเรื่องอัตราค่าตอบแทน ดังนั้น
จึงมีความเป็นไปได้ว่าอัตราค่าตอบแทนการใช้และเชื่อมต่อโครงข่ายโทรคมนาคมนั้นอาจต้องมีการทบทวนและปรับลดลงในอนาคตอันใกล้
ซึ่งหากเป็นเช่นนั้นก็อาจส่งผลกระทบต่อรายได้จากการประกอบธุรกิจ กำไร
และผลการดำเนินงานของบริษัท (โปรดพิจารณารายละเอียดเพิ่มเติมในข้อ 2.1.2(ฌ) –
ความเสี่ยงจากการลดอัตราค่าตอบแทนการเชื่อมต่อโครงข่ายโทรคมนาคม)

(8) กฎเกณฑ์เกี่ยวกับการใช้เลขหมายโทรคมนาคม

กทช. ได้ประกาศใช้บังคับประกาศ กทช. เรื่อง
หลักเกณฑ์การจัดสรรและบริหารเลขหมายโทรคมนาคม พ.ศ. 2551 ภายใต้
ประกาศฯ ดังกล่าว เฉพาะผู้รับใบอนุญาตประเภทที่ 3 (รวมถึงบริษัท)
มีสิทธิขอรับการอนุญาตและการจัดสรรเลขหมายโทรคมนาคมจาก กสทช.
และมีหน้าที่ต้องชำระค่าธรรมเนียมเลขหมายโทรคมนาคมในอัตรา 2 บาทต่อเลขหมายต่อเดือน

นอกจากนี้ ประกาศฯ ดังกล่าว
ยังได้กำหนดให้ผู้ให้บริการโทรคมนาคมในลักษณะที่เรียกเก็บเงินล่วงหน้า (Prepaid)
มีหน้าที่ต้องจัดเก็บข้อมูลและรายละเอียดเกี่ยวกับผู้ใช้บริการ โดยมีรายละเอียดตามที่ประกาศฯ
กำหนด

(9) พันธะในการให้บริการโทรคมนาคมพื้นฐานโดยทั่วถึง (Universal Service
    Obligations)

พรบ. องค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์
และกิจการโทรคมนาคม พ.ศ. 2553 ซึ่งมีผลใช้บังคับเมื่อวันที่ 20 ธันวาคม 2553
ได้กำหนดหน้าที่ให้ กสทช.
กำหนดมาตรการให้มีการกระจายบริการโทรคมนาคมพื้นฐานโดยทั่วถึงและบริการเพื่อสังคม (USO)
ซึ่งเมื่อเดือนพฤษภาคม 2555 กสทช. ได้ออกประกาศ กสทช. เรื่อง
แผนการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม พ.ศ. 2555-2559
ซึ่งเป็นแผนระยะเวลา 5 ปี โดยกำหนดให้ผู้รับใบอนุญาตทุกราย (แต่ไม่รวมผู้รับสัมปทาน เช่น
บริษัท)
ต้องจัดสรรเงินรายได้ภายหลังหักค่าใช้จ่ายบางประเภทให้แก่กองทุนวิจัยและพัฒนากิจการกระจายเสียง
กิจการโทรทัศน์ และกิจการโทรคมนาคมเพื่อประโยชน์สาธารณะในอัตราร้อยละ 3.75 ต่อปี

บจก. ดีแทค เนทเวอร์ค ได้รับใบอนุญาตประกอบกิจการโทรคมนาคมแบบที่สามจาก กทช.
เมื่อเดือนกุมภาพันธ์ 2550 และได้เริ่มประกอบการแล้วตั้งแต่วันที่ 4 ธันวาคม 2550 บจก. ดีแทค
เนทเวอร์ค ได้ชำระค่า USO ให้แก่ กสทช. ในอัตราร้อยละ 4 ต่อปี ซึ่งเป็นอัตราเดิมมาโดยตลอด
อย่างไรก็ดีตามประกาศ กสทช. ฉบับใหม่ ได้ขยายขอบหน้าที่ในการชำระค่า USO
ให้ครอบคลุมถึงผู้รับใบอนุญาตประกอบกิจการโทรคมนาคมแบบที่หนึ่งซึ่งบริษัทย่อยอื่นของบริษัทก็อาจต้องมีภาระต้องชำระค่า
USO ให้แก่ กสทช. ในอัตราร้อยละ 3.75
ต่อปีเช่นกันหากรายได้ของบริษัทย่อยดังกล่าวนั้นถึงเกณฑ์ที่ กสทช. กำหนด อย่างไรก็ตาม
รายได้รวมของบริษัทย่อยดังกล่าวนั้นคิดเป็นจำนวนน้อยมากเมื่อเทียบกับรายได้ของบริษัท

(10) ข้อจำกัดการถือหุ้นของผู้ถือหุ้นต่างด้าวและการห้ามการกระทำที่มีลักษณะเป็นการครอบงำกิจการโดยคนต่างด้าว

ข้อจำกัดการถือหุ้นของคนต่างด้าวที่กำหนดโดยบทบัญญัติแห่งกฎหมายและสัญญาแต่ละฉบับจะแตกต่างกัน
การฝ่าฝืนข้อจำกัดการถือหุ้นของคนต่างด้าวตามที่กำหนดโดยกฎหมายหรือสัญญาดังกล่าวอาจทำให้มีการยกเลิกใบอนุญาตที่บริษัทและบริษัทย่อยได้รับ
หรือบอกเลิกสัญญาที่บริษัทเป็นคู่สัญญา
และ/หรืออาจเป็นผลให้บริษัทและบริษัทย่อยไม่สามารถประกอบกิจการได้อีกต่อไป

ข้อจำกัดการถือหุ้นของคนต่างด้าวและข้อห้ามการกระทำที่มีลักษณะเป็นการครอบงำกิจการโดยคนต่างด้าวดังกล่าวข้างต้นนี้
ก่อให้เกิดความเสี่ยงอย่างมีนัยสำคัญต่อบริษัท (โปรดพิจารณารายละเอียดเพิ่มเติมในข้อ 2.1.2(จ)
ความเสี่ยงจากความไม่ชัดเจนของการใช้บังคับกฎหมายที่เกี่ยวกับการถือหุ้นของนักลงทุนต่างด้าว
และข้อ 2.1.2(ฉ) – การห้ามกระทำการที่มีลักษณะเป็นการครอบงำกิจการโดยคนต่างด้าว)

(11) การให้ความเห็นชอบสัญญาหรือข้อตกลงระหว่างบริษัทกับรัฐบาลต่างประเทศ
     องค์การระหว่างประเทศ หรือบุคคลที่อยู่ในต่างประเทศ

มาตรา 54 แห่ง พรบ. การประกอบกิจการโทรคมนาคม ได้บัญญัติให้สัญญาหรือความตกลงใด ๆ
เกี่ยวกับการประกอบกิจการและการให้บริการโทรคมนาคมตามที่ กสทช.
ประกาศกำหนดระหว่างผู้รับใบอนุญาตและรัฐบาลต่างประเทศ องค์การระหว่างประเทศ
หรือบุคคลหรือนิติบุคคลที่อยู่ในต่างประเทศ
รวมทั้งการแก้ไขเปลี่ยนแปลงหรือยกเลิกสัญญาหรือความตกลงดังกล่าวต้องได้รับความเห็นชอบจาก
กสทช. ก่อน ทั้งนี้ เว้นแต่เป็นการจัดซื้อจัดจ้างตามปกติ

กทช. ได้ออกประกาศ กทช. เรื่อง
การขอความเห็นชอบสัญญาอันเกี่ยวเนื่องกับการประกอบกิจการโทรคมนาคมที่ทำกับรัฐบาลต่างประเทศ
องค์การระหว่างประเทศ หรือบุคคลที่อยู่ในต่างประเทศ พ.ศ. 2549
(“ประกาศว่าด้วยสัญญาต่างประเทศ”) เพื่อใช้เป็นกฎเกณฑ์ในการกำกับดูแลสัญญาประเภทนี้
โดยประกาศดังกล่าวกำหนดให้ผู้รับใบอนุญาตต้องส่งสำเนาสัญญาที่จะทำกับต่างประเทศให้ กสทช.
เพื่อขอความเห็นชอบก่อนการทำสัญญาดังกล่าว ทั้งนี้
เว้นแต่สัญญาที่เกี่ยวกับการจัดซื้อจัดจ้างตามปกติหรือสัญญาที่ กสทช. ประกาศยกเว้นไว้ นอกจากนี้
กสทช. ยังมีอำนาจสั่งให้ผู้รับใบอนุญาตดำเนินการแก้ไขหรือยกเลิกสัญญาใด ๆ
ที่ทำกับต่างประเทศที่มีลักษณะหรือเงื่อนไขที่ขัดหรือแย้งกับกฎหมาย หรืออาจก่อให้เกิดการผูกขาด
หรือจำกัดการแข่งขันอย่างไม่เป็นธรรมต่อผู้ใช้บริการ ดังนั้น
อำนาจการเข้าทำสัญญาของบริษัทอาจถูกจำกัดโดยกฎเกณฑ์ดังกล่าว
(โปรดพิจารณารายละเอียดเพิ่มเติมในข้อ 2.1.2(ช) –
การตรวจสอบสัญญาหรือข้อตกลงระหว่างบริษัทกับรัฐบาลต่างประเทศ องค์การระหว่างประเทศ
หรือบุคคลที่อยู่ในต่างประเทศ)

(12) การคุ้มครองผู้บริโภค

กสทช. ได้กำหนดหลักเกณฑ์ ตลอดจนมาตรการและวิธีการเกี่ยวกับการคุ้มครองผู้บริโภค
กระบวนการรับเรื่องร้องเรียนจากผู้บริโภค
และการคุ้มครองสิทธิในความเป็นส่วนตัวและเสรีภาพของบุคคลในการสื่อสารถึงกันโดยทางโทรคมนาคม
ดังนี้

(1) มาตรฐานของสัญญาให้บริการโทรคมนาคม

สัญญาให้บริการโทรคมนาคมซึ่งผู้ให้บริการจะนำไปใช้กับผู้ใช้บริการจะต้องเป็นสัญญาที่ได้รับความเห็นชอบจาก
กสทช. ก่อน
โดยอย่างน้อยจะต้องมีข้อกำหนดเกี่ยวกับหน้าที่และความรับผิดชอบของผู้ให้บริการและผู้ใช้บริการ
ค่าใช้จ่ายในการให้บริการ มาตรฐานในการให้บริการ
โดยข้อสัญญาจะต้องอยู่บนพื้นฐานที่เป็นธรรมและมีความชัดเจน ซึ่งจะต้องเป็นไปตามประกาศ กทช.
เรื่อง มาตรฐานของสัญญาให้บริการโทรคมนาคม ซึ่งมีผลใช้บังคับเมื่อวันที่ 25 กันยายน 2549

(2) การร้องเรียน

ผู้ใช้บริการหรือผู้ที่ได้รับความเดือดร้อนเสียหายจากการให้บริการโทรคมนาคมของผู้ให้บริการ
ซึ่งเป็นผู้รับใบอนุญาตตาม พรบ. การประกอบกิจการโทรคมนาคม
มีสิทธิยื่นข้อร้องเรียนต่อผู้ให้บริการได้
โดยผู้ให้บริการมีหน้าที่แจ้งการรับเรื่องร้องเรียนให้ผู้ร้องเรียนทราบภายใน 7
วันนับถัดจากวันที่ได้รับเรื่องร้องเรียน และพิจารณาแก้ปัญหาข้อร้องเรียนให้แล้วเสร็จภายใน 30
วันนับแต่วันที่ได้รับเรื่องร้องเรียน
และหากผลการเจรจาระหว่างผู้ให้บริการและผู้ร้องเรียนไม่ได้ข้อยุติ
ผู้ให้บริการต้องเสนอรายงานให้แก่สำนักงาน กสทช. ภายใน 3
วันนับถัดจากวันที่การเจรจาตกลงเสร็จสิ้นเพื่อพิจารณาและหาข้อยุติในลำดับต่อไป
โดยกระบวนการรับเรื่องร้องเรียนและพิจารณาเรื่องร้องเรียนเป็นไปตามประกาศ กทช. เรื่อง
กระบวนการรับเรื่องร้องเรียนและพิจารณาเรื่องร้องเรียนของผู้ใช้บริการ ซึ่งประกาศไว้เมื่อวันที่
27 กรกฎาคม 2549

(3) ข้อมูลส่วนบุคคล

ผู้ให้บริการซึ่งเป็นผู้รับใบอนุญาตตาม พรบ. การประกอบกิจการโทรคมนาคม
มีหน้าที่ต้องจัดให้มีมาตรการป้องกันและรักษาความมั่นคงปลอดภัยของข้อมูลส่วนบุคคลในรูปแบบที่เหมาะสม
ตลอดจนจัดทำหลักเกณฑ์การคุ้มครองสิทธิของผู้ใช้บริการเกี่ยวกับข้อมูลส่วนบุคคล
สิทธิในความเป็นส่วนตัว และเสรีภาพในการสื่อสารของผู้ใช้บริการ ให้สอดคล้องกับกฎเกณฑ์ที่
กสทช. ประกาศกำหนด โดยต้องส่งหลักเกณฑ์ดังกล่าวให้ กสทช.
เห็นชอบและจัดให้ผู้ใช้บริการรับทราบ รวมถึงจัดให้มีการเผยแพร่เป็นการทั่วไป ทั้งนี้
การดำเนินการที่เกี่ยวกับข้อมูลส่วนบุคคลนี้จะต้องเป็นไปตามประกาศ กทช. เรื่อง
มาตรการคุ้มครองสิทธิของผู้ใช้บริการโทรคมนาคมเกี่ยวกับข้อมูลส่วนบุคคล
สิทธิในการความเป็นส่วนตัว และเสรีภาพในการสื่อสารถึงกันโดยทางโทรคมนาคม
ซึ่งประกาศไว้เมื่อวันที่ 18 พฤษภาคม 2549

(13) สัญญาร่วมการงาน

พรบ. การประกอบกิจการโทรคมนาคม
กำหนดให้บุคคลใดที่ประสงค์จะประกอบกิจการโทรคมนาคมต้องขอรับใบอนุญาตจาก กสทช.
เว้นแต่เป็นการให้บริการโทรคมนาคมที่มีอยู่แล้วตามมาตรา 80 แห่ง พรบ.
การประกอบกิจการโทรคมนาคม

มาตรา 80 แห่ง พรบ. การประกอบกิจการโทรคมนาคม กำหนดให้ผู้ได้รับใบอนุญาต สัมปทาน
หรือสัญญาจาก กสท หรือทีโอทีในการประกอบกิจการโทรคมนาคมอยู่ก่อนวันที่ พรบ.
การประกอบกิจการโทรคมนาคม มีผลใช้บังคับ
ยังคงมีสิทธิประกอบกิจการโทรคมนาคมตามขอบเขตและสิทธิที่มีอยู่เดิมตามที่ได้รับอนุญาต สัมปทาน
หรือสัญญานั้นต่อไป จนกว่าการอนุญาต สัมปทาน หรือสัญญาดังกล่าวจะสิ้นสุดลง

และมาตรา 80 แห่ง พรบ.
องค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์
และกิจการโทรคมนาคม พ.ศ. 2553 กำหนดให้ กสทช.
ตรวจสอบความชอบด้วยกฎหมายของการอนุญาต สัมปทาน หรือสัญญานั้น ซึ่งปัจจุบัน กสทช.
ยังมิได้ออกหลักเกณฑ์ใด ๆ ในเรื่องดังกล่าว

(โปรดพิจารณารายละเอียดเพิ่มเติมในข้อ 2.1.2(ข) –
ผลของกฎหมายของสัญญาแก้ไขเพิ่มเติมสัญญาร่วมการงาน
และกระบวนการออกใบอนุญาตให้ใช้คลื่นความถี่ย่าน 2.1 GHz ยังไม่มีความชัดเจน)

(14) การจัดเก็บภาษีสรรพสามิตจากบริการโทรคมนาคม

เมื่อวันที่ 11 กุมภาพันธ์ 2546
คณะรัฐมนตรีได้มีมติเห็นชอบให้ผู้ประกอบกิจการโทรศัพท์เคลื่อนที่หรือวิทยุคมนาคมระบบเซลลูล่าร์มีสิทธินำค่าภาษีสรรพสามิตที่ผู้ประกอบกิจการได้ชำระแล้วตลอดทั้งปี
(ไม่รวมดอกเบี้ย ค่าปรับ หรือเงินเพิ่มใด ๆ)
มาหักออกจากจำนวนเงินผลประโยชน์ตอบแทนที่ผู้ประกอบกิจการต้องนำส่งแก่ กสท
หรือทีโอทีตามสัญญาร่วมการงาน ซึ่งต่อมาบริษัทได้รับหนังสือจาก กสท ลงวันที่ 27 มีนาคม 2546
แจ้งให้บริษัทดำเนินการตามมติคณะรัฐมนตรีดังกล่าว

อย่างไรก็ดี เมื่อวันที่ 23 มกราคม 2550
คณะรัฐมนตรีได้มีมติยกเลิกมติคณะรัฐมนตรีดังกล่าวโดยได้ยกเลิกสิทธิของผู้ให้บริการโทรคมนาคมในการนำค่าภาษีสรรพสามิตที่จะต้องชำระให้แก่รัฐไปหักออกจากผลประโยชน์ตอบแทนที่ผู้ให้บริการโทรคมนาคมจะต้องนำส่งให้แก่
กสท หรือทีโอที ตามสัญญาร่วมการงาน
และกระทรวงการคลังได้ออกประกาศลดอัตราภาษีสรรพสามิตจากอัตราร้อยละ 10 เป็นอัตราร้อยละ
0 ตั้งแต่วันที่ 26 กุมภาพันธ์ 2550 เพื่อไม่ให้ผู้ให้บริการโทรคมนาคมมีภาระทางการเงินเกินสมควร
ทำให้ผู้ประกอบกิจการโทรคมนาคมจึงไม่มีหน้าที่ต้องเสียภาษีภาษีสรรพสามิตอีกต่อไป
(โปรดพิจารณารายละเอียดเพิ่มเติมในข้อ 2.1.2(ญ) –
ภาระต้นทุนของบริษัทและบริษัทในเครืออาจเปลี่ยนแปลงเนื่องจากการจัดเก็บภาษีสรรพสามิต)

(15) สิทธิในการตั้งเสา เดินท่อหรือสาย หรือติดตั้งเครื่องอุปกรณ์โทรคมนาคม

กสทช. ได้ออกประกาศ กทช. เรื่อง
หลักเกณฑ์และวิธีการเกี่ยวกับการใช้สิทธิในการปักหรือตั้งเสาหรือเดินสาย
วางท่อหรือติดตั้งอุปกรณ์ประกอบใดในการให้บริการโทรคมนาคม พ.ศ. 2552
โดยมีผลบังคับใช้ในวันที่ 18 มีนาคม 2552
ประกาศฉบับดังกล่าวได้ให้สิทธิแก่ผู้รับใบอนุญาตประกอบกิจการโทรคมนาคมและผู้ประกอบกิจการโทรคมนาคมตามมาตรา
80 แห่ง พรบ. การประกอบกิจการโทรคมนาคม ให้มีสิทธิขออนุญาตต่อ กสทช. เพื่อปักเสา
เดินสายหรือท่อ หรือติดตั้งอุปกรณ์ประกอบต่าง ๆ บนที่ดินหรือสิ่งก่อสร้างที่ไม่ใช่ของตนได้ ทั้งนี้
โดยปฏิบัติตามเงื่อนไขและวิธีการที่ประกาศกำหนดไว้ เช่น
ต้องแจ้งเจ้าของที่ดินก่อนและชำระค่าใช้ประโยชน์ตามที่ตกลงกัน เป็นต้น หากตกลงกันไม่ได้ กสทช.
มีอำนาจกำหนดค่าตอบแทนการใช้ประโยชน์ให้ในอัตราที่สะท้อนต้นทุนส่วนเพิ่มระยะยาว

(16) มาตรการป้องกันการกระทำอันเป็นการผูกขาดหรือจำกัดการแข่งขัน

กสทช. ได้ออกประกาศ กทช. เรื่อง
มาตรการเพื่อป้องกันมิให้มีการกระทำอันเป็นการผูกขาดหรือก่อให้เกิดความไม่เป็นธรรมในการแข่งขันในกิจการโทรคมนาคม
พ.ศ. 2549
โดยมีสาระสำคัญห้ามผู้ประกอบกิจการโทรคมนาคมไม่ให้กระทำการบางอย่างที่ถือว่าเป็นการจำกัดการแข่งขัน
รวมทั้งห้ามมิให้ผู้ที่มีส่วนแบ่งการตลาดเกินกว่าร้อยละ 25 ของแต่ละประเภทการบริการหรือผู้ที่
กสทช. ประกาศว่าเป็นผู้มีอำนาจเหนือตลาดกระทำการบางอย่างที่ถือว่าเป็นการจำกัดการแข่งขัน
เช่น การเลือกปฏิบัติในด้านอัตราค่าบริการอย่างไม่เป็นธรรม ปฏิเสธการให้บริการ
หรือสิ่งอำนวยความสะดวกที่จำเป็น เป็นต้น
ซึ่งหากผู้ประกอบการรายใดกระทำการอันเป็นการจำกัดการแข่งขัน กสทช.
อาจมีคำสั่งกำหนดมาตรการเฉพาะให้ผู้ประกอบการรายดังกล่าวปฏิบัติได้ เช่น
การสั่งให้หยุดการกระทำอันเป็นการจำกัดการแข่งขัน หรือการบังคับให้แยกขายบริการ เป็นต้น

เมื่อวันที่ 1 ตุลาคม 2553 กสทช.
ได้แจ้งแก่บริษัทว่าบริษัทถือเป็นผู้มีอำนาจเหนือตลาดอย่างมีนัยสำคัญทั้งในตลาดค้าปลีกโทรศัพท์เคลื่อนที่ภายในประเทศ
และตลาดบริการโครงข่ายโทรศัพท์เคลื่อนที่ภายในประเทศ
โดยกำหนดให้บริษัทมีหน้าที่ต้องปฏิบัติตามมาตรการเฉพาะที่ กสทช. จะประกาศกำหนด โดย กสทช.
ได้ออกประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
เรื่อง
อัตราขั้นสูงของค่าบริการโทรคมนาคมสำหรับบริการโทรศัพท์เคลื่อนที่ประเภทเสียงภายในประเทศ
พ.ศ. 2555 กำหนดห้ามมิให้บริษัทเรียกเก็บค่าบริการประเภทเสียงจากผู้ใช้บริการในอัตราเกินกว่า
99 สตางค์ต่อนาที อย่างไรก็ดี บริษัทไม่เห็นด้วยกับคำสั่งดังกล่าวของ กทช.
และอยู่ในขั้นตอนการโต้แย้งคำสั่งดังกล่าว

(17) บริการคงสิทธิเลขหมายโทรศัพท์เคลื่อนที่

กสทช. ได้ออกประกาศ กทช. เรื่อง หลักเกณฑ์บริการคงสิทธิเลขหมายโทรศัพท์เคลื่อนที่ (Mobile
Number Portability) ซึ่งมีผลใช้บังคับเมื่อวันที่ 4 สิงหาคม 2552
กำหนดให้ผู้ให้บริการต้องจัดให้มีบริการการคงสิทธิเลขหมายโทรศัพท์เคลื่อนที่
โดยร่วมกันลงทุนจัดตั้งศูนย์ให้บริการระบบสารสนเทศและฐานข้อมูลกลาง (Clearing House)
เพื่อทำหน้าที่ในการบริหารและจัดการกระบวนการโอนย้ายผู้ให้บริการโดยคงเลขหมายเดิมอย่างมีประสิทธิภาพ
ขณะนี้
บริษัทได้เปิดให้มีบริการคงสิทธิเลขหมายโทรศัพท์เคลื่อนที่เพื่อให้ผู้ใช้บริการสามารถโอนย้ายผู้ให้บริการได้แล้ว

(18) คดีฟ้องร้องที่เกี่ยวข้องกับกิจการโทรคมนาคม

เมื่อวันที่ 26 กุมภาพันธ์ 2553
ศาลฎีกาแผนกคดีอาญาของผู้ดำรงตำแหน่งทางการเมืองพิพากษาให้ยึดทรัพย์ของ พ.ต.ท.ทักษิณ
ชินวัตร จำนวน 46,373 ล้านบาท
เนื่องจากขณะดำรงตำแหน่งนายกรัฐมนตรีได้ใช้อำนาจโดยมิชอบในการเอื้อประโยชน์ให้แก่บริษัทเอกชน
โดยการแก้ไขสัญญาสัมปทานในกิจการโทรคมนาคม
และตราพระราชกำหนดแก้ไขเพิ่มเติมพระราชบัญญัติพิกัดอัตราภาษีสรรพสามิต พ.ศ. 2527 (ฉบับที่
4) พ.ศ. 2546 และพระราชกำหนดแก้ไขเพิ่มเติมพระราชบัญญัติภาษีสรรพสามิต พ.ศ. 2527
พ.ศ. 2546 สำหรับกิจการโทรคมนาคม
และคณะรัฐมนตรีได้ให้ความเห็นชอบให้คู่สัญญาภาคเอกชนนำภาษีสรรพสามิตที่ต้องชำระให้แก่กรมสรรพสามิตมาหักออกจากส่วนแบ่งรายได้ตามสัญญาสัมปทานที่ต้องชำระให้แก่หน่วยงานภาครัฐ
เป็นเหตุให้รัฐเสียหาย

บริษัทเห็นว่า เนื่องจากคดีดังกล่าวมุ่งเอาผิดกับ พ.ต.ท.ทักษิณ ชินวัตร โดยตรง
มิได้มุ่งเอาผิดแก่บริษัทเอกชนผู้ปฏิบัติตามกฎหมายและมติคณะรัฐมนตรีโดยสุจริตในขณะนั้น
อีกทั้งบริษัทมิได้เข้าเป็นคู่ความในคดีดังกล่าวและคำพิพากษาดังกล่าวไม่ได้มีผลผูกพันบริษัทแต่ประการใด
บริษัทจึงมีความเชื่อว่าคดีดังกล่าวจะไม่ส่งผลกระทบต่อการดำเนินธุรกิจของบริษัท

การจัดหาผลิตภัณฑ์และบริการ

4.3.1 การจัดหาอุปกรณ์โครงข่าย

ปัจจุบันบริษัทมีผู้จัดหาอุปกรณ์ (Supplier) ดังนี้

  -----------------------------------------------------------------------
  Supplier                            ลักษณะของบริการที่ให้
  ----------------------------------- -----------------------------------
  บจก. โนเกีย ซีเมนส์ เน็ตเวิร์ก            ผู้ขายอุปกรณ์โครงข่าย
  (ประเทศไทย)                         

  บจก. อีริคสัน (ประเทศไทย)              ผู้ขายอุปกรณ์โครงข่าย

  บจก. หัวเว่ย เทคโนโลยี (ประเทศไทย)     ผู้ขายอุปกรณ์โครงข่าย

  บจก. บีบี เทคโนโลยี                    ผู้ให้บริการติดตั้งโครงข่าย

  บจก. อัลคาเทล-ลูเซ่น (ประเทศไทย)       ผู้ขายอุปกรณ์โครงข่าย

  บจก. เอลเทค วาเลียร์ (ประเทศไทย)      ผู้ขายอุปกรณ์โครงข่าย

  บจก. Kathrein Indochina             ผู้ขายอุปกรณ์โครงข่าย

  บจก. เอ็นอีซี คอร์ปอเรชั่น (ประเทศไทย)    ผู้ขายอุปกรณ์โครงข่าย

  บจก. ไอ ทเวนตี้ วัน อินเตอร์ คอร์ปอเรชั่น   ผู้ขายอุปกรณ์โครงข่าย
  -----------------------------------------------------------------------

หมายเหตุ

(1) บริษัทได้ชำระค่าใช้จ่ายข้างต้นนี้เป็นเงินสกุลบาท สกุลดอลลาร์สหรัฐ และสกุลยูโร

แต่เดิม บจก. โนเกีย ซีเมนส์ เน็ตเวิร์ก (ประเทศไทย) เป็นผู้จัดหาอุปกรณ์ (Supplier)
โครงข่ายหลักของบริษัทและโครงสร้างพื้นฐานของสถานีฐาน อย่างไรก็ดี ในปี 2555
บริษัทได้ดำเนินการปรับปรุงโครงข่ายทั้งหมด (Network Swap) เสร็จสิ้น โดยมี บจก. อีริคสัน
(ประเทศไทย) และบจก. หัวเว่ย เทคโนโลยี (ประเทศไทย) เป็นผู้จัดหาอุปกรณ์ (Supplier)
เพื่อยกระดับประสิทธิภาพการทำงานของโครงข่ายของบริษัทให้รองรับเทคโนโลยี 3G
รวมถึงเทคโนโลยีใหม่ในอนาคต
และเพื่อตอบสนองต่อพฤติกรรมการใช้งานของลูกค้าด้านการรับส่งข้อมูลที่เพิ่มขึ้นอย่างรวดเร็วในช่วงที่ผ่านมา
ทั้งนี้ ตามความมุ่งหมายของบริษัทที่จะมอบประสบการณ์ที่ดีที่สุดให้กับลูกค้า

4.3.2 ผู้พัฒนา Content

ณ สิ้นปี 2555 บริษัทมีผู้พัฒนา Content รวมทั้งสิ้นประมาณ 194 ราย เช่น บจก. สามารถ
มัลติมีเดีย บจก. ไอ.เอ็น.เอ็น. เรดิโอ บมจ. จีเอ็มเอ็ม แกรมมี่
โดยข้อมูลที่ได้รับจากผู้พัฒนาส่วนใหญ่ (มากกว่าร้อยละ 50)
จะนำมาเพื่อสนับสนุนการให้บริการดาวน์โหลดเสียงเพลงรอสาย เสียงเรียกเข้า ข่าวด่วนรายวัน
ดวงชะตาพยากรณ์ และผลกีฬา โดยบริษัทจะเป็นผู้เก็บรายได้จากผู้ใช้และนำมาแบ่งให้กับผู้พัฒนา
Content ตามที่ได้ตกลงกัน

4.3.3 การจัดหาเลขหมายโทรคมนาคม

ในการจัดหาเลขหมายโทรคมนาคม บริษัทจะต้องยื่นคำขอรับการจัดสรรเลขหมายโทรคมนาคมต่อ
กสทช. ตามประกาศ กทช. เรื่อง หลักเกณฑ์การจัดสรรและบริหารเลขหมายโทรคมนาคม พ.ศ.
2551

ภายหลังจากที่บริษัทได้รับการจัดสรรเลขหมายโทรคมนาคมจาก กสทช.
บริษัทมีหน้าที่ต้องแจ้งให้ผู้รับใบอนุญาตรายอื่นทราบถึงเลขหมายโทรคมนาคมที่ได้รับการจัดสรรจาก
กสทช.
เพื่อให้ผู้รับใบอนุญาตรายอื่นดำเนินการให้เลขหมายโทรคมนาคมสามารถติดต่อกันได้ในทุกโครงข่าย

นอกจากนี้ บริษัทมีหน้าที่ต้องชำระค่าธรรมเนียมเลขหมายโทรคมนาคมเป็นรายเดือนในอัตรา 2
บาทต่อเลขหมาย

4.3.4 การจัดหาซิมการ์ด

การจัดซื้อซิมการ์ดมิได้เป็นต้นทุนหลักของบริษัท
ในปัจจุบันบริษัทได้จัดซื้อซิมการ์ดจากผู้จัดจำหน่ายทั้งสิ้นจำนวน 4 ราย
ซึ่งเพียงพอและเหมาะสมกับการปฏิบัติงานของบริษัท

4.3.5 การจัดหาบัตรเติมเงิน

การจัดซื้อบัตรเติมเงินมิได้เป็นต้นทุนหลักของบริษัท
ในปัจจุบันบริษัทได้จัดซื้อบัตรเติมเงินจากผู้จัดจำหน่ายทั้งสิ้นจำนวน 3 ราย
ซึ่งเพียงพอและเหมาะสมกับการปฏิบัติงานของบริษัท

4.3.6 การจัดหาโทรศัพท์เคลื่อนที่

การจัดจำหน่ายโทรศัพท์เคลื่อนที่เริ่มมีสัดส่วนสำคัญของรายได้หลักของบริษัท
ทั้งยังเป็นการอำนวยความสะดวกให้แก่ผู้ใช้บริการและสนับสนุนบริการโทรศัพท์เคลื่อนที่ซึ่งเป็นบริการหลักของบริษัท
และเพื่อรองรับความนิยมในสมาร์ทโฟนและแท็ปเล็ทที่ยังเติบโตต่อเนื่อง
ดีแทคได้ทำสัญญาเป็นพันธมิตรทางธุรกิจแต่เพียงผู้เดียวในประเทศไทยกับ Brightstar
ผู้จัดจำหน่ายอุปกรณ์โทรศัพท์ไร้สายรายใหญ่ที่สุดของโลก
เพื่อเสริมความสามารถในการบริหารจัดการ Device Supply Chain แบบครบวงจรให้ดีขึ้น
นอกจากนี้ ในปี 2555 ดีแทคได้ปรับเปลี่ยนการตกแต่งศูนย์บริการดีแทคครั้งใหญ่
เพื่อตอบสนองความต้องการในส่วนของอุปกรณ์โทรศัทพ์เคลื่อนที่ที่เพิ่มสูงขึ้นและเพื่อมอบประสบการณ์บริการที่ดีขึ้นให้กับผู้ใช้บริการ 

4.3.7 ความสามารถของโครงข่ายในการให้บริการลูกค้า

บริษัทให้ความสำคัญกับคุณภาพของการบริการโดยเฉพาะความสามารถในการรองรับจำนวนลูกค้าของระบบโครงข่ายโทรศัพท์เคลื่อนที่
ซึ่งขึ้นอยู่กับความสามารถและความชำนาญในการบริหารระบบโครงข่ายให้สามารถให้บริการได้อย่างเต็มประสิทธิภาพ
โดยบริษัทมีหน่วยงานที่ดำเนินการวางแผน จัดหา
และติดตั้งอุปกรณ์โครงข่ายโทรศัพท์เคลื่อนที่ของบริษัทเพื่อขยายความสามารถในการรองรับจำนวนผู้ใช้บริการและขยายพื้นที่การให้บริการโทรศัพท์เคลื่อนที่ให้มากขึ้น

งานที่ยังไม่ส่งมอบ

- ไม่มี -

ผลกระทบต่อสิ่งแวดล้อม 

- ไม่มี -

[1] ตั้งแต่ปี 2549
ผู้ให้บริการโทรคมนาคมที่ได้ลงนามในสัญญาเชื่อมต่อโครงข่ายระหว่างกันได้เริ่มคิดค่าเชื่อมต่อโครงข่ายซึ่งกันและกัน
และเพื่อให้สะท้อนรายได้ที่เกิดจากการเชื่อมต่อโครงข่าย
รายได้เฉลี่ยต่อเลขหมายต่อเดือนของบริษัทจึงคำนวณโดยรวมค่าเชื่อมต่อโครงข่ายจากผู้ให้บริการที่มีการลงนามในสัญญาเชื่อมต่อโครงข่ายโทรคมนาคมกับบริษัท
ซึ่ง ณ สิ้นปี 2555 ได้แก่ ทรูมูฟ เอไอเอส ทริปเปิลที บรอดแบนด์ ดีแทค เนทเวอร์ค ดิจิตอลโฟน
กสท และ ทรู ยูนิเวอร์แซล คอนเวอร์เจ้นซ์